**МОНГОЛ УЛСЫН ИХ ХУРЛЫН 2019 ОНЫ НАМРЫН ЭЭЛЖИТ ЧУУЛГАНЫ**

**12 ДУГААР САРЫН 20-НЫ ӨДӨР /БААСАН ГАРАГ/-ИЙН**

**НЭГДСЭН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| № | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл | 1-21 |
| 2 | Дэлгэрэнгүй тэмдэглэл | 22-73 |
| 1.Монгол Улсын Их Хурлын сонгуулийн тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Л.Энх-Амгалан нарын 6 гишүүн 2019.12.02-ны өдөр өргөн мэдүүлсэн, эцсийн хэлэлцүүлэг, үргэлжилнэ/ | 26-33 |
| 2.Инновацийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Дээд боловсролын тухай хуульд нэмэлт, өөрчлөлт оруулах тухай хуулийн төсөл /Засгийн газраас 2018.12.28-ны өдөр өргөн мэдүүлсэн, эцсийн хэлэлцүүлэг/ | 33-37 |
| -Монгол Улсын Их Хурлын сонгуулийн тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Л.Энх-Амгалан нарын 6 гишүүн 2019.12.02-ны өдөр өргөн мэдүүлсэн, эцсийн хэлэлцүүлэг, үргэлжилнэ/ | 37-38 |
| 3.Монгол Улсын Ерөнхийлөгчийн хоригийг хүлээж авсантай холбогдуулан боловсруулсан Нийгмийн даатгалын сангийн 2020 оны төсвийн тухай хуульд өөрчлөлт оруулах тухай, Нийгмийн даатгалын хуулиудыг хэрэглэх журмын тухай хуульд өөрчлөлт оруулах тухай хуулийн төсөл | 39-44 |
| -Монгол Улсын Их Хурлын сонгуулийн тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Л.Энх-Амгалан нарын 6 гишүүн 2019.12.02-ны өдөр өргөн мэдүүлсэн, эцсийн хэлэлцүүлэг, үргэлжилнэ/ | 44-47 |
| 4.“Монгол Улсын Их Хурлын 2019-2024 оны стратеги төлөвлөгөөг батлах тухай” Улсын Их Хурлын тогтоолын төсөл /Улсын Их Хурлын гишүүн Л.Энх-Амгалан нарын 11 гишүүн 2019.12.02-ны өдөр өргөн мэдүүлсэн, анхны хэлэлцүүлэг/ | 48-49 |
| 5.Давс иоджуулж иод дутлаас сэргийлэх тухай хууль хүчингүй болсонд тооцох тухай хуулийн төсөл болон хамт өргөн мэдүүлсэн Зөрчлийн тухай хуульд өөрчлөлт оруулах тухай хуулийн төсөл /Засгийн газар 2019.10.08-ны өдөр өргөн мэдүүлсэн, анхны хэлэлцүүлэг/ | 49-52 |
| 6.Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төсөл болон хамт өргөн мэдүүлсэн Хөдөлмөрийн тухай хуульд нэмэлт оруулах тухай хуулийн төсөл /Улсын Их Хурлын гишүүн Д.Оюунхорол нарын 9 гишүүн 2019.08.14-ний  өдөр өргөн мэдүүлсэн, анхны хэлэлцүүлэг/ | 52-56 |
|  | 7.Монгол Улсын Засгийн газар, Бүгд Найрамдах Франц Улсын Засгийн газар хоорондын Санхүүгийн хэлэлцээр соёрхон батлах тухай хуулийн төсөл /Засгийн газар 2019.12.13-ны өдөр өргөн мэдүүлсэн, соёрхон батлах/ | 56-60 |
|  | 8.Санхүүгийн хамтын ажиллагааны ерөнхий хөтөлбөрийн тухай хэлэлцээрийн нэмэлт, өөрчлөлтийг соёрхон батлах тухай хуулийн төсөл /Засгийн газар 2019.12.13-ны өдөр өргөн мэдүүлсэн, соёрхон батлах/ | 60-62 |
|  | 9.“Эдийн засгийн удирдлагыг дэмжих хөтөлбөр”-ийн хоёр дахь шатны Хөгжлийн бодлогын санхүүжилтийн хүрээнд Монгол Улс, Олон улсын ассоциаци хоорондын Санхүүжилтийн хэлэлцээр болон Монгол Улс, Олон улсын хөгжлийн сэргээн босголт хөгжлийн банк хоорондын Зээлийн гэрээг соёрхон батлах тухай хуулийн төсөл/Засгийн газар 2019.12.13-ны өдөр өргөн мэдүүлсэн, соёрхон батлах/ | 62-64 |
|  | 10.Монгол Улсын Засгийн газар, Бүгд  Найрамдах Энэтхэг Улсын Экспорт-Импортын банк хоорондын зээлийн хэлэлцээр соёрхон батлах  тухай хуулийн төсөл/Засгийн газар 2019.12.02-ны өдөр өргөн мэдүүлсэн, соёрхон батлах/ | 65-66 |
|  | 11.Монгол Улсын Засгийн газар, Бүгд Найрамдах Австри Улсын Засгийн газар хоорондын Санхүүгийн хамтын ажиллагааны хэлэлцээр соёрхон батлах тухай хуулийн төсөл/Засгийн газар 2019.12.02-ны өдөр өргөн мэдүүлсэн, соёрхон батлах/ | 67-69 |

***Монгол Улсын Их Хурлын 2019 оны намрын ээлжит чуулганы***

***12 дугаар сарын 20-ны өдөр /Баасан гараг/-ийн***

***нэгдсэн хуралдааны товч тэмдэглэл***

Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 75 гишүүнээс 42 гишүүн ирж, 56.0 хувийн ирцтэйгээр хуралдаан 11 цаг 31 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.*

*Чөлөөтэй: Л.Болд, З.Нарантуяа, Г.Тэмүүлэн, Л.Энхболд, М.Энхболд;*

*Эмнэлгийн чөлөөтэй: Д.Ганболд, Ц.Гарамжав;*

*Тасалсан:О.Баасанхүү,Ц.Даваасүрэн,Б.Наранхүү,Ш.Раднаасэд,А.Ундраа, Д.Хаянхярваа, Б.Чойжилсүрэн, Ж.Эрдэнэбат;*

*Хоцорсон: Д.Лүндээжанцан-1 цаг 30 минут, Ц.Мөнх-Оргил-30 минут, Я.Санжмятав-2 цаг 10 минут, О.Содбилэг-35 минут, Д.Сумъяабазар-1 цаг 40 минут, Б.Энх-Амгалан-40 минут, Л.Энх-Амгалан-2 цаг.*

*Улсын Их Хурлын дарга Г.Занданшатар энэ долоо хоногт төрсөн өдөр нь тохиож байгаа Улсын Их Хурал дахь МАН-ын бүлгийн дарга Д.Тогтохсүрэн, Улсын Их Хурлын гишүүн Ё.Баатарбилэг нарт Улсын Их Хурлын гишүүдийн нэрийн өмнөөс баяр хүргэж, эрүүл энх, аз жаргал, сайн сайхныг хүсэн ерөөв.*

Хэлэлцэх асуудалтай холбогдуулан Төрийн байгуулалтын байнгын хорооны дарга С.Бямбацогт Монгол Улсын Их Хурлын сонгуулийн тухай хуулийн төсөл болон хамт өргөн мэдүүлсэн хуулийн төслүүдийг эцсийн хэлэлцүүлэгт бэлтгэх явцадхууль хоорондын зөрчлийг тэгшитгэх, гүйцээн боловсруулах шаардлагатай байгаа тул Байнгын хороог чуулганы хуралдааны дундуур дахин хуралдуулах горимын санал гаргаж, Улсын Их Хурлын гишүүн С.Жавхлан, Ж.Батзандан нар үг хэлэв.

**Г.Занданшатар**:Төрийн байгуулалтын байнгын хорооны дарга С.Бямбацогтын гаргасан горимын саналыг дэмжье гэсэн санал хураалт явуулъя.

Зөвшөөрсөн: 29

           Татгалзсан:            11

           Бүгд:                        40

           72.5 хувийн саналаар горимын санал дэмжигдлээ.

**Нэг.****Монгол Улсын Их Хурлын сонгуулийн тухай хуулийн төсөл болон хамт өргөн мэдүүлсэн хуулийн төслүүд /**Улсын Их Хурлын гишүүн Л.Энх-Амгалан нарын 6 гишүүн 2019.12.02-ны өдөр өргөн мэдүүлсэн, **эцсийн хэлэлцүүлэг, үргэлжилнэ/**

Хэлэлцэж буй асуудалтай холбогдуулан Сонгуулийн ерөнхий хорооны дарга Ч.Содномцэрэн, мөн хорооны Нарийн бичгийн дарга Ц.Болдсайхан, Ажлын албаны дарга Д.Баяндүүрэн, Мэдээлэл, технологийн төвийн захирал Ж.Эрдэнэбат, Мэдээлэл, судалгаа арга зүйн хэлтсийн дарга Б.Оюумаа, Хууль, эрх зүйн хэлтсийн ахлах референт Д.Бат-Эрдэнэ, Улсын ерөнхий прокурорын орлогч М.Чинбат, Үндэсний аудитын газрын Нийцлийн аудитын газрын захирал С.Энхбаатар, Хууль зүйн яамны Хууль зүйн бодлогын газрын дарга П.Сайнзориг, Улсын бүртгэлийн ерөнхий газрын дарга Б.Баасандорж, мөн газрын Иргэний улсын бүртгэлийн газрын дарга Т.Нармандах, мэргэжилтэн С.Дэлгэрмөрөн, Авлигатай тэмцэх газрын Мөрдөн шалгах хэлтсийн Албаны дарга, ахлах комиссар М.Даваатогтох, Цагдаагийн ерөнхий газрын Хуулийн хэлтсийн дарга Л.Нямдаваа, Зөрчил шалгах, мэргэжил арга зүйн хэлтсийн дарга Ч.Чинбат, Харилцаа холбооны зохицуулах хорооны Мэдээлэл, харилцаа холбооны технологийн хөгжил, зохицуулалтын хэлтсийн дарга А.Лувсан-Очир, мөн хорооны Интернэтэд суурилсан үйлчилгээ хариуцсан мэргэжилтэн Т.Батболд, Хуульч, өмгөөлөгч Ж.Эрхэмбаатар нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Н.Цогтсайхан, Төрийн байгуулалтын байнгын хорооны ажлын албаны ахлах зөвлөх Ж.Бямбадулам, зөвлөх А.Солонго, референт Б.Золбоо, Л.Мөнхчимэг нар байлцав.

*Монгол Улсын Их Хурлын сонгуулийн тухай хуулийн төслийн талаарх зарчмын зөрүүтэй саналын томьёоллоор санал хураалтыг үргэлжлүүлэн явуулав.*

**Төрийн байгуулалтын байнгын хорооны дэмжсэн санал**:

Улсын Их Хурлын гишүүн С.Бямбацогт, С.Эрдэнэ нар Монгол Улсын Их Хурлын сонгуулийн тухай хуулийн төслийн талаарх зарчмын зөрүүтэй саналын томьёоллын 8 дугаар саналыг хүчингүй болгох горимын санал хэлэв.

**Г.Занданшатар**: Улсын Их Хурлын гишүүн С.Бямбацогт, С.Эрдэнэ нарын гаргасан горимын саналыг дэмжье гэсэн санал хураалт явуулъя.

Зөвшөөрсөн: 38

           Татгалзсан:            9

           Бүгд:                        47

           80.9 хувийн саналаар горимын санал дэмжигдлээ.

Дээрх саналтай холбогдуулан Улсын Их Хурлын гишүүн Ц.Нямдорж үг хэлэв.

8.Төслийн 21 дүгээр зүйлд доор дурдсан агуулгатай хэсэг нэмж, дугаарыг өөрчлөх:

“21.14.Улсын бүртгэлийн асуудал эрхэлсэн төрийн захиргааны байгууллага ээлжит сонгуульд оролцохоор бүртгүүлсэн нам, эвслийг төлөөлөх эрх бүхий этгээдийн хүсэлтийн дагуу энэ хуулийн 21.9-т заасан сонгогчдын нэрийн жагсаалтын сонгогчдын эцэг /эх/-ийн нэр, өөрийн нэр, регистрийн дугаар, байнга оршин суугаа газрын хаяг бүхий хэсгийг санал авах өдрөөс 20-иос доошгүй хоногийн өмнө цахим хэлбэрээр нэг удаа олгоно.” гэсэн саналыг дэмжье гэсэн санал хураалт явуулъя.

Зөвшөөрсөн: 38

Татгалзсан: 9

Бүгд:                        47

          73.5 хувийн саналаар дэмжигдлээ.

9.Төслийн 30 дугаар зүйлд “30.8 дахь хэсэг нэмэх” гэснийг хасах:

“30.8.Авлига, албан тушаалын гэмт хэрэг үйлдсэн нь шүүхээр тогтоогдсон бол нэр дэвшихийг хориглоно.” гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 40

Бүгд:                        48

          16.7 хувийн саналаар дэмжигдсэнгүй.

10.Төслийн 76 дугаар зүйлийн 76.2 дахь хэсгийн “гаргахаас өмнө” гэсний дараах “шүүхийн шийдвэрээр” гэснийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 36

Татгалзсан: 12

Бүгд:                        48

          75.0 хувийн саналаар дэмжигдлээ.

11.Төслийн 76 дугаар зүйлийн 76.3 дахь заалтыг хасах гэсэн саналыг дэмжье гэсэн санал хураалт явуулъя.

Зөвшөөрсөн: 38

Татгалзсан: 10

Бүгд:                        48

          79.2 хувийн саналаар дэмжигдлээ.

12.Төслийн 4 дүгээр зүйлийн 4.4, 10 дугаар зүйлийн 10.6, 10.7, 10.9, 22 дугаар зүйлийн 22.4, 28 дугаар зүйлийн 28.9, 28.10, 39 дүгээр зүйлийн 39.8, 51 дүгээр зүйлийн 51.3 дахь хэсгийн “дахин” гэснийг, 10 дугаар бүлгийн гарчгийн “нөхөн” гэсний дараах “,дахин” гэснийг, 4.4.4, 9 дүгээр зүйлийн 9.11, 76 дугаар зүйлийн 76.7, 79 дүгээр зүйлийг бүхэлд нь хасах гэсэн саналыг дэмжье гэсэн санал хураалт явуулъя.

Зөвшөөрсөн: 42

Татгалзсан: 7

Бүгд:                        49

          85.7 хувийн саналаар дэмжигдлээ.

13.Төслийн 81 дүгээр зүйлийн 81.1.2 дахь заалтын “үрэгдүүлсэн” гэсний дараа “,санал авах журам зөрчсөн” гэснийг нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 41

Татгалзсан: 8

Бүгд:                        49

          83.7 хувийн саналаар дэмжигдлээ.

14.Төслийн 3 дугаар зүйлийн 3.1.7 дахь заалтын “шүүхээс” гэснийг “хуульд заасны дагуу” гэж өөрчлөх, мөн заалтын “тухайн шүүхийн шийдвэр хуулийн хүчин төгөлдөр болсон” гэснийг “энэ тухай холбогдох байгууллагын шийдвэр гарсан байх” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 42

Татгалзсан: 7

Бүгд:                        49

           85.7 хувийн саналаар дэмжигдлээ.

15.Төслийн 34 дүгээр зүйлийн 34.1.7 дахь хэсгийн “шүүхийн шийдвэрээр тогтоогдсон” гэснийг “хуульд заасны дагуу тогтоогдсон” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 42

Татгалзсан: 7

Бүгд:                        49

          85.7 хувийн саналаар дэмжигдлээ.

16.Төслийн 9 дүгээр зүйлийн 9.7 дахь хэсэгт “70” гэснийг “60” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 35

Татгалзсан: 15

Бүгд:                        50

          70.0 хувийн саналаар дэмжигдлээ.

*Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулав.*

**Төрийн байгуулалтын байнгын хорооны дэмжсэн санал:**

**Г.Занданшатар**: 1.Төслийн 1 дүгээр зүйлийн “40” гэсний дараах “41, 43” гэснийг хасаж, “32,” гэсний дараа “41, 43” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 38

Татгалзсан: 12

Бүгд:                        50

          76.0 хувийн саналаар дэмжигдлээ.

2.Зөрчил шалган шийдвэрлэх тухай хуульд нэмэлт, өөрчлөлт оруулах тухай хуульд доор дурдсан агуулгатай 2 дугаар зүйл нэмэх:

“2 дугаар зүйл**.**Зөрчил шалган шийдвэрлэх тухай хуулийн 2.1 дүгээр зүйлд доор дурдсан агуулга бүхий 3 дахь хэсэг нэмэх:

“3.Энэ хуулийн 2.1 дүгээр зүйлийн 1 дэх хэсэгт Зөрчлийн тухай хуулийн 17.1 дүгээр зүйлийн 23, 56 дахь хэсэг, мөн зүйлийн 41, 43.1, 43.2, 43.3 дахь заалт хамаарахгүй.” гэсэн саналыг дэмжье гэсэн санал хураалт явуулъя.

Зөвшөөрсөн: 38

Татгалзсан: 12

Бүгд:                        50

76.0 хувийн саналаар дэмжигдлээ.

*Зөрчлийн тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулав.*

**Г.Занданшатар**: Хууль хоорондын зөрчил арилгах зорилгоор Зөрчлийн тухай хуульд нэмэлт, өөрчлөлт оруулах тухай хуулийн төслийн 1 дүгээр зүйл буюу 1 дэх заалтын 17.1 дүгээр зүйлийн 60 дугаар хэсгийн “45” гэснийг “30” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 36

Татгалзсан: 14

Бүгд:                        50

72.0 хувийн саналаар дэмжигдлээ.

*Уг асуудлыг 12 цаг 10 минутад хэлэлцэж дуусав.*

*12 цаг 10 минутаас Төрийн байгуулалтын байнгын хороо Монгол Улсын Их Хурлын сонгуулийн тухай хуулийн төсөл болон хамт өргөн мэдүүлсэн хуулийн төслүүдийг үргэлжлүүлэн хэлэлцэхээр болов.*

Улсын Их Хурлын дарга Г.Занданшатар Хот, суурины ус хангамж, ариутгах татуургын ашиглалтын тухай хуульд нэмэлт оруулах тухай хууль болон “Төрөөс мөнгөний бодлогын талаар 2020 онд баримтлах үндсэн чиглэл батлах тухай”, “Тогтоолын хавсралтад нэмэлт, өөрчлөлт оруулах тухай”, “Газрыг улсын тусгай хэрэгцээнд авах тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно.

Улсын Их Хурлын гишүүд хууль болон Улсын Их Хурлын тогтоолын эцсийн найруулгатай танилцлаа. /12:18/

***Хоёр.****Инновацийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Дээд боловсролын тухай хуульд нэмэлт, өөрчлөлт оруулах тухай хуулийн төсөл /Засгийн газраас 2018.12.28-ны өдөр өргөн мэдүүлсэн,* ***эцсийн хэлэлцүүлэг/***

            Хэлэлцэж буй асуудалтай холбогдуулан Боловсрол, соёл, шинжлэх ухаан, спортын яамны Шинжлэх ухаан, технологийн бодлогын газрын дарга С.Мөнхбат, ахлах мэргэжилтэн Б.Лхагвадорж нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Н.Цогтсайхан, Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, зөвлөх Р.Болормаа нар байлцав.

Төслийг эцсийн хэлэлцүүлэгт бэлтгэсэн тухай Нийгмийн бодлого, боловсрол, соёл, шинжлэх ухааны байнгын хорооноос гаргасан танилцуулгыг Улсын Их Хурлын гишүүн Н.Учрал танилцуулав.

Байнгын хорооны танилцуулгатай холбогдуулан Улсын Их Хурлын гишүүн Д.Оюунхорол үг хэлэв.

*Инновацийн тухай хуульд нэмэлт, өөрчлөлт оруулах тухай хуулийн төслийн талаар Нийгмийн бодлого, боловсрол, соёл, шинжлэх ухааны байнгын хорооноос гаргасан зарчмын зөрүүтэй саналын томьёоллоор санал хураалт явуулав.*

**Нийгмийн бодлого, боловсрол, соёл, шинжлэх ухааны байнгын хорооны дэмжсэн санал**:

**Г.Занданшатар**:Төслийн 1 дүгээр зүйлийн 121.1 дэх хэсгийн “хувьцаагаа” гэсний дараа “биржийн бус зах зээлд” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 22

Бүгд:                        45

51.1 хувийн саналаар дэмжигдлээ.

Зарчмын зөрүүтэй саналын томьёоллоор санал хурааж дуусав.

**Г.Занданшатар**:Инновацийн тухай хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

Зөвшөөрсөн: 24

Татгалзсан: 20

Бүгд:                        44

54.5 хувийн саналаар хууль батлагдлаа.

**Г.Занданшатар**:Дээд боловсролын тухай хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

Зөвшөөрсөн: 27

Татгалзсан: 18

Бүгд:                        45

60.0 хувийн саналаар хууль батлагдлаа.

*Уг асуудлыг 13 цаг 11 минутад хэлэлцэж дуусав.*

***Гурав.Монгол Улсын Ерөнхийлөгчийн хоригийг хүлээж авсантай холбогдуулан боловсруулсан******Нийгмийн даатгалын сангийн 2020 оны төсвийн тухай хуульд өөрчлөлт оруулах тухай, Нийгмийн даатгалын хуулиудыг хэрэглэх журмын тухай хуульд өөрчлөлт оруулах тухай хуулийн төсөл***

Хэлэлцэж буй асуудалтай холбогдуулан Хөдөлмөр, нийгмийн хамгааллын яамны Бодлого, төлөвлөлтийн газрын даргын албан үүргийг түр орлон гүйцэтгэгч А.Хишигбаяр, Нийгмийн даатгалын ерөнхий газрын Бодлогын хэрэгжилт, судалгааны газрын дарга Ц.Ганцэцэг нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Н.Цогтсайхан, Төсвийн байнгын хорооны ажлын албаны зөвлөх Б.Гандулам, референт С.Дунжидмаа нар байлцав.

Хуулийн төслийн талаарх Төсвийн байнгын хорооноос гаргасан санал, дүгнэлтийг Улсын Их Хурлын гишүүн Н.Амарзаяа танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Б.Бат-Эрдэнийн тавьсан асуултад Улсын Их Хурлын дарга Г.Занданшатар, Улсын Их Хурлын гишүүн Н.Амарзаяа нар хариулж, тайлбар хийв.

**Г.Занданшатар**:1.Байнгын хорооны саналаар Нийгмийн даатгалын сангийн 2020 оны төсвийн тухай хуульд өөрчлөлт оруулах тухай хуулийн төслийг батлах санал хураалт явуулъя.

Зөвшөөрсөн: 38

Татгалзсан: 12

Бүгд:                        50

76.0 хувийн саналаар хууль батлагдлаа.

2.Нийгмийн даатгалын тухай хуулиудыг хэрэглэх журмын тухай хуульд өөрчлөлт оруулах тухай хуулийн төслийг батлах санал хураалт явуулъя.

Зөвшөөрсөн: 38

Татгалзсан: 13

Бүгд:                        51

74.5 хувийн саналаар хууль батлагдлаа.

Улсын Их Хурлын дарга Г.Занданшатар Нийгмийн даатгалын сангийн 2020 оны төсвийн тухай хуульд өөрчлөлт оруулах тухай, Нийгмийн даатгалын тухай хуулиудыг хэрэглэх журмын тухай хуульд өөрчлөлт оруулах тухай хуулиудын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно.

Улсын Их Хурлын гишүүд хуулийн эцсийн найруулгатай танилцлаа. /13:35/

*Уг асуудлыг 13 цаг 36 минутад хэлэлцэж дуусав.*

**Монгол Улсын Их Хурлын сонгуулийн тухай хуулийн төсөл болон хамт өргөн мэдүүлсэн хуулийн төслүүд /**Улсын Их Хурлын гишүүн Л.Энх-Амгалан нарын 6 гишүүн 2019.12.02-ны өдөр өргөн мэдүүлсэн, **эцсийн хэлэлцүүлэг, үргэлжилнэ/**

Хэлэлцэж буй асуудалтай холбогдуулан Сонгуулийн ерөнхий хорооны дарга Ч.Содномцэрэн, мөн хорооны Нарийн бичгийн дарга Ц.Болдсайхан, Ажлын албаны дарга Д.Баяндүүрэн, Мэдээлэл, технологийн төвийн захирал Ж.Эрдэнэбат, Мэдээлэл, судалгаа арга зүйн хэлтсийн дарга Б.Оюумаа, Хууль, эрх зүйн хэлтсийн ахлах референт Д.Бат-Эрдэнэ, Улсын ерөнхий прокурорын орлогч М.Чинбат, Үндэсний аудитын газрын Нийцлийн аудитын газрын захирал С.Энхбаатар, Хууль зүйн яамны Хууль зүйн бодлогын газрын дарга П.Сайнзориг, Улсын бүртгэлийн ерөнхий газрын дарга Б.Баасандорж, мөн газрын Иргэний улсын бүртгэлийн газрын дарга Т.Нармандах, мэргэжилтэн С.Дэлгэрмөрөн, Авлигатай тэмцэх газрын Мөрдөн шалгах хэлтсийн Албаны дарга, ахлах комиссар М.Даваатогтох, Цагдаагийн ерөнхий газрын Хуулийн хэлтсийн дарга Л.Нямдаваа, Зөрчил шалгах, мэргэжил арга зүйн хэлтсийн дарга Ч.Чинбат, Харилцаа холбооны зохицуулах хорооны Мэдээлэл, харилцаа холбооны технологийн хөгжил, зохицуулалтын хэлтсийн дарга А.Лувсан-Очир, мөн хорооны Интернэтэд суурилсан үйлчилгээ хариуцсан мэргэжилтэн Т.Батболд, Хуульч, өмгөөлөгч Ж.Эрхэмбаатар нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Н.Цогтсайхан, Төрийн байгуулалтын байнгын хорооны ажлын албаны ахлах зөвлөх Ж.Бямбадулам, зөвлөх А.Солонго, референт Б.Золбоо, Л.Мөнхчимэг нар байлцав.

*Монгол Улсын Их Хурлын сонгуулийн тухай хуулийн төслийн талаарх зарчмын зөрүүтэй саналын томьёоллоор санал хураалтыг үргэлжлүүлэн явуулав.*

**Төрийн байгуулалтын байнгын хорооны дэмжсэн санал**:

**Г.Занданшатар**:1.Төслийн 28 дугаар зүйлийн 28.10 дахь хэсгийг доор дурдсанаар өөрчлөн найруулах:

“28.10.Эвслийн аль нэг нам дангаараа нэр дэвшүүлэх, намын сонгуулийн зардлын данснаас бие даан зарлага гаргах, өөр намуудын эвсэлд нэгдэн орох, бие даан болон өөр эвсэл байгуулан нөхөн, дахин сонгуульд оролцохыг хориглоно. Эвсэлд нэгдсэн намуудын олонх нь эвслээс гарсан тохиолдолд эвслийг тарсанд тооцно.” гэсэн саналыг дэмжье гэсэн санал хураалт явуулъя.

Зөвшөөрсөн: 37

           Татгалзсан:            14

           Бүгд:                        51

           72.5 хувийн саналаар дэмжигдлээ.

2**.**Төслийн 29 дүгээр зүйлийн 29.3.6 дахь заалтын “аль нэг нам” гэснийг “намуудын олонх” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 37

           Татгалзсан:             14

           Бүгд:                        51

           72.5 хувийн саналаар дэмжигдлээ.

3**.**Төслийн 33 дугаар зүйлд доор дурдсан агуулга бүхий 33.2.10, 33.3.12 дахь заалт нэмэх:

“33.2.10.Авлига, албан тушаалын гэмт хэрэг үйлдэж, ял шийтгүүлж байсан эсэх талаарх цагдаагийн төв байгууллагын мэдээллийн сан хариуцсан нэгжийн лавлагаа.

33.3.12.Авлига, албан тушаалын гэмт хэрэг үйлдэж, ял шийтгүүлж байсан эсэх талаарх цагдаагийн төв байгууллагын мэдээллийн сан хариуцсан нэгжийн лавлагаа.” гэсэн саналыг дэмжье гэсэн санал хураалт явуулъя.

Зөвшөөрсөн: 40

           Татгалзсан:            12

           Бүгд:                        52

           76.9 хувийн саналаар дэмжигдлээ.

4**.**Төслийн “Хууль хүчин төгөлдөр болох” гэсэн 85 дугаар зүйлд дагаж мөрдөх хугацааг “Энэ хуулийг 2019 оны 12 дугаар сарын 23-ны өдрөөс эхлэн дагаж мөрдөнө.” гэсэн саналыг дэмжье гэсэн санал хураалт явуулъя.

Зөвшөөрсөн: 40

           Татгалзсан:             11

           Бүгд:                        51

           78.4 хувийн саналаар дэмжигдлээ.

*Засгийн газрын тусгай сангийн тухай хуульд нэмэлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулав.*

**Г.Занданшатар:**Засгийн газрын тусгай сангийн тухай хуульд нэмэлт оруулах тухай хуулийн 1 дүгээр зүйлийн “8 дугаар” гэснийг “11 дүгээр” гэж, мөн зүйлийн “8.3.8” гэснийг “11.5.7” гэж тус тус өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 39

           Татгалзсан:             12

           Бүгд:                        51

           76.5 хувийн саналаар дэмжигдлээ.

2.Төслийн 2 дугаар зүйлийг “Энэ хуулийг 2020 оны 01 дүгээр сарын 01-ний өдрөөс эхлэн дагаж мөрдөнө.” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 38

           Татгалзсан:             13

           Бүгд:                        51

           74.5 хувийн саналаар дэмжигдлээ.

*Зөрчлийн тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулав.*

**Г.Занданшатар:**Хууль хоорондын зөрчил арилгах зорилгоор Зөрчлийн тухай хуульд нэмэлт, өөрчлөлт оруулах тухай хуулийн төслийн 1 дүгээр зүйл буюу 1 дэх заалтын 17.1 дүгээр зүйлийн 14 дүгээр хэсгийг доор дурдсанаар өөрчлөн найруулах:

“14.Сонгуульд оролцохоор бүртгүүлсэн нам, эвсэл сонгогчдын нэрийн жагсаалтыг хувилж, олшруулж, тараасан бол хүнийг таван мянган нэгжтэй тэнцэх хэмжээний төгрөгөөр, хуулийн этгээдийг дөчин мянган нэгжтэй тэнцэх хэмжээний төгрөгөөр торгоно.” гэсэн саналыг дэмжье гэсэн санал хураалт явуулъя.

Зөвшөөрсөн: 38

           Татгалзсан:             13

           Бүгд:                        51

           74.5 хувийн саналаар дэмжигдлээ.

Зарчмын зөрүүтэй саналын томьёоллоор санал хурааж дуусав.

**Г.Занданшатар**:1.Байнгын хорооны саналаар Монгол Улсын Их Хурлын сонгуулийн тухай хуулийн төслийг бүхэлд нь батлах санал хураалт явуулъя.

Зөвшөөрсөн: 39

           Татгалзсан:             12

           Бүгд:                        51

           76.5 хувийн саналаар хууль батлагдлаа.

2.Сонгуулийн тухай хуульд өөрчлөлт оруулах тухай хуулийн төслийг бүхэлд нь батлах санал хураалт явуулъя.

Зөвшөөрсөн: 39

           Татгалзсан:            12

           Бүгд:                        51

           76.5 хувийн саналаар хууль батлагдлаа.

3.Сонгуулийн автоматжуулсан системийн тухай хуульд өөрчлөлт оруулах тухай хуулийн төслийг бүхэлд нь батлах санал хураалт явуулъя.

Зөвшөөрсөн: 38

           Татгалзсан:            14

           Бүгд:                        52

           73.1 хувийн саналаар хууль батлагдлаа.

4.Засгийн газрын тусгай сангийн тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

Зөвшөөрсөн: 38

           Татгалзсан:            14

           Бүгд:                        52

           73.1 хувийн саналаар хууль батлагдлаа.

5.Төрийн албаны тухай хуульд өөрчлөлт оруулах тухай хуулийн төслийг бүхэлд нь батлах санал хураалт явуулъя.

Зөвшөөрсөн: 41

           Татгалзсан:            11

           Бүгд:                        52

           78.8 хувийн саналаар хууль батлагдлаа.

6.Авлигын эсрэг хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

Зөвшөөрсөн: 37

           Татгалзсан:            15

           Бүгд:                        52

           71.2 хувийн саналаар хууль батлагдлаа.

7.Төрийн аудитын тухай хуульд өөрчлөлт оруулах тухай хуулийн төслийг бүхэлд нь батлах санал хураалт явуулъя.

Зөвшөөрсөн: 40

           Татгалзсан:            12

           Бүгд:                        52

           76.9 хувийн саналаар хууль батлагдлаа.

8.Зөрчлийн тухай хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

Зөвшөөрсөн: 41

           Татгалзсан:             11

           Бүгд:                        52

           78.8 хувийн саналаар хууль батлагдлаа.

9.Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслийг бүхэлд нь батлах санал хураалт явуулъя.

Зөвшөөрсөн: 41

           Татгалзсан:            11

           Бүгд:                        52

           78.8 хувийн саналаар хууль батлагдлаа.

10.Эрүүгийн хэрэг хянан шийдвэрлэх тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

Зөвшөөрсөн: 39

           Татгалзсан:            13

           Бүгд:                        52

           75.0 хувийн саналаар хууль батлагдлаа.

Улсын Их Хурлын дарга Г.Занданшатар бүх намуудын төлөөлөл орсон Улсын Их Хурлын ажлын хэсэг зөвшилцөл, ойлголцлыг эрхэмлэж, Сонгуулийн тухай хуулийг бүх нийтийн оролцоотойгоор хэлэлцэн баталсанд талархал илэрхийлэв.

*Уг асуудлыг 13 цаг 47 минутад хэлэлцэж дуусав.*

***Дөрөв.“Монгол Улсын Их Хурлын 2019-2024 оны стратеги төлөвлөгөөг батлах тухай” Улсын Их Хурлын тогтоолын төсөл /****Улсын Их Хурлын гишүүн Л.Энх-Амгалан нарын 11 гишүүн 2019.12.02-ны өдөр өргөн мэдүүлсэн****, анхны хэлэлцүүлэг/***

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Н.Цогтсайхан, Төрийн байгуулалтын байнгын хорооны ажлын албаны ахлах зөвлөх Ж.Бямбадулам, зөвлөх А.Солонго, Б.Хатантуул, референт Ж.Ганчимэг, Б.Золбоо, Л.Мөнхчимэг нар байлцав.

  Төслийн анхны хэлэлцүүлэгт бэлтгэсэн талаар Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Д.Лүндээжанцан танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт гараагүй болно.

**Г.Занданшатар**:Байнгын хорооноос гаргасан тогтоолын төслийг анхны хэлэлцүүлгээр батлах гэсэн горимын саналыг дэмжье гэсэн санал хураалт явуулъя.

Зөвшөөрсөн: 27

Татгалзсан: 21

Бүгд: 48

56.2 хувийн саналаар горимын санал дэмжигдлээ.

**Г.Занданшатар**:“Монгол Улсын Их Хурлын 2019-2024 оны стратеги төлөвлөгөөг батлах тухай” Улсын Их Хурлын тогтоолын төслийг бүхэлд нь батлах санал хураалт явуулъя.

Зөвшөөрсөн: 27

Татгалзсан: 21

Бүгд: 48

56.2 хувийн саналаар тогтоол батлагдлаа.

Улсын Их Хурлын дарга Г.Занданшатар “Улсын Их Хурлын 2019-2024 оныстратеги төлөвлөгөөг батлах тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно.

Улсын Их Хурлын гишүүд тогтоолын эцсийн найруулгатай танилцлаа.

/13:52/

*Уг асуудлыг 13 цаг 53 минутад хэлэлцэж дуусав.*

***Тав.Давс иоджуулж иод дутлаас сэргийлэх тухай хууль хүчингүй болсонд тооцох тухай хуулийн төсөл болон хамт өргөн мэдүүлсэн Зөрчлийн тухай хуульд өөрчлөлт оруулах тухай хуулийн төсөл*** /*Засгийн газар 2019.10.08-ны өдөр өргөн мэдүүлсэн,* ***анхны хэлэлцүүлэг***/

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Н.Цогтсайхан, Байгаль орчин, хүнс, хөдөө аж ахуйн байнгын хорооны ажлын албаны ахлах зөвлөх Н.Наранцогт, зөвлөх С.Эрдэнэчимэг, референт Г.Алтанцэцэг нар байлцав.

Төслийг анхны хэлэлцүүлэгт бэлтгэсэн талаар Байгаль орчин, хүнс, хөдөө аж ахуйн байнгын хорооноос гаргасан санал, дүгнэлтийг Улсын Их Хурлын гишүүн Л.Элдэв-Очир танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн С.Эрдэнийн тавьсан асуултад Байгаль орчин, хүнс, хөдөө аж ахуйн байнгын хорооны дарга Х.Болорчулуун хариулж, тайлбар хийв.

**Г.Занданшатар:**Байнгын хорооноос гаргасан хуулийн төслийг анхны хэлэлцүүлгээр батлах гэсэн горимын саналыг дэмжье гэсэн санал хураалт явуулъя.

Зөвшөөрсөн: 25

Татгалзсан: 22

Бүгд: 47

53.2 хувийн саналаар горимын санал дэмжигдлээ.

**Г.Занданшатар**:Давс иоджуулж иод дутлаас сэргийлэх тухай хуулийг хүчингүй болсонд тооцох тухай хуулийн төслийг бүхэлд нь батлах санал хураалт явуулъя.

Зөвшөөрсөн: 27

Татгалзсан: 20

Бүгд: 47

57.4 хувийн саналаар хууль батлагдлаа.

**Г.Занданшатар**:Давс иоджуулж иод дутлаас сэргийлэх тухай хууль хүчингүй болсонд тухай хуулийн төсөлтэй хамт өргөн мэдүүлсэн Зөрчлийн тухай хуульд өөрчлөлт оруулах тухай хуулийн төслийг хууль санаачлагчид нь буцаах тухай Улсын Их Хурлын тогтоолын төслийг батлах санал хураалт явуулъя.

Зөвшөөрсөн: 25

Татгалзсан: 22

Бүгд: 47

53.2 хувийн саналаар тогтоол батлагдлаа.

Улсын Их Хурлын дарга Г.Занданшатар “Хуулийн төсөл буцаах тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно.

Улсын Их Хурлын гишүүд тогтоолын эцсийн найруулгатай танилцлаа.

/14:00/

*Уг асуудлыг 14 цаг 01 минутад хэлэлцэж дуусав.*

***Зургаа.Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төсөл болон хамт өргөн мэдүүлсэн Хөдөлмөрийн тухай хуульд нэмэлт оруулах тухай хуулийн төсөл /****Улсын Их Хурлын гишүүн Д.Оюунхорол нарын 9 гишүүн 2019.08.14-ний өдөр өргөн мэдүүлсэн,* ***анхны хэлэлцүүлэг/***

Хэлэлцэж буй асуудалтай холбогдуулан Монголын Бурхан шашинтны төв Гандантэгчэнлин хийдийн тэргүүлэгч их шанзодва А.Ариунжаргал, мөн хийдийн хамба ламын нарийн бичгийн дарга Б.Бүрнээ, Өндөр гэгээн Занабазарын нэрэмжит Бурханы шашны дээд сургуулийн дэд захирал Б.Жамбал, Монголын Сүсэгтний Холбооны гүйцэтгэх захирал Ц.Мөнхбат нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Н.Цогтсайхан,Төрийн байгуулалтын байнгын хорооны ажлын албаны ахлах зөвлөх Ж.Бямбадулам, зөвлөх А.Солонго нар байлцав.

Төслийг анхны хэлэлцүүлэгт бэлтгэсэн талаар Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн О.Содбилэг танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн С.Эрдэнийн тавьсан асуултад Улсын Их Хурлын гишүүн Д.Лүндээжанцан хариулж, тайлбар хийв.

**Г.Занданшатар:**Байнгын хорооноос гаргасан хуулийн төслийг анхны хэлэлцүүлгээр батлах гэсэн горимын саналыг дэмжье гэсэн санал хураалт явуулъя.

Зөвшөөрсөн: 27

Татгалзсан: 14

Бүгд: 41

61.4 хувийн саналаар горимын санал дэмжигдлээ.

**Г.Занданшатар**:1.Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

Зөвшөөрсөн: 26

Татгалзсан: 18

Бүгд: 44

59.1 хувийн саналаар хууль батлагдлаа.

2.Хөдөлмөрийн тухай хуульд нэмэлт оруулах тухай хуулийн төслийг бүхэлд нь батлах санал хураалт явуулъя.

Зөвшөөрсөн: 29

Татгалзсан: 15

Бүгд: 44

65.9 хувийн саналаар хууль батлагдлаа.

Улсын Их Хурлын дарга Г.Занданшатар Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төсөл болон хамт өргөн мэдүүлсэн Хөдөлмөрийн тухай хуульд нэмэлт оруулах тухай хуулийн төслийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно.

Улсын Их Хурлын гишүүд хуулийн эцсийн найруулгатай танилцлаа./14:12/

*Уг асуудлыг 14 цаг 13 минутад хэлэлцэж дуусав.*

Улсын Их Хурлын дарга Г.Занданшатар 14 цаг 13 минутад хуралдаанд оролцож байгаа гишүүдийн олонхын саналаар Улсын Их Хурлын чуулганы нэгдсэн хуралдааныг үдийн завсарлагагүй үргэлжлүүлэн хуралдахаар болсныг хэлэв.

***Долоо.Монгол Улсын Засгийн газар, Бүгд Найрамдах Франц Улсын Засгийн газар хоорондын Санхүүгийн хэлэлцээр соёрхон батлах тухай хуулийн төсөл /****Засгийн газар 2019.12.13-ны өдөр өргөн мэдүүлсэн,* ***соёрхон батлах/***

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар, Сангийн яамны Хөгжлийн санхүүжилтийн газрын дарга И.Батхүү, мөн яамны Хөгжлийн санхүүжилтийн газрын зөвлөх Т.Ундрам, Онцгой байдлын ерөнхий газрын дарга Т.Бадрал, мөн газрын Гал түймэртэй тэмцэх газрын дарга Ц.Нямбаяр нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Н.Цогтсайхан, Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, Б.Түвшинтөгс, референт Б.Баярсайхан нар байлцав.

Хууль санаачлагчийн илтгэлийг Сангийн сайд Ч.Хүрэлбаатар, хуулийн төслийн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Н.Оюундарь нар танилцуулав.

Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн О.Содбилэг, Х.Болорчулуун нарын тавьсан асуултад Онцгой байдлын ерөнхий газрын дарга Т.Бадрал хариулж, тайлбар хийв.

*Улсын Их Хурлын дэд дарга Л.Энх-Амгалан 14 цаг 15 минутаас хуралдааныг даргалав.*

**Л.Энх-Амгалан**: Байнгын хорооны саналаар “Санхүүгийн хэлэлцээрийг соёрхон батлах тухай” хуулийн төслийг баталъя гэсэн санал хураалт явуулъя.

Зөвшөөрсөн: 21

Татгалзсан: 18

Бүгд: 39

53.8 хувийн саналаар хууль батлагдлаа.

Улсын Их Хурлын дэд дарга Л.Энх-Амгалан “Санхүүгийн хэлэлцээр соёрхон батлах тухай” хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно.

Улсын Их Хурлын гишүүд хуулийн эцсийн найруулгатай танилцлаа./14:28/

*Уг асуудлыг 14 цаг 29 минутад хэлэлцэж дуусав.*

***Найм.Санхүүгийн хамтын ажиллагааны ерөнхий хөтөлбөрийн тухай хэлэлцээрийн нэмэлт, өөрчлөлтийг соёрхон батлах тухай хуулийн төсөл /****Засгийн газар 2019.12.13-ны өдөр өргөн мэдүүлсэн,* ***соёрхон батлах/***

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар, Сангийн яамны Хөгжлийн санхүүжилтийн газрын дарга И.Батхүү, мөн яамны Хөгжлийн санхүүжилтийн газрын зөвлөх Т.Ундрам, Хүнс, хөдөө аж ахуй, хөнгөн үйлдвэрийн яамны Гадаад хамтын ажиллагааны хэлтсийн дарга Д.Бадруун, Мал эмнэлгийн ерөнхий газрын дарга Д.Түмэндэмбэрэл, “Биокомбинат” Улсын төсөвт үйлдвэрийн газрын захирал Б.Цолмон нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Н.Цогтсайхан, Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, Б.Түвшинтөгс, референт Б.Баярсайхан нар байлцав.

Хууль санаачлагчийн илтгэлийг Сангийн сайд Ч.Хүрэлбаатар, хуулийн төслийн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Т.Аюурсайхан нар танилцуулав.

Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт болон санал гараагүй болно.

**Л.Энх-Амгалан**:Байнгын хорооны саналаар Санхүүгийн хамтын ажиллагааны ерөнхий хөтөлбөрийн тухай хэлэлцээрийн нэмэлт, өөрчлөлтийг соёрхон батлах тухай хуулийн төслийг баталъя гэсэн санал хураалт явуулъя.

Зөвшөөрсөн: 21

Татгалзсан: 19

Бүгд: 40

52.5 хувийн саналаар хууль батлагдлаа.

Улсын Их Хурлын гишүүн Ц.Нямдорж, Я.Содбаатар, Х.Болорчулуун, Х.Баделхан нарын дэмжсэн санал техникийн саатлын улмаас эсрэг гарсан тул дэмжсэнээр тооцож протоколд тэмдэглүүлэв.

Улсын Их Хурлын дэд дарга Л.Энх-Амгалан Санхүүгийн хамтын ажиллагааны ерөнхий хөтөлбөрийн тухай хэлэлцээрийн нэмэлт, өөрчлөлтийг соёрхон батлах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно.

Улсын Их Хурлын гишүүд хуулийн эцсийн найруулгатай танилцлаа./14:32/

*Уг асуудлыг 14 цаг 33 минутад хэлэлцэж дуусав.*

***Ес.“Эдийн засгийн удирдлагыг дэмжих хөтөлбөр”-ийн хоёр дахь шатны Хөгжлийн бодлогын санхүүжилтийн хүрээнд Монгол Улс, Олон улсын ассоциаци хоорондын Санхүүжилтийн хэлэлцээр болон Монгол Улс, Олон улсын хөгжлийн сэргээн босголт хөгжлийн банк хоорондын Зээлийн гэрээг соёрхон батлах тухай хуулийн төсөл/****Засгийн газар 2019.12.13-ны өдөр өргөн мэдүүлсэн,* ***соёрхон батлах/***

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар, Сангийн яамны Хөгжлийн санхүүжилтийн газрын дарга И.Батхүү, мөн яамны Хөгжлийн санхүүжилтийн газрын зөвлөх Т.Ундрам нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Н.Цогтсайхан, Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, Б.Түвшинтөгс, референт Б.Баярсайхан нар байлцав.

Хууль санаачлагчийн илтгэлийг Сангийн сайд Ч.Хүрэлбаатар, хуулийн төслийн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Б.Бат-Эрдэнэ нар танилцуулав.

Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт болон санал гараагүй болно.

**Л.Энх-Амгалан**:Байнгын хорооны саналаар Санхүүжилтийн хэлэлцээр болон Зээлийн гэрээг соёрхон батлах тухай хуулийн төслийг баталъя гэсэн санал хураалт явуулъя.

Зөвшөөрсөн: 21

Татгалзсан: 20

Бүгд: 41

51.2 хувийн саналаар хууль батлагдлаа.

Улсын Их Хурлын гишүүн Б.Бат-Эрдэнэ, Х.Нямбаатар, Д.Цогтбаатар нарын дэмжсэн санал техникийн саатлын улмаас эсрэг гарсан тул дэмжсэнээр тооцож протоколд тэмдэглүүлэв.

Улсын Их Хурлын дэд дарга Л.Энх-АмгаланСанхүүжилтийн хэлэлцээр болон Зээлийн гэрээг соёрхон батлах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно.

Улсын Их Хурлын гишүүд хуулийн эцсийн найруулгатай танилцлаа./14:37/

*Уг асуудлыг 14 цаг 38 минутад хэлэлцэж дуусав.*

***Арав.Монгол Улсын Засгийн газар, Бүгд Найрамдах Энэтхэг Улсын Экспорт-Импортын банк хоорондын зээлийн хэлэлцээр соёрхон батлах тухай хуулийн төсөл/****Засгийн газар 2019.12.02-ны өдөр өргөн мэдүүлсэн,* ***соёрхон батлах/***

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар, Сангийн яамны Хөгжлийн санхүүжилтийн газрын дарга И.Батхүү, мөн яамны Хөгжлийн санхүүжилтийн газрын Зээл, тусламжийн бодлогын хэлтсийн мэргэжилтэн Б.Энх-Амар, Уул уурхай, хүнд үйлдвэрийн яамны Хүнд үйлдвэр, газрын тосны бодлогын хэрэгжилтийг зохицуулах газрын Газрын тосны хэлтсийн дарга Ч.Чулуунбат, “Монгол газрын тос боловсруулах үйлдвэр” ТӨХХК-ний Дотоод хяналтын албаны дарга О.Энхбаяр, Санхүү, эдийн засгийн албаны дарга Б.Чинтуяа нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Н.Цогтсайхан, Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, Б.Түвшинтөгс, референт Б.Баярсайхан нар байлцав.

Хууль санаачлагчийн илтгэлийг Сангийн сайд Ч.Хүрэлбаатар, хуулийн төслийн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Б.Бат-Эрдэнэ нар танилцуулав.

Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт болон санал гараагүй болно.

**Л.Энх-Амгалан**:Байнгын хорооны саналаар Зээлийн хэлэлцээр соёрхон батлах тухай хуулийн төслийг баталъя гэсэн санал хураалт явуулъя.

Зөвшөөрсөн: 22

Татгалзсан: 17

Бүгд: 39

51.2 хувийн саналаар хууль батлагдлаа.

Улсын Их Хурлын дэд дарга Л.Энх-АмгаланЗээлийн хэлэлцээр соёрхон батлах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно.

Улсын Их Хурлын гишүүд хуулийн эцсийн найруулгатай танилцлаа./14:42/

*Уг асуудлыг 14 цаг 43 минутад хэлэлцэж дуусав.*

***Арван нэг.Монгол Улсын Засгийн газар, Бүгд Найрамдах Австри Улсын Засгийн газар хоорондын*** ***Санхүүгийн хамтын ажиллагааны хэлэлцээр соёрхон батлах тухай хуулийн төсөл/****Засгийн газар 2019.12.02-ны өдөр өргөн мэдүүлсэн,* ***соёрхон батлах/***

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар, Сангийн яамны Хөгжлийн санхүүжилтийн газрын дарга И.Батхүү, мөн яамны Хөгжлийн санхүүжилтийн газрын зөвлөх Б.Одонтунгалаг нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Н.Цогтсайхан, Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, Б.Түвшинтөгс, референт Б.Баярсайхан нар байлцав.

Хууль санаачлагчийн илтгэлийг Сангийн сайд Ч.Хүрэлбаатар, хуулийн төслийн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Б.Бат-Эрдэнэ нар танилцуулав.

Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Ц.Мөнх-Оргилын тавьсан асуултад Сангийн сайд Ч.Хүрэлбаатар хариулж, тайлбар хийв.

**Л.Энх-Амгалан**:Байнгын хорооны саналаар Санхүүгийн хамтын ажиллагааны хэлэлцээр соёрхон батлах тухай хуулийн төслийг баталъя гэсэн санал хураалт явуулъя.

Зөвшөөрсөн: 25

Татгалзсан: 15

Бүгд: 40

62.5 хувийн саналаар хууль батлагдлаа.

Улсын Их Хурлын дэд дарга Л.Энх-АмгаланСанхүүгийн хамтын ажиллагааны хэлэлцээр соёрхон батлахтухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно.

Улсын Их Хурлын гишүүд хуулийн эцсийн найруулгатай танилцлаа.

/14:48/

*Чуулганы нэгдсэн хуралдаан 14 цаг 49 минутад завсарлаж, 18 цаг 00 минутад үргэлжлэн хуралдав.*

**Г.Занданшатар**: Баталсан хуулиудын эцсийн найруулгыг сонсгов.

Монгол Улсын Их Хурлын Сонгуулийн тухай болон Сонгуулийн тухай хуульд өөрчлөлт оруулах тухай, Сонгуулийн автоматжуулсан системийн хуульд нэмэлт, өөрчлөлт оруулах тухай, Засгийн газрын тусгай сангийн тухай хуульд нэмэлт оруулах тухай, Төрийн албаны тухай хуульд өөрчлөлт оруулах тухай, Авлигын эсрэг хуульд нэмэлт, өөрчлөлт оруулах тухай, Төрийн аудитын тухай хуульд өөрчлөлт оруулах тухай, Зөрчлийн тухай хуульд нэмэлт, өөрчлөлт оруулах тухай, Зөрчил шалган шийдвэрлэх тухай хуульд нэмэлт, өөрчлөлт оруулах тухай, Эрүүгийн хэрэг хянан шийдвэрлэх тухай хуульд нэмэлт оруулах тухай хуулийн төслүүдийн эцсийн найруулгыг танилцуулав.

Эцсийн найруулгатай холбогдуулан Улсын Их Хурлын гишүүн Х.Нямбаатар, Т.Аюурсайхан нар протоколд тэмдэглүүлж, үг хэлэв.

Улсын Их Хурлын гишүүд хуулиудын эцсийн найруулгатай танилцлаа.

/18:09/

**Бусад:** Улсын Их Хурлын гишүүн Ж.Ганбаатарын урилгаар Баянгол дүүргийн ерөнхий боловсролын сургууль болон цэцэрлэгийн багш ажилтнууд, Улсын Их Хурлын гишүүн А.Сүхбатын урилгаар Төв аймгийн Үндэсний бөхийн холбооны гишүүн улс, аймаг, сумын цолтой бөхчүүд, Улсын Их Хурлын гишүүн Ж.Мөнхбатын урилгаар Архангай аймгийн Эрдэнэмандал сумын Засаг даргын Тамгын газрын ажилтан, албан хаагчид, Улсын Их Хурлын гишүүн О.Содбилэгийн урилгаар Орхон аймгийн Улаан загалмайн хорооны хамт олны төлөөлөл, Улсын Их Хурлын дарга Г.Занданшатарын урилгаар Хавдар судлалын үндэсний төвийн эмч нарын төлөөлөл Төрийн ордон, Улсын Их Хурлын чуулганы үйл ажиллагаатай танилцав.

Чуулганы нэгдсэн хуралдааны зохион байгуулалтыг Улсын Их Хурлын Тамгын газрын Хуралдаан зохион байгуулах хэлтсийн дарга З.Нямцогт, мөн хэлтсийн шинжээч Р.Дэлгэрмаа, М.Номиндулам нар хариуцан ажиллав.

*Хуралдаан 3 цаг 51 минут үргэлжилж, 75 гишүүнээс 38 гишүүн ирж, 50.7 хувийн ирцтэйгээр 18 цаг 10 минутад өндөрлөв.*

**Тэмдэглэлтэй танилцсан:**

           ЕРӨНХИЙ НАРИЙН

БИЧГИЙН ДАРГА                                                           Л.ӨЛЗИЙСАЙХАН

**Тэмдэглэл хөтөлсөн:**

            ПРОТОКОЛЫН АЛБАНЫ

            ШИНЖЭЭЧ                                                                          Д.ЦЭНДСҮРЭН

**УЛСЫН ИХ ХУРЛЫН 2019 ОНЫ НАМРЫН ЭЭЛЖИТ ЧУУЛГАНЫ**

**12 ДУГААР САРЫН 20-НЫ ӨДӨР /БААСАН ГАРАГ/-ИЙН**

**НЭГДСЭН** **ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Занданшатар**: Гишүүдийн ирц бүрдсэн тул Улсын Их Хурлын 2019 оны намрын ээлжит чуулганы 12 дугаар сарын 20-ны өдрийн нэгдсэн хуралдаан нээснийг мэдэгдье.

Чуулганы нэгдсэн хуралдаанаар хэлэлцэх асуудлыг танилцуулъя.

Нэгд, Монгол Улсын Их Хурлын Сонгуулийн тухай хуулийн төсөл болон хамт өргөн мэдүүлсэн хуулийн төслүүдийг үргэлжлүүлэн хэлэлцэнэ.

Хоёр, Инновацийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Дээд боловсролын тухай хуульд нэмэлт, өөрчлөлт оруулах тухай хуулийн төсөл, эцсийн хэлэлцүүлэг.

Гуравт, Монгол Улсын Ерөнхийлөгчийн хоригийг хүлээж авсантай холбогдуулан боловсруулсан Нийгмийн даатгалын сангийн 2020 оны төсвийн тухай хуульд өөрчлөлт оруулах тухай, Нийгмийн даатгалын хуулиудыг хэрэглэх журмын тухай хуульд өөрчлөлт оруулах тухай хуулийн төсөл.

Дөрөвт нь, “Монгол Улсын Их Хурлын 2019-2024 оны Стратеги төлөвлөгөө батлах тухай” Улсын Их Хурлын тогтоолын төсөл.

Тавд, Давс иоджуулж иод дутлаас сэргийлэх тухай хууль хүчингүй болсонд тооцох тухай хуулийн төсөл болон хамт өргөн мэдүүлсэн Зөрчлийн тухай хуульд өөрчлөлт оруулах тухай хуулийн төсөл

Зургаад, Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төсөл болон хамт өргөн мэдүүлсэн Хөдөлмөрийн тухай хуульд нэмэлт оруулах тухай хуулийн төсөл.

Долоод, Монгол Улсын Засгийн газар, Бүгд Найрамдах Франц Улсын Засгийн газар хоорондын Санхүүгийн хэлэлцээрийг соёрхон батлах тухай хуулийн төсөл.

Наймд, Санхүүгийн хамтын ажиллаганы ерөнхий хөтөлбөрийн тухай хэлэлцээрийн нэмэлт, өөрчлөлтийг соёрхон батлах тухай хуулийн төсөл.

Ес, “Эдийн засгийн удирдлагыг дэмжих хөтөлбөр”-ийн хоёр дахь шатны Хөгжлийн бодлогын санхүүжилтийн хүрээнд Монгол Улс, Олон улсын ассоциаци хоорондын Санхүүжилтийн хэлэлцээр болон Монгол Улс, Олон улсын хөгжлийн сэргээн босголт хөгжлийн банк хоорондын Зээлийн гэрээг соёрхон батлах тухай хуулийн төсөл

Аравт, Монгол Улсын Засгийн газар, Бүгд Найрамдах Энэтхэг Улсын Экспорт-Импортын банк хоорондын зээлийн хэлэлцээр соёрхон батлах тухай хуулийн төсөл.

Арван нэг, Монгол Улсын Засгийн газар, Бүгд Найрамдах Австри Улсын Засгийн газар хоорондын Санхүүгийн хамтын ажиллагааны хэлэлцээр соёрхон батлах тухай хуулийн төсөл.

Арван хоёр, Эрүүгийн хуульд нэмэлт, өөрчлөлт оруулах тухай, Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай, Шүүхийн шийдвэр гүйцэтгэх тухай хуульд нэмэлт, өөрчлөлт оруулах тухай, Зөрчлийн тухай хуульд нэмэлт, өөрчлөлт оруулах тухай, Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслүүд болон хамт өргөн мэдүүлсэн бусад хуулийн төслүүдийг хэлэлцэнэ.

Үдээс хойших хуралдаанаар Ерөнхий сайдын мэдээллийн цаг. Төрөөс боловсролын салбарт баримтлах бодлогын хэрэгжилтийн талаар сонсоно.

Хэлэлцэх асуудалтай холбогдуулан саналтай гишүүн байна уу? Сандагийн Бямбацогт гишүүн үг хэлнэ.

**С.Бямбацогт**: Гишүүдийнхээ өглөөний амгаланг айлтгая. Сонгуулийн хууль нэлээн нухацтай хэлэлцэх асуудал, 2020 оны сонгууль болох гэж байна. Тоглоомын дүрмээ улс төрчид зөв тогтоож, зөв тохирч шударга өрсөлдөх ийм бололцоо боломжийг хангах ёстой. Өчигдөр хэлэлцүүлгийн явцад зарим нэг саналууд дээр анхаарах асуудлууд гарсан. Тухайлбал, эвсэлд нэгдсэн намуудын олонх нь эвслээс гарсан тохиолдолд эвслээс гарсанд тооцно гэж. Ингэхгүй бол эвслээс нэг нам гарахад үндсэндээ тэр эвссэн намууд бүгдээрээ сонгуульд оролцох бололцоо боломжгүй болж байгаа юм. Тийм болохоор энэ асуудлыг Байнгын хороон дээр дахиж ярих шаардлага байгаа. Томьёолол өчигдөр өөр хураагдсан учраас.

Дараагийн асуудал, нэрсийн жагсаалттай холбоотой асуудлыг бид анхаарах ёстой. Мөн Зөрчлийн хууль болон Сонгуулийн хуулийг дагаж мөрдөх журмын тухай хууль гээд иймэрхүү асуудлыг ярих шаардлагатай байгаа юм. Тийм болохоор Их Хурлын даргаас санал хураалтын дараа Төрийн байгуулалтын байнгын хороог дахиж хуралдах бололцоо боломжийг бүрдүүлж өгөөч ээ гэж нэгдүгээрт нь хүсье.

Үнэхээрийн богино хугацаанд Сонгуулийн хуулийг бид баталж байгаа. Сонгуулийн хуулийн нийтдээ 85 зүйлээс 60 гаруй зүйл буюу 70 орчим хувьд өөрчлөлт орж байгаа. Нэг дэх өдөр бид бүлгийн хурлаар өргөн барьсан 50:26 тогтолцоог өөрчлөөд олон мандаттай томсгосон тойрог болгож өөрчилсөн. Үүнтэй холбоотой маш их өөрчлөлт орж байгаа.

Хоёр дахь өдөр ажлын хэсэг хуралдсан, Байнгын хороо хуралдсан. Гурав дахь өдөр ажлын хэсэг, чуулган хуралдсан, дахиад ажлын хэсэг хуралдсан. Өчигдөр Байнгын хороо, чуулган хуралдсан. Үнэхээр Их Хурлын Тамгын газар, ажлын хэсэг нойр хоолгүй, өдөр, шөнөгүй ажиллаж байгаа. Энэ явцад бага зэргийн алдаанууд гарсан бол Их Хурлын гишүүдээс хүлцэл өчье. Энэ алдаануудыг өнгөрсөн шөнө сууж заслаа. Тийм учраас Сонгуулийн хууль ямар нэгэн алдаагүй, зөв, олон нийт, улс төрийн намуудтай зөвшилцөөд, ингээд хэл амгүй баталчихмаар байгаа юм. Хэн нэгэнд давуу тал олгох ийм бололцоо боломжийг бий болгохгүй байх, хүн болгон тэгш шударга өрсөлдөх бололцоо боломжийг энэ Сонгуулийн хуулиар улс төрчдөд олгох ёстой. Энэ үүднээс МАН хандаж байгаа. Ямар нэгэн байдлаар МАН өөртөө давуу тал олгосон ийм зүйл байхгүй шүү. Энэ дээр та бүгдийг хэт хийрхэлгүй, бас хэт их улс төржилгүй Сонгуулийн хуулиа аль болох эрүүл нүдээр хараад, аль болох зөвшилцөж ойлголцоод батлах байр суурийг баримталж ажиллаасай гэдгийг хүсэж байна. Асуудал байх юм бол дор дор нь засаад явах бололцоо боломж байгаа гэдгийг хэлье.

**Г.Занданшатар**: Санал хураалтын дундуур юм уу?

**С.Бямбацогт**: Санал хураалтын төгсгөлд түр завсарлаад. Хүсэлт тавьж байгаа юм.

**Г.Занданшатар**: Горимын саналыг санал хураалтаар шийдэх юм байна. Бямбацогт гишүүний гаргасан горимыг саналаар санал хурааж байж, Байнгын хороо хуралдаж, гүйцээн боловсруулах, хууль хоорондын зөрчлийг тэгшитгэх шаардлага гарна. Гүйцээн боловсруулах гэдэг дээр нэгдүгээрт нь, Сонгуулийн хуулийг мөрдөж эхлэх хугацаагаа товлоогүй байгаа юм байна. Тийм учраас Байнгын хороо дахиж хуралдах шаардлагатай.

12 санал үлдсэн байгаа юм. Шууд гүйцээн боловсруулах чиглэл өгөөд хуралдуулж болох юм биш үү? Санал хураалт явуулах шаардлагатай юм уу? Үгүй юу?

12 санал хураалтаас үлдсэн байгаа. Санал хураалтуудаа дуусгаад, 1 асуудал дээр дахиж хуралдаж, гүйцээн боловсруулах шаардлагатай. Бас Сонгуулийн хууль хэрэгжиж эхлэх хугацаагаа хэлэлцээгүй орж ирсэн тул Төрийн байгуулалтын байнгын хороо түүнийгээ гүйцээн боловсруулах шаардлагатай байгаа учраас 10 минут завсарлаад, эргэж хуралдахаар дараалалд өөрчлөлт оруулах саналыг горимын санал гэж үзнэ.

Бямбацогт гишүүний гаргасан горимын саналаар санал хураалт явуулъя.

72.5 хувийн саналаар горимын санал дэмжигдлээ.

Ингээд хэлэлцэх асуудлын дараалалд ийм байдлаар өөрчлөлт оруулна.

Эхний асуудлаар санал хураалт явуулаад шийдлээ.

Самандын Жавхлан гишүүн үг хэлнэ.

**С.Жавхлан**: Зарчмын зөрүүтэй санал дээр урлагийг нээх санал хүргүүлсэн байсан, өчигдөр саналыг хүлээж аваагүй Төрийн байгуулалтын байнгын хорооны гишүүдэд эмгэнэл илэрхийлье. Ээжээс бүүвэйн дуу сонсож өсөөгүй юм шиг, үе үеийн бүх хувьсгалууд дуугаар гарсан байдаг. Хонхны дуугүйгээр, улаан тугийг мандуулаад, улсын сүрийг бадруулаад гэдэг дуугүйгээр. Монгол түмэн дуугүйгээр найр, наадмаа хийдэггүй дууч түмэн олон. Тэгээд энэ дээр эсрэг саналтай гишүүдийг би бүгдийг зарлана, өнөөдөр бүх бичлэгийг гаргаад тавьсан байгаа. Энэ 2020 оны сонгуульд дандаа нэг нэгийгээ хараадаг хараал өргөдөг сонгууль болох гэж байна. Ядаж дуу хуураа нээгээд өгөөч ээ гээд зарчмын зөрүүтэй санал явуулаад оруулахаар зэрэг унагасан байна. Үүнийг буцааж оруулж ирж та бүхэн хэлэлцүүлж, энэ заалтуудыг ямарваа нэгэн боломжийн хэмжээнд нь тавьж, хэлэлцүүлж өгөөч гэдэг саналыг би дахиад тавьж байна. Би энэ эсрэг санал өгсөн бүх гишүүддээ цаашдаа айхтар хагаралдаж битгий муудалцаарай гэж хэлмээр байна. Тэгээд энд бодитой хариу өгөөч.

**Г.Занданшатар**: Хэлэлцэх асуудал дотроо Сонгуулийн хууль дотроо хэлэлцэх асуудал байна. Үүнийг Байнгын хороон дээрээ орж саналаа тавьж ярилцах байх. Дэгээрээ асуулт, хариулт хэлэлцэх асуудалд байхгүй.

Төрийн байгуулалтын байнгын хорооны дарга Бямбацогт тодруулаад хариулна биз.

Ингээд Жалбасүрэнгийн Батзандан гишүүн үг хэлнэ.

**Ж.Батзандан**: Сонгуулийн хууль гэдэг бол сонгогчдын хууль юм. Сонгуулийн хууль гэдэг зөвхөн эрх баригч намын хууль бишээ. Парламентад суудалтай намуудын ч хууль биш. Парламентын гадна байгаа 30 гаруй намууд сонгуульд оролцох учраас энэ намуудын эрх ашгийг хангасан хууль гарах ёстой гэдэг байр суурьтай байгаа. Сонгуулийн хууль зөвхөн улс төрчдийн хууль биш, сонгогчдын хууль байгаа юм. Энэ агуулгаар нь парламентын гадна байгаа улс төрийн 20 гаруй нам нэгдэж, 5 тодорхой саналыг, 20 орчим найруулгын шинжтэй саналуудыг хүргүүлсэн боловч эрх баригч намын дарга, удирдлагууд хүлээж авахгүй байгаа юм.

Нямдорж гуай, ялангуяа би танд хандаж нэг зүйл хэлэхийг хүсэж байна. Өчигдөр Нямдорж гуай эвслийн асуудал дээр онцгой анхаарал хандуулаарай гэж хэлсэн. Монголын 30 жилийн түүх бол эвсэл байгуулагддаг, эвслээс нь нэг нам гараад, эвслийг задалдаг. Нэг намын дарга уурлахаараа төрийн тогтворгүй байдлыг эвслийг задлах маягаар үүсгэдэг ийм л 30 жил байсан. Энэ 30 жилийг төгсгөл болгооч ээ гэж хүний эрхийн байгууллагууд Монгол Улсад санал хүргүүлж байна. Одоогийн хуулиар эвсэл байгуулаад Сонгуулийн ерөнхий хороон дээр очиход л нэг намын дарга нь уурлаад, эвслээс гарлаа гэхэд гудамжинд байгаа 30 нам чинь сонгуульд оролцох чадамжгүй болж байна шүү. Ийм учраас эмзэг эвсэл дээр тоглосон эмзэг 30 жилийг төгсгөл болгож, бат бэх эвсэл хийдэг, бат бэх төртэй 30 жилийг бий болгохын төлөө парламентын суудалгүй намуудтай ШИНЭ нам зөвшилцөж, эвсэлд нэгдсэн намуудын зөвхөн олонх нь эвслээс гарсан тохиолдолд эвслийг тарсанд тооцдог болъё. Зүгээр нэг намын дарга авлига аваад Монголын бүх улс төрийн эвслүүдийг тараадаг явдлыг таслан зогсооё гэдэг ийм саналыг оруулсан юм. Зарим улс төрчид үүнийг ойлгож байгаа хэдий ч ойлгоогүй юм шиг дүр эсгэж байна.

Хоёр нам эвсэл байгуулсан тохиолдолд олонх нь гэдэг бол хоёулаа 100 хувь ойлголцолд хүрсний дараа л эвсэл тарна гэсэн үг. З нам эвсэл байгуулсан тохиолдолд З-ын 2 нь эвслээ тараая гэж шийдвэр гаргасан тохиолдолд эвсэл тарна гэсэн үг. 5 нам эвсэл байгуулсан тохиолдолд З нь эвслийг тараая гэдэг шийдвэр гаргасны дараа эвсэл тарна гэсэн үг. Үүнийг ойлгохгүй, мэдэн будилж байгаа зарим улс төрчдийг хараад би гайхаж байна. Эвслийг тарааж, бутаргаж, Монголыг тарааж бутаргасан 30 жилийг төгсгөл болгоё, хамтдаа. Монголын улс төрийг тогтвортой болгохын төлөө эрх баригч нам бас дэмжлэг үзүүлээч ээ гэж хүсэж байна. Иргэд олон түмэн, олон улсын байгууллага, парламентын суудалгүй улс төрийн намуудын 5 шаардлагын зөвхөн 1-ийг нь хүлээж аваач ээ гэж би та бүхнээс хүсэж байна.

Энэ Сонгуулийн хууль бол маш эмзэг Сонгуулийн хууль шүү. 2008 онд энэ системээр сонгууль хийж үзсэн, дараад нь 7 сарын 1 болсон. Өнөөдөр Ардчилсан нам парламентын суудалгүй 20 гаруй намуудын 2-хон шаардлага байна. Энэ хоёрыг нь хүлээгээд аваач ээ, дэмжиж өгөөч ээ. Сонгуулийн хууль гэдэг улс төрийн намуудын зөвшилцөл дээр гарах ёстой хууль гэдгийг та бүхэндээ хэлэхийг хүсэж байна. Энэ шаардлагуудыг хүлээж авахгүй бол гадаа гудамжинд байгаа 30 нам чинь сонгуульд оролцохгүй гэж мэдэгдэж байна. Цагаан сонгууль хийнэ гэж уриална гэж ярьж байна. Эрх баригч МАН-ыг буурьтай тулхтай нам юм бол бусад намуудтай хүндэтгэлтэй хандаач ээ гэж хүсэж байгаагаа илэрхийлье.

Баярлалаа та бүхэнд.

**Г.Занданшатар**: Батзандан гишүүний хэлсэн санал сая Бямбацогт даргын хэлсэн саналаар гүйцээн боловсруулах чиглэлд багтаад, Төрийн байгуулалтын байнгын хороо хуралдаж гүйцээн боловсруулахаар горимын саналаар шийдвэрлэгдсэн учраас энэ асуудлаар дахин санал хураах бололцоогүй.

Одоо хэлэлцэх асуудалд оръё.

Сонгуулийн хуулийн хэлэлцүүлгийг үргэлжлүүлэн явуулна.

***Нэг.Монгол Улсын Их Хурлын Сонгуулийн тухай хуулийн төсөл болон хамт өргөн мэдүүлсэн хуулийн төслүүдийн эцсийн хэлэлцүүлгийг үргэлжлүүлэн явуулна.***

Ажлын хэсгийн гишүүдийг танилцуулъя. Сонгуулийн ерөнхий хорооны дарга Ч.Содномцэрэн, Сонгуулийн ерөнхий хорооны нарийн бичгийн дарга Болдсайхан, мөн хорооны Ажлын албаны дарга Д.Баяндүүрэн, Мэдээлэл технологийн төвийн захирал Ж.Эрдэнэбат, Хууль эрх зүйн хэлтсийн ахлах референт Д.Бат-Эрдэнэ, Хууль зүй, дотоод хэргийн яамны Хууль зүйн бодлогын газрын дарга Сайнзориг, Улсын бүртгэлийн ерөнхий газрын дарга Баасандорж, мөн газрын Иргэний улсын бүртгэлийн газрын дарга Нармандах, мэргэжилтэн Дэлгэрмөрөн, Үндэсний аудитын газрын Нийцлийн аудитын газрын захирал Энхбаатар, Цагдаагийн ерөнхий газрын Хуулийн хэлтсийн дарга, цагдаагийн хурандаа Нямдаваа, Цагдаагийн зөрчил шалгах, мэргэжил арга зүйн хэлтсийн дарга, цагдаагийн хурандаа Чинбат, Харилцаа холбооны зохицуулах хорооны Мэдээлэл, харилцаа холбооны технологийн хөгжил зохицуулалтын хэлтсийн дарга Лувсан-Очир, Харилцаа холбооны зохицуулах хорооны интернэтэд суурилсан үйлчилгээ хариуцсан мэргэжилтэн Батболд, Хуульч, өмгөөлөгч Эрхэмбаатар, Авлигатай тэмцэх газрын мөрдөн шалгах албаны дарга, ахлах комиссар Даваатогтох, Монгол Улсын Ерөнхий прокурорын орлогч Чинбат.

Байнгын хорооноос гаргасан зарчмын зөрүүтэй саналын томьёоллоор үргэлжлүүлэн санал хураана.

Бямбацогт гишүүн. Дараа нь Эрдэнэ гишүүн.

**С.Бямбацогт**: Баярлалаа. Өчигдөр 8 дахь саналаар санал хурааж байгаад энэ санал дэмжигдээгүй. Улсын бүртгэлийн асуудал эрхэлсэн төрийн захиргааны байгууллага ээлжит сонгуульд оролцохоор бүртгүүлсэн нам, эвслийг төлөөлөх эрх бүхий этгээдэд сонгогчдын эцэг, эхийн нэр, өөрийн нэр, регистрийн дугаар, байнга оршин суугаа газрын хаяг бүхий хэсгийг санал авах өдрөөс 20-иос доошгүй хоногийн өмнө цахим хэлбэрээр нэг удаа олгоно гэсэн санал. Энэ дээр нэлээн ярилцсан юмаа, Байнгын хороон дээр ярилцсан, Ажлын хэсэг дээр ярилцсан.

Улсын бүртгэлийн тухай хуулиар олгох нь тодорхой хуулиар зохицуулна гэсэн заалттай. Үүнийг олгоход сонгогчид маань бухимддаг, миний хаягийг, миний регистрийн дугаарыг яагаад олон нийтэд өгч байгаа юм бэ? Улс төрийн намуудад гэдэг байдлаар гомдол гардаг. Үүнийг ажлын хэсэг дээр ярилцаад уг нь өгөхгүй гэж шийдсэн байсан. Гэхдээ Ардчилсан намаас ялангуяа санал тавьж байгаа, асуудал ярьж байгаа. Сонгуулийг та нар өөрсдөдөө давуу байдал бий болгоод сонгуулийг будилаантуулах гэж байна, өөрсдөө давуу байдлаар сонгуульд оролцох гэж байна гэж ярьж байгаа. Тийм учраас бид нар үүнийг эргэж харъя, ярилцъя гээд нийтэд нь өгдөг байя гэдгийг Байнгын хороон дээр ярилцаад хураасан юм. Гэтэл энэ санал чуулган дээр дэмжлэг аваагүй. Сонгуульдаа шударгаар оролцъё. Хамгийн гол нь нэрсийн жагсаалтыг зөв зорилгоор зөв ашиглаасай. Олон нийтэд төөрөгдөл үүсгэхгүй, будилаан үүсгэхгүй байх талд бид анхаарах ёстой. Энэ үүднээсээ горимын саналаар энэ саналыг хүчингүй болгох дахин санал хураалт явуулж өгөх саналыг гаргаж байна.

Тэгээд сонгуульд орох бүх улс төрийн намуудад энэ сонгогчдын нэрсийн жагсаалтад өгдөг байя гэж байгаа юм. Энэ дээр Улсын бүртгэлийн ерөнхий газраас холбогдох асуудал яригддаг. Хүнийг хувилаад ихэр хүмүүсийг санал өгүүлчихлээ. 100 гаруй билүү ижил овог, нэртэй хүмүүс байдаг. Гэтэл энэ ижил овог, нэртэй хүмүүсийг сонгуульд оролцуулж, сонгуулийг будилаантуулж байна гэдэг байнга хардлага, эргэлзээ тээнэгэлзлэл төрүүлдэг. Үүнтэй холбоотой асуудлаар Улсын бүртгэлийн ерөнхий газар өчигдөр Байнгын хороон дээр ярьсан.

Зөвхөн Болдын Жавхлан нэртэй 20-30-аад хүн Монгол Улсын хэмжээнд байна гэж байгаа. Яг үүнтэй адилхан овог, нэр нь адилхан, регистрийн дугаарын сүүлийн 2 оронгоос бусад нь бүгд адилхан, хаяг нь адилхан ийм хүмүүс байдаг. Энэ бүгд ямар хүмүүс байгаа талаар тодорхой мэдээлэл өгч, эргэлзээг тайлахгүй бол дараад нь энэ хүмүүсээс чинь болоод -өө Бямбацогтыг хувилаад 10 Бямбацогт болгоод санал өгчихлөө, Эрдэнэбатыг хувилаад 100 Эрдэнэбат болгоод санал өгүүлчихлээ гэдэг тийм асуудал яригдана. Тийм болохоор энэ дээр тийм боломж байдаг уу, байдаггүй юу гэдэг талаар Улсын бүртгэлийн ерөнхий газрынхан, Сонгуулийн ерөнхий хорооноос тодорхой хариултыг өгч, нэгдсэн нэг ойлголттой болмоор байна. Тэгэхгүй буруу мэдээлэл дээр, мушгиж гуйвуулсан мэдээлэл дээр сүүлд нь эргэлзээ тээнэгэлзлэл үүсдэг, эргэлзээ тээнэгэлзээ нь асуудал болох вий.

Тийм болохоор нэг мөр ярьж байгаа дээрээ үүнийг нэгмөсөн яриасай. Тийм учраас би 8 дахь саналыг хүчингүй болгох горимын саналыг хураалгаж өгөөч ээ гэж хуралдаан даргалагчаас хүсье.

**Г.Занданшатар**: Баярлалаа. Одоо Содномзундуйн Эрдэнэ гишүүн.

**С.Эрдэнэ**: Баярлалаа. Би бас яг энэ Бямбацогт гишүүний оруулж байгаа 8 дахь саналыг дэмжиж байна. Тэгээд энэ саналыг хүчингүй болгоод, өчигдрийн гаргасан шийдвэрийг. Тэгээд дахин энэ саналыг дэмжихээр санал хураалтыг явуулж өгөөч ээ гэж хүсэж байна. Угаасаа Байнгын хороогоор оруулаад, хэлэлцээд, Байнгын хороо дэмжээд оруулаад ирсэн санал. Өчигдөр санал хураалтын үйл явц дундуур хуралдаан удирдаж байсан нөхөр маань өөрөө бусдад энэ саналыг дэмжихгүй байхыг уриалж, санал хураалт явуулсан. Үүний улмаас энэ саналын үр дүн би буруу гарсан гэж харж байгаа юм.

Хоёр дахь үндэслэлийг юу гэж хэлэх гээд байна вэ гэхээр, өнөөдөр өмнөх сонгуулиудад энэ сонгогчдын нэрсийн жагсаалт, регистрийн дугаар бүх юм өгөгддөг байсан. Хоёр ч сонгуулиар энэ хэвийн ингээд яваад ирсэн ийм асуудал. Энэ дээр өнөөдөр гэнэтхэн үүнийг болиулах гээд байгааг гайхаж байна.

Гуравдугаарт, энэ сонгуулийг ил тод, нээлттэй явуулах нь өөрөө дараа нь хэл амгүй, Монгол төрийн тогтвортой үйл ажиллагаа явуулахад ийм чухал гэж харж байгаа. Улс төрийн намуудын хувьд бид нар хэн хэндээ хүндэтгэлтэй хандаад, харилцан ойлголцоол энэ саналыг дэмжээд яваач ээ гэж би эрх баригч Ардын намаас хүсэж байна. Энэ сонгогчдын нэрсийн жагсаалт ил тод, нээлтэй байснаар энд буруудах зүйл ерөөсөө байхгүй. Тийм учраас энэ дээр бид нар сонгуульд оролцохдоо аль аль талдаа хардах сэрдэх зүйлгүйгээр нээлттэй, хяналттай, иргэд сонгогчдын өргөн хяналт дор нээлттэй энэ сонгуулийг явуулах боломжийг хангах нь одоо энэ Сонгуулийн хуулийн бас нэг зорилго гэж харж байгаа.

Тийм учраас Бямбацогт гишүүний гаргасан саналын дагуу энэ санал дээр санал хурааж, өчигдрийн шийдвэрийг хүчингүй болгоод, эргээд энэ саналыг дэмжих асуудлаар санал хураалт явуулж өгөхийг хуралдаан даргалагчаас хүсэж байна. Төрийн байгуулалтын байнгын хорооны оруулж ирсэн анхны саналаар нь. Баярлалаа.

**Г.Занданшатар**: Санал хураалт явуулна. Одоо ажлын хэсэг дээр тохироод, сонгуулийг хардлага, сэрдлэг, будилаан зөрчилгүй явуулах, хяналт тавих зорилгоор нь 20-иос доошгүй хоногийн өмнө цахим хэлбэрээр 1 удаа нэрсийн жагсаалтын тодорхой хэсгийг улс төрийн намуудад 20 хоногийн өмнө хүргүүлэх тухай заалтыг ажлын дэд хэсэг, ажлын хэсэг, намуудын төлөөлөлтэй ярьж ойлголцсон юм байна.

Тэгээд энэ дээр үл ойлголцол гараад энэ санал унасан учраас энэ саналыг хүчингүй болсонд тооцох тухай санал хураалт явуулж өгөөч гэсэн горимын саналыг Улсын Их Хурлын гишүүн Бямбацогт, Эрдэнэ нар гаргалаа. Гишүүд санал хураалтад анхааралтай оролцож энэ саналыг шийдэх нь зүйтэй байна.

Санал хураалт явуулъя.

80.9 хувийн саналаар энэ санал дэмжигдлээ.

Тийм учраас энэ санал хураалтыг дахин явуулна. Өмнөх санал хураалтыг хүчингүйд тооцох санал хураалт дэмжигдсэн.Тийм учраас энэ 8 дугаар асуудлаар санал хураалт явуулна.

Цэндийн Нямдорж гишүүн үг хэлнэ.

**Ц.Нямдорж**: Гишүүд ээ, энэ явдалтай асуудал шүү. Зарчмын хувьд тэр нэрийн жагсаалтыг өгөөд болох байх. Болгоомжлох юм байна. Тэр авсан газар нь регистрийн дугаар, хаяг хоёрыг задруулахгүй байх давхар үүрэг хүлээлгэх асуудлаар дараагийн Байнгын хорооны хурал дээрээ давхар түгжээ хий. Тэр тохиолдолд наадах чинь болж байна. Тэгээд хүлээж авчхаад, хүний регистрийн дугаар, гэрийн хаяг хоёрыг сонгуулийн штабынхан тараагаад байж болохгүй шүү дээ. Цаад талд нь хүний нууцын асуудал, амьдралын асуудал, хувь заяаны байгаа. Тэгээд энэ санал дэмжигдэх юм шиг байна, би уур амьсгалыг нь тэгж харлаа.Хэрвээ дэмжигдэхээр бол тэр регистрийн дугаар, хаяг хоёрыг задруулахгүй байх арга хэмжээг тэр авсан хүмүүст нь хүлээлгэсэн давхар заалтыг дагуулж оруулж ирээрэй. Тэгэхгүй бол одоо яг мөрдөж байгаа хуультай наад регистрийн дугаар, хаяг хоёр чинь хязгаарлагдмал нууцын зэрэглэлд байгаа шүү, Бүртгэлийн хуулиараа. Гишүүд минь хууль битгий зөрч нэгдүгээрт. Хоёрдугаарт саяны түгжээг хийж өгөө. Тэгээд авсан газар нь маргаан гарах юм бол түүнийг аваачаад задруулахгүйгээр асуудлаа ярьдаг байх хэрэгтэй. Ер нь энэ хүний регистрийн дугаар, хувийн нууцад ингэж задрах бололцоо гаргаад байгаа нь зохистой биш. Тэгэхдээ би энэ сонгуулийн маргаан элдэв юмыг ойлгож байна. Тэр давхар түгжээг нь хийж өгөөрэй гэж хэлэх гэсэн юм, Бямбацогт гишүүнд.

**Г.Занданшатар**: Зочид танилцуулъя. Улсын Их Хурлын гишүүн Жамбалын Ганбаатарын урилгаар Баянгол дүүргийн ерөнхий боловсролын сургууль болон цэцэрлэгийн багш ажилтнууд Улсын Их Хурлын үйл ажиллагаа, Төрийн ордонтой танилцаж байна. Багш ажилтнууддаа сурлага, хөдөлмөрийн өндөр амжилтыг Улсын Их Хурлын гишүүдийн нэрийн өмнөөс хүсэн ерөөе /Алга ташив/.

Баасандорж дарга үүнийг анхаараад, тэр чинь хувь хүний нууц задруулахгүй гэсэн заалт байгаа шүү дээ, тийм ээ. Дор нь хийсэн байх.

Санал хураалт.

73.5 хувийн саналаар энэ санал дэмжигдлээ.

9.Төслийн 30 дугаар зүйлд “30.8 дахь гэсэн хэсэг нэмэх” гэснийг хасах:

“30.8.Авлига, албан тушаалын гэмт хэрэг үйлдсэн нь шүүхээр тогтоогдсон бол нэр дэвшихийг хориглоно.”

Төрийн байгуулалтын байнгын хороо дэмжсэн.

Үүнийг хасах гэсэн санал Байнгын хороон дээр дэмжигдсэн. Хоёрдугаар хэлэлцүүлгээр үүнийг дэмжээд орсон байсныг гуравны хоёроор Байнгын хороон дээр хасахаар орсныг одоо дэмжих саналын томьёоллоор санал хураалт явагдана.

Санал хураалт.

Энэ хасах санал дэмжигдсэнгүй.

10.Төслийн 76 дугаар зүйлийн 76.2 дахь хэсгийн “гаргахаас өмнө” гэсний дараах “шүүхийн шийдвэрээр” гэснийг хасах.

Төрийн байгуулалтын байнгын хороо дэмжсэн.

75.0 хувийн саналаар энэ санал дэмжигдлээ.

11.Төслийн 76 дугаар зүйлийн 76.3 дахь заалтыг хасах.

Төрийн байгуулалтын байнгын хороо дэмжсэн санал.

Санал хураалт.

79.2 хувийн саналаар энэ санал дэмжигдлээ.

10 болон 11 дэх санал дэмжигдсэн тохиолдолд дараах 12-оос 15 дахь саналуудыг хураана.

12.Төслийн 4 дүгээр зүйлийн 4.4, 10 дугаар зүйлийн 10.6, 10.7, 10.9, 22 дугаар зүйлийн 22.4, 28 дугаар зүйлийн 28.9, 28.10, 39 дүгээр зүйлийн 39.8, 51 дүгээр зүйлийн 51.3 дахь хэсгийн “дахин” гэснийг, 10 дугаар бүлгийн гарчгийн “нөхөн” гэсний дараах “, дахин” гэснийг, 4.4.4, 9 дүгээр зүйлийн 9.11, 76 дугаар зүйлийн 76.7, 79 дүгээр зүйлийг бүхэлд нь хасах.

13.Төслийн 81 дүгээр зүйлийн 81.1.2 дахь заалтын “үрэгдүүлсэн” гэсний дараа “, санал авах журам зөрчсөн” гэснийг нэмэх.

Төрийн байгуулалтын байнгын хороо дэмжсэн санал.

Санал хураалт явуулъя.

Энэ чинь нэг л бичигдсэн юм байна шүү дээ. Дугаар нь тусдаа, тэгэхдээ Төрийн байгуулалтын байнгын хороо дэмжсэн гээд нэг л санал хураалт байна. Тэгж бичиж өгсөн байна.

Дахин санал хураалт явуулъя. Санал 79.6 хувиар дэмжигдсэн. Тэгэхдээ салгаад дахин хураалгая гэж Байнгын хороо тэгж байна. Уг нь хамт бичээд өгсөн байна шүү. Энэ юмнуудаа нягтал л даа.

10 болон 11 дэх санал дэмжигдсэн тохиолдолд дараах 12-оос 15 дахь саналуудыг хураана.

12.Төслийн 4 дүгээр зүйлийн 4.4, 10 дугаар зүйлийн 10.6, 10.7, 10.9, 22 дугаар зүйлийн 22.4, 28 дугаар зүйлийн 28.9, 28.10, 39 дүгээр зүйлийн 39.8, 51 дүгээр зүйлийн 51.3 дахь хэсгийн “дахин” гэснийг, 10 дугаар бүлгийн гарчгийн “нөхөн” гэсний дараах “, дахин” гэснийг, 4.4.4, 9 дүгээр зүйлийн 9.11, 76 дугаар зүйлийн 76.7, 79 дүгээр зүйлийг бүхэлд нь хасах.

Төрийн байгуулалтын байнгын хороо дэмжсэн санал.

Санал хураалт явуулъя.

85.7 хувийн саналаар энэ санал дэмжигдсэн.

13.Төслийн 81 дүгээр зүйлийн 81.1.2 дахь заалтын “үрэгдүүлсэн” гэсний дараа “, санал авах журам зөрчсөн” гэснийг нэмэх.

Төрийн байгуулалтын байнгын хороо дэмжсэн.

Санал хураалт.

83.7 хувийн саналаар энэ санал дэмжигдлээ.

Санал хураалтад 49 гишүүн оролцож, 41 гишүүн дэмжиж, 83.7 хувиар дэмжигдлээ.

14.Төслийн 3 дугаар зүйлийн 3.1.7 дахь заалтын “шүүхээс” гэснийг “хуульд заасны дагуу” гэж өөрчлөх, мөн заалтын “тухайн шүүхийн шийдвэр хуулийн хүчин төгөлдөр болсон” гэснийг “энэ тухай холбогдох байгууллагын шийдвэр гарсан байх” гэж өөрчлөх.

Төрийн байгуулалтын байнгын хороо дэмжсэн

Дэмжье гэсэн томьёоллоор санал хураалт явуулъя.

Санал хураалтад 49 гишүүн оролцож, 42 гишүүн дэмжиж, 85.7 хувийн саналаар энэ санал дэмжигдлээ.

15.Төслийн 34 дүгээр зүйлийн 34.1.7 дахь хэсгийн “шүүхийн шийдвэрээр тогтоогдсон” гэснийг “хуульд заасны дагуу тогтоогдсон” гэж өөрчлөх.

Төрийн байгуулалтын байнгын хороо дэмжсэн.

Санал хураалт явуулъя.

85.7 хувийн саналаар энэ санал дэмжигдлээ.

16.Төслийн 9 дүгээр зүйлийн 9.7 дахь хэсэгт “70” гэснийг “60” гэж өөрчлөх.

Төрийн байгуулалтын байнгын хороо дэмжсэн.

Санал хураалт явуулъя.

70.0 хувийн саналаар энэ санал дэмжигдлээ.

Зочид танилцуулъя. Улсын Их Хурлын гишүүн Агваансамдангийн Сүхбатын урилгаар Төв аймгийн Үндэсний бөхийн холбооны гишүүн улс, аймаг, сумын цолтой бөхчүүд Улсын Их Хурлын үйл ажиллагаа, Төрийн ордонтой танилцаж байна. Бөхчүүддээ эрүүл энх, сайн сайхан, спортын өндөр амжилтыг хүсэн ерөөе.

Одоо Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулна.

1.Төслийн 1 дүгээр зүйлийн “40” гэсний дараах “41, 43” гэснийг хасаж, “32,” гэсний дараа “41, 43” гэж нэмэх.

Төрийн байгуулалтын байнгын хороо дэмжсэн.

Санал хураалт.

76.0 хувийн саналаар энэ санал дэмжигдлээ.

2.Зөрчил шалган шийдвэрлэх тухай хуульд нэмэлт, өөрчлөлт оруулах тухай хуульд доор дурдсан агуулгатай 2 дугаар зүйл нэмэх:

“2 дугаар зүйл**.**Зөрчил шалган шийдвэрлэх тухай хуулийн 2.1 дүгээр зүйлд доор дурдсан агуулга бүхий 3 дахь хэсэг нэмэх:

“3.Энэ хуулийн 2.1 дүгээр зүйлийн 1 дэх хэсэгт Зөрчлийн тухай хуулийн 17.1 дүгээр зүйлийн 23, 56 дахь хэсэг, мөн зүйлийн 41, 43.1, 43.2, 43.3 дахь заалт хамаарахгүй.”

Төрийн байгуулалтын байнгын хороо дэмжсэн санал.

Санал хураалт явуулъя. Санал хураалт.

76.0 хувийн саналаар энэ санал дэмжигдлээ.

Одоо Зөрчлийн тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулна.

1.Хууль хоорондын зөрчил арилгах зорилгоор Зөрчлийн тухай хуульд нэмэлт, өөрчлөлт оруулах тухай хуулийн төслийн 1 дүгээр зүйл буюу 1 дэх заалтын 17.1 дүгээр зүйлийн 60 дугаар хэсгийн “45” гэснийг “30” гэж өөрчлөх.

Төрийн байгуулалтын байнгын хороо дэмжсэн санал.

Санал хураалт.

72.0 хувийн саналаар энэ санал дэмжигдлээ.

Энэ асуудлыг өглөө гаргасан горимын саналын дагуу түр завсарлаж, Төрийн байгуулалтын байнгын хороо “Б” зааланд хуралдана.

Энэ хооронд дараагийн асуудлыг хэлэлцье.

***Хоёр. Инновацийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Дээд боловсролын тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлгийг явуулна.***

Төслийг эцсийн хэлэлцүүлэгт бэлтгэсэн талаарх Нийгмийн бодлого, боловсрол, соёл, шинжлэх ухааны байнгын хорооны танилцуулгыг Улсын Их Хурлын гишүүн Ням-Осорын Учрал танилцуулна. Учрал гишүүнийг индэрт урьж байна.

**Н.Учрал**: Улсын Их Хурлын дарга, эрхэм гишүүд ээ,

Монгол Улсын Засгийн газраас 2018 оны 12 дугаар сарын 28-ны өдөр Улсын Их Хуралд өргөн мэдүүлсэн Инновацийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Дээд боловсролын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг 2019 оны 12 дугаар сарын 12-ны өдрийн Улсын Их Хурлын чуулганы нэгдсэн хуралдаанаар хэлэлцүүлж, эцсийн хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүлсэн билээ.

Тус Байнгын хороо 2019 оны 12 дугаар сарын 18-ны өдрийн хуралдаанаараа нэгдсэн хуралдааны анхны хэлэлцүүлгээр олонхын дэмжлэг авсан саналуудыг төслийн холбогдох зүйл, хэсэг, заалтад нэмж тусган төслийн агуулга, бодлого, зарчмыг алдагдуулахгүйгээр үг хэллэг, дэс дараалал, бүтцийн шинжтэй засварыг хийж, хуулийн төслүүдийн эцсийн хувилбарыг бэлтгэж Та бүхэнд танилцуулж байна.

Монгол Улсын Их Хурлын чуулганы хуралдааны дэгийн тухай хуулийн 23 дугаар зүйлийн 23.2.1-д заасны дагуу төслийн зарим зүйл, заалтыг гүйцээн боловсруулах чиглэл хуралдаан даргалагчаас өгсний дагуу гарааны компани хувьцаагаа олон нийтэд санал болгохтой холбоотой зохицуулалтыг холбогдох хууль тогтоомжтой нийцүүлэн боловсруулж санал хураалгасан бөгөөд тус Байнгын хорооны хуралдаанд оролцсон гишүүдийн олонх дэмжлээ.

Төслүүдийн эцсийн хувилбар болон зарчмын зөрүүтэй саналын томьёоллыг та бүхэнд хүргүүлсэн.

Улсын Их Хурлын эрхэм гишүүд ээ,

Инновацийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Дээд боловсролын тухай хуульд нэмэлт, өөрчлөлт оруулах тухай хуулийн төслүүдийг хэлэлцэн баталж өгөхийг та бүхнээс хүсье.

Баярлалаа.

**Г.Занданшатар**: Ажлын хэсгийг танилцуулъя. Боловсрол, соёл, шинжлэх ухаан, спортын яамны Шинжлэх ухаан технологийн газрын дарга Мөнхбат.

Байнгын хорооны танилцуулгатай холбогдуулан асуулт асуух Улсын Их Хурлын гишүүд байна уу?

Алга байна.

Байнгын хорооноос гаргасан зарчмын зөрүүтэй саналын томьёоллоор санал хураалт явуулна.

Оюунхорол гишүүн асуулт асууна.

**Д.Оюунхорол**: 2017 онд баталсан Монгол Улсын Хууль тогтоомжийг 2020 он хүртэл боловсронгуй болгох тухай чиглэл мөн Инновацийн тухай хуульд нэмэлт, өөрчлөлт оруулах тухай хуулийн төслийг боловсруулж манай Учрал гишүүн оруулж ирсэн. Мөн Инновацийн тухай хуульд нийт 6 удаагийн нэмэлт, өөрчлөлт хийсэн. 2018 онд Инновацийн талаар төрөөс баримтлах бодлогыг Засгийн газар баталсан байдаг.

Энэ удаагийн Инновацийн тухай хуульд орж байгаа гол өөрчлөлт нь нэгдүгээрт Инновацийн тухай хуулийн зарим нэр томьёог олон улсын жишигт нийцүүлэн шинэчилж, шаардлагатай зарим нэр томьёог тайлбарласан.

Хоёрдугаарт хуульд заасан төрийн байгууллагуудын эрх, үүргийг хуваарилалтын давхардал, зөрчлүүдийг нь арилгаж өгсөн.

Гуравдугаарт, гарааны компаниудыг дэмжих, тэдний инновацийн бүтээгдэхүүн үйлчилгээг хөгжүүлэх, зах зээлд нэвтрүүлэх, инновацийн гарант олгох зэрэг төрийн тодорхой дэмжлэгүүдийг үзүүлдэг, урамшуулдаг байх энэ тогтолцоог оруулж өгч байгаа.

Дөрөвдүгээрт, инновацийн дэд бүтцийг оновчтой болгож, хууль тогтоомжид шаардлагатай дэд бүтцийн талаарх зохицуулалтуудыг тусгаж өгсөн.

Улмаар эдгээр нь эдийн засагт инноваци суурилсан бүтээгдэхүүн, үйлдвэрлэлийн хувь хэмжээ, шинэ бүтээгдэхүүн, технологийг бий болгож, олон улсын зах зээлд үндэсний брэндийг нэвтрүүлэх урт хугацааны тогтвортой хөшүүрэг, суурь тавигдах хөгжлийн хувьд том дэм болох хууль батлагдаж байна гэж ойлгож байгаа. Энд манай шинжлэх ухааны салбарынхан үнэхээр баяртай байгаа, энэ дээр хамтран ажилласан.

Тэгээд Улсын Их Хурлын гишүүддээ баярлаж байгаа. Энэ ажилд идэвхтэй оролцож, санал санаачлага гаргаж ажилласан ажлын хэсгийнхэнд баярлаж байгаа гэдгийг энд онцлон хэлэхийг хүсэж байна.

Баярлалаа.

**Г.Занданшатар**: Асуулт, хариултын цаг дууслаа. Одоо санал хураалт явуулна. Гишүүд чуулганы танхимд цуглаарай.

Төрийн байгуулалтын байнгын хороо хуралдаж байгаа.

Улсын Их Хурлын гишүүн Жамъянгийн Мөнхбатын урилгаар Архангай аймгийн Эрдэнэмандал сумын Засаг даргын Тамгын газрын ажилтан, албан хаагчид Улсын Их Хурлын үйл ажиллагаа, Төрийн ордонтой танилцаж байна. Та бүхэнд эрүүл энх, сайн сайхан, шинэ оны мэнд мэндчилгээг Улсын Их Хурлын гишүүдийн нэрийн өмнөөс хүргэе /Алга ташив/.

Санжмятав, Энх-Амгалан хоёр дэд даргыг дуудна уу.

Баталсан хууль, тогтоолын эцсийн найруулгыг уншиж сонсгоё.

Нэг. Хот, суурины ус хангамж, ариутгах татуургын ашиглалтын тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу?

Алга байна. Эцсийн найруулгыг сонссонд тооцлоо.

Хоёр.Төрөөс мөнгөний бодлогын талаар 2020 онд баримтлах үндсэн чиглэл батлах тухай Улсын Их Хурлын тогтоолын эцсийн найруулга дээр саналтай гишүүн байна уу?

Алга байна. Эцсийн найруулгыг сонссонд тооцлоо.

Гурав.Тогтоолын хавсралтад нэмэлт, өөрчлөлт оруулах тухай Улсын Их Хурлын тогтоолын төслийн эцсийн найруулга дээр саналтай гишүүн байна уу?

Алга байна. Эцсийн найруулгыг сонссонд тооцлоо.

Дөрөв.Газрыг улсын тусгай хэрэгцээнд авах тухай Улсын Их Хурлын тогтоолын эцсийн найруулга дээр саналтай гишүүн байна уу?

Алга байна. Эцсийн найруулгыг сонссонд тооцлоо.

Эрхэм гишүүд ээ, чуулганы танхимд цуглая. Төрийн байгуулалтын байнгын хорооны хуралдаан дууссан.

Байнгын хорооны танилцуулгатай холбогдуулан гишүүд асуулт асууж, хариулт авч дууссан.

Байнгын хорооны гаргасан зарчмын зөрүүтэй саналын томьёоллоор санал хураалт явуулна.

Зарчмын зөрүүтэй саналын томьёоллыг дэмжсэн, дэмжээгүй З хүртэл гишүүн үг хэлж болно.

Инновацийн тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулъя.

Нэг.Нийгмийн бодлого, боловсрол, соёл, шинжлэх ухааны байнгын хороо дэмжсэн:

1.Төслийн 1 дүгээр зүйлийн 121.1 дэх хэсгийн “хувьцаагаа” гэсний дараа “биржийн бус зах зээлд” гэж нэмэх.

Энэ саналыг хэн гаргасан юм бэ? Санал гаргасныг нь бичихгүй бол.

Нийгмийн бодлого, боловсрол, соёл, шинжлэх ухааны байнгын хороо санал гаргасан.

Санал хураалт явуулъя.

51.1 хувийн саналаар энэ санал дэмжигдлээ.

Зарчмын зөрүүтэй саналын томьёоллоор санал хурааж дууслаа.

Одоо Байнгын хорооны саналаар Инновацийн тухай хуульд нэмэлт, өөрчлөлт оруулах тухай хуулийн төслийг бүхэлд нь баталъя гэсэн саналаар санал хураалт явуулъя.

Санал хураалт.

54.5 хувийн саналаар хууль батлагдлаа.

Хамт өргөн мэдүүлсэн Дээд боловсролын тухай хуульд нэмэлт, өөрчлөлт оруулах тухай хуулийн төслийг бүхэлд нь баталъя гэсэн саналаар санал хураалт явуулъя.

Санал хураалт.

60.0 хувийн саналаар хууль батлагдлаа.

Хуулийн төслүүд батлагдлаа. Гишүүд, ажлын хэсэгт баярлалаа.

Дараагийн асуудалд орно.

***Монгол Улсын Их Хурлын Сонгуулийн тухай хуулийн төсөл болон хамт өргөн мэдүүлсэн хуулийн төслүүдийн эцсийн хэлэлцүүлгийг үргэлжлүүлэн явуулна.***

Ажлын хэсгийн гишүүдийг оруулаарай.

Саналын томьёоллоо Төрийн байгуулалтын байнгын хороо.

Байнгын хороо саналын томьёоллуудыг гүйцээн боловсруулж оруулж ирэх хооронд ажлын хэсгийн гишүүдийг танилцуулъя. Сонгуулийн ерөнхий хорооны дарга Ч.Содномцэрэн, Сонгуулийн ерөнхий хорооны нарийн бичгийн дарга Болдсайхан, Монгол Улсын Ерөнхий прокурорын орлогч Чинбат, Улсын бүртгэлийн ерөнхий газрын дарга Баасандорж, Сонгуулийн ерөнхий хорооны Ажлын албаны дарга Д.Баяндүүрэн, Харилцаа холбооны зохицуулах хорооны Мэдээлэл, харилцаа холбооны технологийн хөгжил зохицуулалтын хэлтсийн дарга Лувсан-Очир нар ажиллаж байна.

Мэндчилгээ дэвшүүлнэ. Энэ долоо хоногт төрсөн өдөр нь тохиож байгаа Улсын Их Хурлын гишүүдэд мэндчилгээ дэвшүүлье.

12 дугаар сарын 19-нд Улсын Их Хурлын гишүүн Ёндонпэрэнлэйн Баатарбилэг төрсөн байна. Баатарбилэг гишүүндээ төрсөн өдрийн мэнд хүргэж, эрүүл энх, аз жаргал, сайн сайхныг хүсэн ерөөе.

Өнөөдөр буюу 12 дугаар сарын 20-ны өдөр Улсын Их Хурлын гишүүн, МАН-ын бүлгийн дарга Дуламдоржийн Тогтохсүрэн төрсөн байна. Тогтохсүрэн гишүүндээ төрсөн өдрийн баярын мэнд хүргэе.

Одоо Сонгуулийн хуулиа батална.

Дондогдоржийн Эрдэнэбат, Содномзундуйн Эрдэнэ нарын гишүүд чуулганы танхимд ирье. Бөхчулууны Пүрэвдорж гишүүн байсан. Сонгуулийн хуулиа батална.

Өнөөдөр чуулган үргэлжлүүлж хуралдана. 15 цагаас Ерөнхий сайдын мэдээллийг хойшлуулж, чуулганаар яаралтай хэлэлцэх асуудлуудыг хэлэлцэж дуусгана. Тийм учраас гишүүд чуулгандаа идэвхтэй оролцоно.

Завсарлагагүй явъя.

Байнгын хороо материалаа яасан бэ?

Төрийн байгуулалтын байнгын хорооны дарга Бямбацогт горимын санал хэлье.

**С.Бямбацогт**: Дөнгөж сая Төрийн байгуулалтын байнгын хорооны хурал дууссан. Зарчмын зөрүүтэй нэлээн хэдэн санал гарсан. Энэ саналын томьёоллыг бэлдэж оруулж ирэхэд тодорхой хугацаа шаардлагатай байгаа учраас дараагийн асуудлаа хэлэлцэж байя. “Монгол Улсын Их Хурлын 2019-2024 оны Стратеги төлөвлөгөө батлах тухай” Улсын Их Хурлын тогтоолын төслийг хэлэлцэж өгнө үү гэж хүсэж байна.

**Г.Занданшатар:** Улсын Их Хурлын гишүүн С.Бямбацогтын гаргасан, зарчмын зөрүүтэй саналын томьёоллуудыг хянан тохиолдуулж бэлтгэхэд хугацаа орж байгаа учраас дараагийн асуудалд оръё.

Дараагийн асуудал. Монгол Улсын Ерөнхийлөгчийн хоригийг хүлээн авсантай холбогдуулан Нийгмийн даатгалын сангийн хууль байгаа.

Горимын саналаар санал хураалт явуулъя.

66.0 хувийн саналаар горимын санал дэмжигдлээ.

Сонгуулийн хуулийн саналын томьёоллыг чуулганы нэгдсэн хуралдаанд бэлтгэж байгаа учраас дараагийн асуудалд орж байна.

***Гурав. Монгол Улсын Ерөнхийлөгчийн хоригийг хүлээж авсантай холбогдуулан боловсруулсан Нийгмийн даатгалын сангийн 2020 оны төсвийн тухай хуульд өөрчлөлт оруулах тухай, Нийгмийн даатгалын хуулиудыг хэрэглэх журмын тухай хуульд өөрчлөлт оруулах тухай хуулийн төсөл.***

Төсвийн байнгын хорооны санал, дүгнэлтийг Улсын Их Хурлын гишүүн Намсрайн Амарзаяа танилцуулна.

**Н.Амарзаяа**: Улсын Их Хурлын дарга, эрхэм гишүүд ээ,

Нийгмийн даатгалын сангийн 2020 оны төсвийн тухай хуульд хэсэгчлэн тавьсан Монгол Улсын Ерөнхийлөгчийн хоригийг Улсын Их Хурал 2019 оны 12 дугаар сарын 12-ны өдрийн хуралдаанаараа хэлэлцээд, тус хуулийн 3 дугаар зүйлээр батлагдсан Нийгмийн даатгалын сангийн орлогод шимтгэлийн хувь хэмжээний нэмэгдлээс хамааран 2020 онд нэмж төвлөрөх 174.2 тэрбум төгрөгийг хасахаар хэсэгчлэн тавьсан хоригийг хүлээн авсан тул Төсвийн байнгын хороо Монгол Улсын Их Хурлын чуулганы хуралдааны дэгийн тухай хуулийн 31 дүгээр зүйлийн 31.8, 31.9 дэх хэсэгт заасныг үндэслэн Нийгмийн даатгалын сангийн 2020 оны төсвийн тухай хуульд өөрчлөлт оруулах тухай, Нийгмийн даатгалын тухай хуулиудыг хэрэглэх журмын тухай хуульд өөрчлөлт оруулах тухай хуулийн төслүүдийг боловсруулсан билээ.

Тус байнгын хороо 2019 оны 12 дугаар сарын 18-ны өдрийн хуралдаанаараа дээрх хуулийн төслүүдийг хэлэлцлээ.

Нийгмийн даатгалын сангийн 2020 оны төсвийн тухай хуульд өөрчлөлт оруулах тухай хуулийн төсөлд Нийгмийн даатгалын санд 2020 оны төсвийн жилд Хөдөлмөр, нийгмийн хамгааллын сайдын төвлөрүүлэх орлогын хэмжээг “Аж ахуйн нэгж, байгууллагаас төлөх шимтгэл”-ийг 79.1 тэрбум төгрөгөөр бууруулж 791.7 тэрбум төгрөг, “Ажиллагчдаас төлөх шимтгэл”-ийг 86,3 тэрбум төгрөгөөр бууруулж 727.6 тэрбум төгрөг, “Сайн дурын даатгуулагчаас төлөх шимтгэл”-ийг 8.8 тэрбум төгрөгөөр бууруулж 255.0 тэрбум төгрөг болгох, үүнтэй уялдуулан тус сайдын төвлөрүүлэх “Бусад орлого”-ын хэмжээг 174.2 тэрбум төгрөгөөр нэмэгдүүлж 248.9 тэрбум төгрөг болгохоор тооцсон болно.

Нийгмийн даатгалын тухай хуулиудыг хэрэглэх журмын тухай хуульд өөрчлөлт оруулах тухай хуулийн төсөлд Нийгмийн даатгалын тухай хуулийн 15 дугаар зүйлийн 1, 2 дахь хэсэгт заасан ажил олгогч болон даатгуулагчийн хөдөлмөрийн хөлс, түүнтэй адилтгах орлогоос төлөх тэтгэврийн даатгалын хувь хэмжээг 2019, 2020 онд тус бүр 8.5 хувь, 2021 оноос эхлэн тус бүр 9.5 хувь гэж, сайн дураар даатгуулагчийн тэтгэврийн даатгалд сард төлбөл зохих шимтгэлийн доод хэмжээ нь 2019, 2020 онуудад хөдөлмөрийн хөлсний доод хэмжээний 11.5 хувиас, 2021 оноос эхлэн 12.5 хувиас багагүй байхаар тусгалаа.

Хэлэлцүүлгийн явцад Байнгын хорооны хуралдаанд оролцсон гишүүдийн олонх хуулийн төслүүдийг дэмжиж, чуулганы нэгдсэн хуралдаанаар хэлэлцүүлж батлуулах нь зүйтэй гэж үзсэн болно.

Нийгмийн даатгалын сангийн 2020 оны төсвийн тухай хуульд өөрчлөлт оруулах тухай, Нийгмийн даатгалын тухай хуулиудыг хэрэглэх журмын тухай хуульд өөрчлөлт оруулах тухай хуулийн төслүүдийг Та бүхэнд хүргүүлсэн болно.

Улсын Их Хурлын эрхэм гишүүд ээ,

Нийгмийн даатгалын сангийн 2020 оны төсвийн тухай хуульд өөрчлөлт оруулах тухай, Нийгмийн даатгалын тухай хуулиудыг хэрэглэх журмын тухай хуульд өөрчлөлт оруулах тухай хуулийн төслүүдийг хэлэлцсэн талаарх тус Байнгын хорооны санал, дүгнэлтийг хэлэлцэн, хуулийн төслүүдийг баталж өгөхийг Та бүхнээс хүсье.

Анхаарал тавьсанд баярлалаа.

**Г.Занданшатар**: Баярлалаа. Байнгын хорооны санал, дүгнэлттэй асуулт асуух Улсын Их Хурлын гишүүн байна уу?

Бадмаанямбуугийн Бат-Эрдэнэ гишүүн.

**Б.Бат-Эрдэнэ**: Энэ Нийгмийн даатгалын хөрөнгийг бууруулахтай холбоотой 725; 8.8 тэрбум гээд бууруулаад, нөгөө талд нь Хөдөлмөр, нийгмийн хамгааллын яамны төвлөрүүлэх орлогыг 172 тэрбум төгрөгөөр нэмэгдүүлнэ гээд ингээд оруулаад ирж байна. Тэгээд энэ Нийгмийн даатгалын шимтгэлийн 2 хувийг нэмэгдүүлсэнтэй холбоотой ийм өөрчлөлтүүд орж байгаа байх. Тэгэхээр энэ ямар зохицуулалт хийж байгаа юм бол Байнгын хороон дээр үүнийг ярьсан уу? Сайд юу гэж үзэж байна. Үүний цаад талд яригдаад байгаа юм чинь нөгөө Капитал банктай холбоотой 240 тэрбум төгрөгний нийгмийн даатгалын шимтгэлийн хөрөнгө мөнгийг тавиад туучихсан ийм асуудал гарч байна шүү дээ. Үүнтэй холбоотой өөр арилжааны банкууд дээр тавьсан, алга болсон ийм зүйл байгаа юм уу, үгүй юу? Энэ алдсан хөрөнгө мөнгөө олж авах, төвлөрүүлэх талаар ямар зохицуулалт хийж байгаа юм? Ийм юмыг тодорхой болгохгүй бол эсхүл бид нар ингээд худлаа юм яриад байна уу? Байж байгаа энэ хэвлэл мэдээллээр гарч байгаа мэдээлэл дээр л тулгуурлаж би энэ асуудлыг яриад байна шүү дээ. Тэгэхээр иймэрхүү маягаар.

Тэгээд цааш нь ярих юм бол энэ цаг хугацаа багтахгүй л дээ. Одоо Эрдэнэтийн 51 хувьтай холбоотой, нөгөө Стандарт банкны, нөгөө Батхүүгийн 100 сая долларын асуудал гээд ингээд цаашаагаа хөврөөд яваад байна шүү дээ. Тэгээд ийм маягаар улсын сан хөмрөг алга болоод байдаг, түүнийг нь хэнд үүрүүлэх вэ гэхээр иргэд олон түмэнд, аж ахуйн нэгжүүдэд үүрүүлээд ингээд үүний ар талд гарна гэж байхгүй шүү дээ. Тийм учраас энэ хариуцлага алдсан ийм хүмүүсүүдтэй ямар хариуцлага тооцох юм, тэр алга болчихсон мөнгө хөрөнгийг яаж төвлөрүүлэх юм. Жастын Батхүүгийн хөрөнгийг битүүмжилсэн гэсэн. Тэр хэмжээний хөрөнгө мөнгө нь төвлөрөөд энэ чинь хохиролгүй болгох юм уу, энэ чинь эцсийн дүндээ төр, ард түмнийг хохиролгүй болгох хэрэгтэй. Энэ талаар ярьсан уу? Ярилгүй ямар зохицуулалт хийгээд энэ хуулийн төслийг оруулж ирж байна вэ гэдэг дээр хариулт өгөөч.

**Г.Занданшатар**: Бат-Эрдэнэ гишүүний асуултад тодруулъя. Энэ асуудал нийгмийн даатгалын санд учирсан бусад хохиролтой огт холбоогүй. Төсвийн хуулиар нийгмийн даатгалын шимтгэлийг 2 хувиар нэмэгдүүлсэнтэй холбоотойгоор яригдсан асуудлууд. Улсын Их Хурлын даргын захирамжаар ажлын хэсэг байгуулагдаж, нийгмийн даатгалын санд учирсан хохирлыг буруутай этгээдүүдээр төлүүлэх ажлын хэсэг байгуулагдаад ажиллаж байгаа. Энэ бол тусдаа асуудал.

Ер нь нийгмийн даатгалын сангийн менежментийг сайжруулах, сангийн үр ашгийг нэмэгдүүлэх чиглэлээр цогц арга хэмжээ авах ажлын хэсэг байгуулагдаад ажиллаж байгаа.

Энэ бол нийгмийн даатгалын сангийн шимтгэлийг 2 хувь болгож бууруулахтай холбоотой хуулийн төсөл хэлэлцэж байна. Одоо хэлэлцэж байгаа асуудал бол нийгмийн даатгалын шимтгэлийг 2 хувиар нэмэгдүүлснийг хүчингүй болгож байгаа ийм хуулийн төслийг хэлэлцэж байна.

Энэ татварын хувь хэмжээ 1 хувь болж, 1.5 тэрбум төгрөгний орлоготой компаниуд 1 хувь болж буурч байгаа, татварын бааз суурийг өргөтгөх, нийгмийн даатгалын сангийн бааз суурийг өргөтгөх болон бусад арга хэлбэрээр зохицуулах бололцоотой гэж үзсэн байгаа.

Төсвийн байнгын хороо, Амарзаяа гишүүн асуултад хариулна.

**Н.Амарзаяа**:Төсвийн байнгын хорооноос хариулт өгье. Энэ Ерөнхийлөгчийн хориг нь өөрөө ажил олгогчоос 1 хувь, нийгмийн даатгалын шимтгэл төлөгчөөс 1 хувийг нэмэгдүүлэх 2020 оны төсвийн хуульд хориг тавьж, энэ нэг, нэг хувийг нэг ёсондоо нэмэгдүүлэхгүй байх ийм асуудал байгаа. Тэгээд орлогын төрөл дээр нь Хөдөлмөр, нийгмийн хамгааллын сайдын багц дотор аж ахуйн нэгж, байгууллагаас төлөх нийгмийн даатгалын шимтгэлийг 1 хувиар бууруулж, ажиллагсдаас төлөхийг 1 хувь бууруулаад, сайн дураар төлөхийг 1 хувь бууруулаад, нөгөө эх үүсвэр 174.2 эх үүсвэр дээр сайдын бусад орлогыг 174.2-оор нэмэгдүүлэх ийм зохицуулалтыг Нийгмийн даатгалын сангийн 2020 оны төсвийн тухай хуульд өөрчлөлт оруулах хуулийн энэ төсөл дээр ийм зохицуулалтуудыг хийсэн байгаа.

**Г.Занданшатар**: Асуулт асууж, хариулт авч дууслаа. Байнгын хорооны саналаар Нийгмийн даатгалын сангийн 2020 оны төсвийн тухай хуульд өөрчлөлт оруулах тухай хуулийн төслийг, энэ хориг хүлээж аваад шууд шийдвэрлэж байгаа дэгээр явж байгаа учраас анхны хэлэлцүүлэггүй.

Байнгын хорооны саналаар Нийгмийн даатгалын сангийн 2020 оны төсвийн тухай хуульд өөрчлөлт оруулах тухай хуулийн төслийг баталъя гэсэн саналын томьёоллоор санал хураалт явуулъя.

76.0 хувийн саналаар санал дэмжигдлээ.

Хориг Цэцийн шийдвэрийн дагуу хүлээж аваад, Хууль, Улсын Их Хурлын бусад шийдвэрт нэмэлт, өөрчлөлт оруулдаг дэг, горимоор хэлэлцэж байгаа учраас ингээд батлагдаж байгаа.

Хуулийн эцсийн найруулгыг сонсгоё.

Нийгмийн даатгалын сангийн 2020 оны төсвийн тухай хуульд өөрчлөлт оруулах тухай

1 дүгээр зүйл.Нийгмийн даатгалын сангийн 2020 оны төсвийн тухай хуулийн 3 дугаар зүйлийг доор дурдсанаар өөрчилсүгэй:

“3 дугаар зүйл.Нийгмийн даатгалын санд 2020 оны төсвийн жилд төсвийн ерөнхийлөн захирагчийн төвлөрүүлэх орлогын хэмжээг доор дурдсанаар баталсугай:

|  |  |  |  |
| --- | --- | --- | --- |
| **Д/д** | **Орлогын төрөл** | **Дүн** /сая төгрөгөөр/ | |
| 1 | **Хөдөлмөр, нийгмийн хамгааллын сайд** | **2,691,269.6** | |
|  | 1.1. | Аж ахуйн нэгж, байгууллагаас төлөх шимтгэл | 791,731.7 |
|  | 1.2. | Ажиллагчдаас төлөх шимтгэл | 727,558.9 |
|  | 1.3. | Төсөвт байгууллагаас төлөх шимтгэл | 244,520.3 |
|  | 1.4. | Эхийн хүүхэд асрах чөлөөтэй хугацааны шимтгэл | 18,923.1 |
|  | 1.5. | Цаатан иргэдийн нийгмийн даатгалын шимтгэл | 122.5 |
|  | 1.6. | Сайн дурын даатгуулагчаас төлөх шимтгэл | 255,003.5 |
|  | 1.7. | Гадаадад хөдөлмөрийн гэрээгээр ажиллаж байгаа иргэдийн төлөх шимтгэл | 3,059.5 |
|  | 1.8. | Үйлдвэрлэлийн осол, мэргэжлээс шалтгаалах  өвчний улмаас хөгжлийн бэрхшээлтэй болсон даатгуулагчийн төлөх шимтгэл | 2,038.5 |
|  | 1.9. | Бусад орлого | 248,894.0 |
|  | 1.10. | Улсын төсвөөс олгох санхүүгийн дэмжлэг | 399,417.6 |
| 2 | **Эрүүл мэндийн сайд** | **1,100.0** | |
|  | 2.1. | Эрүүл мэндийн даатгалын сангаас олгох шилжүүлэг | 1,100.0 |
|  | **Нийт орлого** | **2,692,369.6** | |

”

2 дугаар зүйл.Энэ хуулийг 2020 оны 01 дүгээр сарын 01-ний өдрөөс эхлэн дагаж мөрдөнө.

Эцсийн найруулга дээр саналтай гишүүн байна уу?

Алга байна. Нийгмийн даатгалын сангийн 2020 оны төсвийн тухай хуульд өөрчлөлт оруулах тухай хуулийн эцсийн найруулгыг сонссонд тооцлоо.

Нийгмийн даатгалын тухай хуулиудыг хэрэглэх журмын тухай хуульд өөрчлөлт оруулах тухай хуулийн төслийг баталъя гэсэн саналын томьёоллоор санал хураалт явуулна.

Санал хураалт.

Санал хураалтад 51 гишүүн оролцож, 38 гишүүн дэмжиж, 84.5 хувийн саналаар энэ санал дэмжигдлээ.

Зочид танилцуулъя. Улсын Их Хурлын гишүүн Отгонбилэгийн Содбилэгийн урилгаар Орхон аймгийн Улаан загалмайн хорооны хамт олны төлөөлөл Улсын Их Хурлын үйл ажиллагаа, Төрийн ордонтой танилцаж байна. Та бүхэнд эрүүл энх, сайн сайхныг хүсэн ерөөе.

Нийгмийн даатгалын тухай хуулиудыг хэрэглэх журмын тухай хуульд өөрчлөлт оруулах тухай хуулийн төслийг уншиж танилцуулъя.

Нийгмийн даатгалын тухай хуулиудыг хэрэглэх журмын тухай хуульд өөрчлөлт оруулах тухай

1 дүгээр зүйл.Нийгмийн даатгалын тухай хуулиудыг хэрэглэх журмын тухай хуулийн 33 дугаар зүйлийн 1, 2 дахь хэсгийн “2019 онд” гэснийг “2019, 2020 онд” гэж, “2020 оноос” гэснийг “2021 оноос” гэж тус тус өөрчилсүгэй.

2 дугаар зүйл.Энэ хуулийг 2020 оны 01 дүгээр сарын 01-ний өдрөөс эхлэн дагаж мөрдөнө.

Эцсийн найруулга дээр саналтай гишүүн байна уу?

Алга байна. Эцсийн найруулгыг сонссонд тооцлоо.

Дараагийн асуудалд орно.

***Монгол Улсын Их Хурлын Сонгуулийн тухай хуулийн төсөл болон хамт өргөн мэдүүлсэн хуулийн төслүүдийн эцсийн хэлэлцүүлгийг үргэлжлүүлэн явуулна.***

Зарчмын зөрүүтэй саналын томьёоллоор санал хураалт явуулна.

Монгол Улсын Их Хурлын Сонгуулийн тухай хуулийн төслийн талаарх зарчмын зөрүүтэй саналын томьёолол:

1**.**Төслийн 28 дугаар зүйлийн 28.10 дахь хэсгийг доор дурдсанаар өөрчлөн найруулах:

“28.10.Эвслийн аль нэг нам дангаараа нэр дэвшүүлэх, намын сонгуулийн зардлын данснаас бие даан зарлага гаргах, өөр намуудын эвсэлд нэгдэн орох, бие даан болон өөр эвсэл байгуулан нөхөн, дахин сонгуульд оролцохыг хориглоно. Эвсэлд нэгдсэн намуудын олонх нь эвслээс гарсан тохиолдолд эвслийг тарсанд тооцно.”

Санал хураалт явуулъя.

72.5 хувийн саналаар энэ санал дэмжигдлээ.

*Энэ санал дэмжигдсэнтэй холбогдуулан дараах саналыг хураана:*

2**.**Төслийн 29 дүгээр зүйлийн 29.3.6 дахь заалтын “аль нэг нам” гэснийг “намуудын олонх” гэж өөрчлөх.

Төрийн байгуулалтын байнгын хороо дэмжсэн.

Санал хураалт явуулъя.

72.5 хувийн саналаар энэ санал дэмжигдлээ.

3**.**Төслийн 33 дугаар зүйлд доор дурдсан агуулга бүхий 33.2.10, 33.3.12 дахь заалт нэмэх:

“33.2.10.авлига, албан тушаалын гэмт хэрэг үйлдэж, ял шийтгүүлж байсан эсэх талаарх цагдаагийн төв байгууллагын мэдээллийн сан хариуцсан нэгжийн лавлагаа.”

33.3.12.авлига, албан тушаалын гэмт хэрэг үйлдэж, ял шийтгүүлж байсан эсэх талаарх цагдаагийн төв байгууллагын мэдээллийн сан хариуцсан нэгжийн лавлагаа.”

Төрийн байгуулалтын байнгын хороо дэмжсэн.

Санал хураалт явуулъя.

76.9 хувийн саналаар энэ санал дэмжигдлээ.

4**.**Төслийн “Хууль хүчин төгөлдөр болох” гэсэн 85 дугаар зүйлд дагаж мөрдөх хугацааг “Энэ хуулийг 2019 оны 12 дугаар сарын 23-ны өдрөөс эхлэн дагаж мөрдөнө.”

Төрийн байгуулалтын байнгын хороо дэмжсэн санал.

Санал хураалт явуулъя.

78.4 хувийн саналаар энэ санал дэмжигдлээ.

Одоо Засгийн газрын тусгай сангийн тухай хуульд нэмэлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулна.

1**.**Засгийн газрын тусгай сангийн тухай хуульд нэмэлт оруулах тухай хуулийн 1 дүгээр зүйлийн “8 дугаар” гэснийг “11 дүгээр” гэж, мөн зүйлийн “8.3.8” гэснийг “11.5.7” гэж тус тус өөрчлөх.

2.Төслийн 2 дугаар зүйлийг “Энэ хуулийг 2020 оны 01 дүгээр сарын 01-ний өдрөөс эхлэн дагаж мөрдөнө.” гэж өөрчлөх.

Төрийн байгуулалтын байнгын хороо дэмжсэн.

Санал хураалт явуулъя.

Зочид танилцуулъя. Улсын Их Хурлын дарга Г.Занданшатарын урилгаар Хавдар судлалын үндэсний төвийн эмч нарын төлөөлөл Улсын Их Хурлын үйл ажиллагаа, Төрийн ордонтой танилцаж байна. Эрхэм эмч нартаа эрүүл энх, сайн сайхныг хүсэн ерөөе.

Дараа нь Зөрчлийн тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулна.

1.Хууль хоорондын зөрчил арилгах зорилгоор Зөрчлийн тухай хуульд нэмэлт, өөрчлөлт оруулах тухай хуулийн төслийн 1 дүгээр зүйл буюу 1 дэх заалтын 17.1 дүгээр зүйлийн 14 дүгээр хэсгийг доор дурдсанаар өөрчлөн найруулах:

“14.Сонгуульд оролцохоор бүртгүүлсэн нам, эвсэл сонгогчдын нэрийн жагсаалтыг хувилж, олшруулж, тараасан бол хүнийг таван мянган нэгжтэй тэнцэх хэмжээний төгрөгөөр, хуулийн этгээдийг дөчин мянган нэгжтэй тэнцэх хэмжээний төгрөгөөр торгоно.”

Төрийн байгуулалтын байнгын хороо дэмжсэн.

Санал хураалт явуулъя.

74.5 хувийн саналаар энэ санал дэмжигдлээ. Санал хураалтад 51 гишүүн оролцож, 38 гишүүн дэмжиж, 74.5 хувийн саналаар энэ санал дэмжигдсэн.

Зарчмын зөрүүтэй саналын томьёоллоор санал хурааж дууслаа.

Одоо Байнгын хорооны саналаар Монгол Улсын Их Хурлын Сонгуулийн тухай хуулийн төслийг бүхэлд нь баталъя гэсэн саналын томьёоллоор санал хураана.

Бүхэлд нь баталъя гэсэн томьёоллоор санал хураалт.

Санал хураалтад 51 гишүүн оролцож, 39 гишүүн дэмжиж, 76.5 хувийн саналаар энэ санал дэмжигдэж, хууль батлагдлаа.

1.Хамт өргөн мэдүүлсэн Сонгуулийн тухай хуульд өөрчлөлт оруулах тухай хуулийн төслийг бүхэлд нь баталъя гэсэн саналын томьёоллоор санал хураалт явуулъя.

Санал хураалтад 51 гишүүн оролцож, 39 гишүүн дэмжиж, 76.5 хувийн саналаар энэ санал дэмжигдлээ.

2.Сонгуулийн автоматжуулсан системийн тухай хуульд өөрчлөлт оруулах тухай хуулийн төслийг бүхэлд нь баталъя гэсэн саналын томьёоллоор санал хураалт явуулъя.

Санал хураалтад 52 гишүүн оролцож, 38 гишүүн дэмжиж, 73.1 хувийн саналаар энэ санал дэмжигдлээ.

З.Засгийн газрын тусгай сангийн тухай хуульд нэмэлт оруулах тухай хуулийн төслийг бүхэлд нь баталъя гэсэн саналын томьёоллоор санал хураалт явуулъя.

Санал хураалтад 52 гишүүн оролцож, 38 гишүүн дэмжиж, 73.1 хувийн саналаар энэ санал дэмжигдлээ.

4.Төрийн албаны тухай хуульд өөрчлөлт оруулах тухай хуулийн төслийг бүхэлд нь баталъя гэсэн саналын томьёоллоор санал хураалт явуулъя.

Санал хураалтад 51 гишүүн оролцож, 41 гишүүн дэмжиж, 78.8 хувийн саналаар энэ санал дэмжигдлээ.

5.Авлигын эсрэг хуульд нэмэлт, өөрчлөлт оруулах тухай хуулийн төслийг бүхэлд нь баталъя гэсэн саналын томьёоллоор санал хураалт явуулъя.

Санал хураалтад 52 гишүүн оролцож, 37 гишүүн дэмжиж, 71.2 хувийн саналаар энэ санал дэмжигдлээ.

6.Төрийн аудитын тухай хуульд өөрчлөлт оруулах тухай хуулийн төслийг бүхэлд нь баталъя гэсэн саналын томьёоллоор санал хураалт явуулъя.

Санал хураалтад 52 гишүүн оролцож, 42 гишүүн дэмжиж, 76.9 хувийн саналаар энэ санал дэмжигдлээ.

7.Зөрчлийн тухай хуульд нэмэлт, өөрчлөлт оруулах тухай хуулийн төслийг бүхэлд нь баталъя гэсэн саналын томьёоллоор санал хураалт явуулъя.

Санал хураалтад 52 гишүүн оролцож, 41 гишүүн дэмжиж, 78.8 хувийн саналаар энэ санал дэмжигдлээ.

8.Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслийг бүхэлд нь баталъя гэсэн саналын томьёоллоор санал хураалт явуулъя.

Санал хураалтад 52 гишүүн оролцож, 41 гишүүн дэмжиж, 78.8 хувийн саналаар энэ санал дэмжигдлээ.

9.Эрүүгийн хэрэг хянан шийдвэрлэх тухай хуульд нэмэлт оруулах тухай хуулийн төслийг бүхэлд нь баталъя гэсэн саналын томьёоллоор санал хураалт явуулъя.

Санал хураалтад 52 гишүүн оролцож, 39 гишүүн дэмжиж, 75.0 хувийн саналаар энэ санал дэмжигдлээ.

Хуулийн төслүүд батлагдлаа.

Улсын Их Хурлын гишүүд, ажлын хэсэгт баярлалаа.

Бүх намуудын төлөөлөл орсон Улсын Их Хурлын ажлын хэсэг, зөвшилцөл, ойлголцлыг эрхэмлэж Сонгуулийн хуулийг бүх нийтийн оролцоотойгоор хэлэлцэн баталсанд талархал илэрхийлж байна.

Дараагийн асуудалд орно.

***Дөрөв.“Монгол Улсын Их Хурлын 2019-2024 оны стратеги төлөвлөгөө батлах тухай” Улсын Их Хурлын тогтоолын төслийн анхны хэлэлцүүлгийг явуулна.***

Төслийн анхны хэлэлцүүлгийг явуулсан талаарх Төрийн байгуулалтын байнгын хорооны санал, дүгнэлтийг Улсын Их Хурлын гишүүн Данзангийн Лүндээжанцан танилцуулна. Индэрт урьж байна.

**Д.Лүндээжанцан**: Улсын Их Хурлын дарга, эрхэм гишүүд ээ,

Улсын Их Хурлын гишүүн Л.Энх-Амгалан нарын 11 гишүүнээс 2019 оны 12 дугаар сарын 02-ны өдөр өргөн мэдүүлсэн “Улсын Их Хурлын 2019-2024 оны стратеги төлөвлөгөөг батлах тухай” Улсын Их Хурлын тогтоолын төслийг хэлэлцэх эсэх асуудлыг Улсын Их Хурал 2019 оны 12 дугаар сарын 12-ны өдрийн нэгдсэн хуралдаанаараа хэлэлцэж, анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн билээ.

Тогтоолын төслийн анхны хэлэлцүүлгийг Төрийн байгуулалтын байнгын хороо 2019 оны 12 дугаар сарын 17-ны өдрийн хуралдаанаараа хийлээ. Байнгын хорооны хуралдаанаар тогтоолын төслийн анхны хэлэлцүүлгийг хийх үед Улсын Их Хурлын гишүүдээс зарчмын зөрүүтэй санал гараагүй бөгөөд тогтоолын төслийг анхны хэлэлцүүлгээр нь батлуулах горимын саналыг миний бие гаргасныг хуралдаанд оролцсон гишүүдийн олонх дэмжсэн болно.

Улсын Их Хурлын эрхэм гишүүд ээ,

“Улсын Их Хурлын 2019-2024 оны стратеги төлөвлөгөө батлах тухай” Улсын Их Хурлын тогтоолын төслийн анхны хэлэлцүүлэг хийсэн талаар тус Байнгын хорооноос гаргасан санал, дүгнэлтийг хэлэлцэн тогтоолын төслийг баталж өгөхийг та бүхнээс хүсье.

Анхаарал тавьсанд баярлалаа.

**Г.Занданшатар**: Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу?

Алга байна.

Байнгын хороо “Монгол Улсын Их Хурлын 2019-2024 оны стратеги төлөвлөгөө батлах тухай” Улсын Их Хурлын тогтоолын төслийг анхны хэлэлцүүлгээр нь батлах горимын санал гаргасныг дэмжье гэсэн саналын томьёоллоор санал хураалт явуулъя.

Санал хураалт. Шинэ батлагдсан Төрийн албаны хуулиар байгууллага болгон Стратеги төлөвлөгөөгөө ондоо багтааж батлах ёстой байгаа, гүйцэтгэлийн төлөвлөгөө.

Санал хураалт.

56.2 хувийн саналаар санал дэмжигдэж, анхны хэлэлцүүлгээр нь батлах болсон тул Байнгын хорооны гаргасан саналаар “Монгол Улсын Их Хурлын 2019-2024 оны стратеги төлөвлөгөө батлах тухай” Улсын Их Хурлын тогтоолын төслийг бүхэлд нь баталъя гэсэн саналын томьёоллоор санал хураалт явуулъя.

56.2 хувийн саналаар санал дэмжигдлээ.

Монгол Улсын Их Хурлын тогтоол

“Монгол Улсын Их Хурлын 2019-2024 оны стратеги төлөвлөгөө батлах тухай”

Монгол Улсын Их Хурлын тухай хуулийн 43 дугаар зүйлийн 43.1 дэх хэсгийг үндэслэн Монгол Улсын Их Хурлаас тогтоох нь:

1.Монгол Улсын Их Хурлын 2019-2024 оны стратеги төлөвлөгөөг хавсралтаар шинэчлэн баталсугай.

2.Монгол Улсын Их Хурлын Стратеги төлөвлөгөөг хэрэгжүүлэх, түүний хэрэгжилтийг зохион байгуулж ажиллахыг Улсын Их Хурлын Төрийн байгуулалтын байнгын хорооны дарга С.Бямбацогт, Улсын Их Хурлын Тамгын газрын Ерөнхий нарийн бичгийн дарга Л.Өлзийсайхан нарт даалгасугай.

Энэ тогтоолыг баталсантай холбогдуулан Монгол Улсын Их Хурлын 2002 оны 22 дугаар тогтоолыг хүчингүй болсонд тооцсугай.

Энэ тогтоолыг баталсан өдрөөс нь эхлэн дагаж мөрдсүгэй.

Тогтоолын эцсийн найруулга дээр саналтай гишүүн байна уу?

Алга байна. Эцсийн найруулгыг сонссонд тооцлоо.

Дараагийн асуудалд орно.

***Тав. Давс иоджуулж иод дутлаас сэргийлэх тухай хууль хүчингүй болсонд тооцох тухай хуулийн төсөл болон хамт өргөн мэдүүлсэн Зөрчлийн тухай хуульд өөрчлөлт оруулах тухай хуулийн төслийн анхны хэлэлцүүлгийг явуулна.***

Төслийн анхны хэлэлцүүлгийг явуулсан талаар Байгаль орчин, хүнс, хөдөө аж ахуйн байнгын хорооны санал, дүгнэлтийг Улсын Их Хурлын гишүүн Л.Элдэв-Очир танилцуулна.

**Л.Элдэв-Очир**: Улсын Их Хурлын дарга, эрхэм гишүүд ээ,

Монгол Улсын Засгийн газраас 2019 оны 10 дугаар сарын 08-ны өдөр Монгол Улсын Их Хуралд өргөн мэдүүлсэн Давс иоджуулж иод дутлаас сэргийлэх тухай хууль хүчингүй болсонд тооцох тухай хуулийн төсөлтэй хамт өргөн мэдүүлсэн Зөрчлийн тухай хуульд өөрчлөлт оруулах тухай хуулийн төслийн хэлэлцэх эсэх асуудлыг Улсын Их Хурлын чуулганы 2019 оны 11 дүгээр сарын 29-ний өдрийн нэгдсэн хуралдаанаар хэлэлцээд анхны хэлэлцүүлэгт бэлтгүүлэхээр Байгаль орчин, хүнс, хөдөө аж ахуйн байнгын хороонд шилжүүлсэн.

Байгаль орчин, хүнс, хөдөө аж ахуйн байнгын хорооны 2019 оны 12 дугаар сарын 17-ны өдрийн хуралдаанаар хуулийн төслийн анхны хэлэлцүүлгийг хийлээ. Хэлэлцүүлгийн үед Улсын Их Хурлын гишүүн А.Сүхбат, Ж.Энхбаяр нар асуулт асууж, хариулт авлаа.

Давс иоджуулж, иод дутлаас сэргийлэх тухай хууль хүчингүй болсонд тооцох тухай хуулийн төсөлтэй хамт өргөн мэдүүлсэн Зөрчлийн тухай хуульд өөрчлөлт оруулах тухай хуулийн төсөлд зохицуулахаар заасан асуудал нь Хууль зүйн байнгын хороонд хуваарилагдан, чуулганы нэгдсэн хуралдаанаар анхны хэлэлцүүлгийг хийж байгаа Зөрчлийн тухай хуульд нэмэлт, өөрчлөлт оруулах тухай хуулийн төсөлд тусгагдсан тул уг хуулийн төслийг давхардуулан хэлэлцэх шаардлагагүй гэж үзэж Зөрчлийн тухай хуульд өөрчлөлт оруулах тухай хуулийн төслийг хууль санаачлагчид нь буцаах саналыг Улсын Их Хурлын гишүүн Х.Болорчулуун гаргасныг Байнгын хорооны хуралдаанд оролцсон гишүүдийн олонх дэмжсэн болно.

Давс иоджуулж иод дутлаас сэргийлэх тухай хууль хүчингүй болсон тооцох тухай хуулийн төслийн талаар зарчмын зөрүүтэй санал гараагүй тул хуулийн төслийг анхны хэлэлцүүлгээр батлах нь зүйтэй гэсэн горимын санал Улсын Их Хурлын гишүүн Х.Болорчулуун гаргасныг Байнгын хорооны хуралдаанд оролцсон гишүүдийн олонх дэмжсэн болно.

Улсын Их Хурлын эрхэм гишүүд ээ,

Давс иоджуулж иод дутлаас сэргийлэх тухай хууль хүчингүй болсонд тооцох тухай хуулийн төсөл болон хамт өргөн мэдүүлсэн Зөрчлийн тухай хуульд өөрчлөлт оруулах тухай хуулийн төслийн анхны хэлэлцүүлэг явуулсан талаарх Байгаль орчин, хүнс, хөдөө аж ахуйн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**Г.Занданшатар**: Байнгын хорооны санал, дүгнэлтэй холбогдуулан асуулт асуух Улсын Их Хурлын гишүүн байна уу?

Эрдэнэ гишүүнээр тасаллаа. Содномзундуйн Эрдэнэ гишүүн асуулт асууна.

**С.Эрдэнэ**: Баярлалаа. Энэ Давс иоджуулж хэрэглээгээ хангах гэсэн хуучин хуулийг хүчингүй болгоод шинэ хууль оруулж ирж байгаа юм байна. Би хууль санаачлагч болон Байнгын хорооноос нэг зүйл тодруулъя. Энэ давсны хэрэглээг тодорхой хэмжээнд барих, ялангуяа сүүлийн үед зүрх судасны өвчин, таргалалт гээд олон асуудалд холбоотой давсны хэрэглээний асуудал нэлээн нарийн асуудал байгаа. Энэ хууль өөрөө их чухал хууль. Тэгээд хүн амын эрүүл мэндэд онцгой чухал ийм асуудал байгаа. Энэ дээр холбогдох Эрүүл мэндийн яам болон бусад давсны хэрэглээтэй, хүн амын эрүүл аюулгүй орчныг хангах чиглэлээр ажилладаг байгууллагуудын зүгээс санал авсан уу.

Эрдэмтэд, мэргэд судлаачдын оролцоо хэр байсан бэ, энэ талаар тодорхой хариулт байвал сонсоё. Энэ талаар манай зарим анхаарал сул хандаад байх шиг байна. Энэ хүний урт удаан наслах, эрүүл аюулгүй байх, тэгээд зүрх судасны өвчнөөс урьдчилан сэргийлэх гээд маш олон зүйлтэй холбоотой ийм хууль. Тэгээд энэ хуулийн зохицуулалт нь шинэчлэгдсэнээрээ юу нь илүү давуутай болж байна вэ? Энэ талаар хууль санаачлагчаас тодорхой зүйлийг тодруулж асуумаар байна.

**Г.Занданшатар**: Байнгын хорооны дарга Болорчулуун асуултад хариулна.

**Х.Болорчулуун**: Эрдэнэ гишүүний асуултад хариулъя. Зөв өө, санаа зовж асууж байна. Тэгэхдээ давс иоджуулах, дутлаас сэргийлэх хуулийг хүчингүй болгож байгаа нь давс хэрэггүй ч юм уу, давсыг иоджуулах нь хэрэггүй гэсэн асуудал бишээ. Энэ Баяжуулсан хүнсний хууль багцаараа батлагдаж байгаа. Тэнд дотор давс болон бусад хүнсний нэмэлтүүд тэр чигээрээ багтаж байгаа болохоор давхардаад байгаа. Ийм учраас тусгайлан үүнийг гаргах шаардлагагүй гэж татаж авч байгаа юм. Баяжуулсан хүнсний хуулиар зохицуулагдаж байгаа.

**Г.Занданшатар:** Энэ хууль нь Баяжуулсан хүнсний тухай хуульд ороод батлагдсан учраас давс иоджуулж, иод дутлаас сэргийлэх тухай хэсэг нь хүчингүй болсонд тооцогдож байгаа юм.

Гишүүд асуулт асууж, хариулт авч дууслаа.

Байнгын хороо Давс иоджуулж иод дутлаас сэргийлэх тухай хууль хүчингүй болсонд тооцох тухай хуулийн төслийг анхны хэлэлцүүлгээр нь батлах горимын санал гаргасныг дэмжье гэсэн саналаар санал хураалт явуулъя.

Санал хураалт.

53.2 хувийн саналаар дэмжигдлээ.

Байнгын хорооны санал дэмжигдсэн тул Давс иоджуулж иод дутлаас сэргийлэх тухай хууль хүчингүй болсонд тооцох тухай хуулийн төслийг бүхэлд нь баталъя гэсэн саналын томьёоллоор санал хураалт явуулъя.

Санал хураалт.

57.4 хувийн саналаар батлагдлаа.

Байнгын хорооны саналаар Давс иоджуулж иод дутлаас сэргийлэх тухай хууль хүчингүй болсонд тооцох тухай хуулийн төсөлтэй хамт өргөн мэдүүлсэн Зөрчлийн тухай хуульд өөрчлөлт оруулах тухай хуулийн төслийг хууль санаачлагчид нь буцаах саналыг дэмжье гэсэн саналын томьёоллоор санал хураалт явуулъя.

53.2 хувийн саналаар санал дэмжигдлээ.

Хуулийн төсөл буцаах тухай Улсын Их Хурлын тогтоол батлагдсанд тооцлоо.

Тогтоолыг уншиж танилцуулъя. Хуулийн төсөл буцаах тухай

Монгол Улсын Их Хурлын чуулганы хуралдааны дэгийн тухай хуулийн 19 дүгээр зүйлийн 19.3.7 дахь заалтыг үндэслэн Монгол Улсын Их Хурлаас тогтоох нь:

1.Монгол Улсын Засгийн газраас 2019 оны 10 дугаар сарын 8-ны өдөр Улсын Их Хуралд өргөн мэдүүлсэн Давс иоджуулж иод дутлаас сэргийлэх тухай хууль хүчингүй болсонд тооцох тухай хуулийн төсөлтэй хамт өргөн мэдүүлсэн Зөрчлийн тухай хуульд өөрчлөлт оруулах тухай хуулийн төслийг нэгдсэн хуралдаанд оролцсон гишүүдийн олонх дэмжээгүй тул хууль санаачлагчид нь буцаасугай.

Тогтоолын эцсийн найруулга дээр саналтай гишүүн байна уу?

Алга байна. Эцсийн найруулгыг сонслоо.

Дараагийн асуудалд орно.

***Зургаа.Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төсөл болон хамт өргөн мэдүүлсэн Хөдөлмөрийн тухай хуульд нэмэлт оруулах тухай хуулийн төслийн анхны хэлэлцүүлгийг явуулна.***

Төслийн анхны хэлэлцүүлэг явуулсан талаарх Төрийн байгуулалтын байнгын хорооны санал, дүгнэлтийг Улсын Их Хурлын гишүүн Отгонбилэгийн Содбилэг танилцуулна. Индэрт урьж байна.

**О.Содбилэг**: Улсын Их Хурлын дарга, эрхэм гишүүд ээ

Улсын Их Хурлын гишүүн Д.Оюунхорол нарын 9 гишүүнээс 2019 оны 08 дугаар сарын 14-ний өдөр Улсын Их Хуралд өргөн мэдүүлсэн Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай болон хамт өргөн мэдүүлсэн хуулийн төслүүдийн хэлэлцэх эсэх асуудлыг Улсын Их Хурал 2019 оны 10 дугаар сарын 25-ны өдрийн нэгдсэн хуралдаанаараа хэлэлцэж, анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн билээ.

Хуулийн төслүүдийн анхны хэлэлцүүлгийг Төрийн байгуулалтын байнгын хороо 2019 оны 12 дугаар сарын 17-ны өдрийн хуралдаанаараа хийлээ.

Байнгын хорооны хуралдаанаар хуулийн төслүүдийн анхны хэлэлцүүлгийг хийх үед Улсын Их Хурлын гишүүдээс зарчмын зөрүүтэй санал гараагүй бөгөөд хуулийн төслүүдийг анхны хэлэлцүүлгээр нь батлуулах горимын саналыг Улсын Их Хурлын гишүүн С.Бямбацогт гаргасныг хуралдаанд оролцсон гишүүдийн олонх дэмжсэн болно.

Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай болон хамт өргөн мэдүүлсэн Хөдөлмөрийн тухай хуульд нэмэлт оруулах тухай хуулийн төслүүдийн анхны хэлэлцүүлэг хийсэн талаар тус Байнгын хорооноос гаргасан санал, дүгнэлтийг хэлэлцэн, хуулийн төслүүдийг баталж өгөхийг Та бүхнээс хүсье.

Анхаарал тавьсанд баярлалаа.

**Г.Занданшатар**: Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу?

Содномзундуйн Эрдэнэ гишүүн асуулт асууна.

**С.Эрдэнэ**: Баярлалаа. Би асуулт гэхээсээ илүү нэг анхааруулах асуудал байна гэж харж байна. Бурхан багшийн дүйчин өдрийг нийтээр амрах амралтын өдөр болгох асуудалтай холбоотойгоор гадуур нийгэмд энэ залуучуудын дунд, сошиал орчинд жишээ нь амралтын өдрийг нэмсэн, их дэмий зүйл санаачиллаа гэсэн ийм уур амьсгал нэлээн явж байгаа харагдана билээ. Тэгээд энэ талд хууль санаачлагч нар маань Гандантэгчинлэн хийд болон бусад сүм хийдүүдтэй хамтраад энэ хуулийнхаа зорилго, зорилтын талаар сурталчлах, ойлгуулах асуудал дээр анхаармаар байгаа юм. Ний нуугүй хэлэхэд үл ойлгогдох байдлаасаа болоод энэ хуулийн зорилго, зорилтыг мушгих, гуйвуулах ийм асуудал гарч болзошгүй байгаа. Тийм учраас манай хууль санаачилж байгаа Оюунхорол гишүүн, хамт санаачилсан гишүүд болон энэ бурхан шашны төв Гандантэгчинлэн хийд болон бусад хийдүүдтэй хамтарч энэ чиглэлээр сурталчилгаа явуулж, хүмүүстээ зөв ойлгуулах хэрэгтэй.

Ер нь манай үндсэн шашин болсон буддын шашин, бусад шашны талаарх ойлголтууд их зөрүүтэй байдаг. Энэ дээр төрөөс болон төр, шашны хоорондын хамтын ажиллагаа сулаас болоод ойлголтын зөрүү их өөр байдаг юм. Тэгээд шашин хоорондын асуудал дээр хүртэл бие биенийгээ үл ойлголцох ийм асуудал гардаг. Тийм учраас энэ дээр манай хууль санаачилж байгаа Их Хурлын гишүүд маань зөв ойлголт нийгэмд өгөх ёстой шүү. Бусад өөр шашинтай иргэдийн хувьд ч тэр, бусад өөр шашны байгууллагууд ч тэр энэ байдал дээр буруу, зөрүү ойлгох ойлголтууд бий болох вий. Энэ дээр анхааруулж, цаашдаа энэ талдаа анхаарч, сурталчилгаа, танин мэдүүлэх чиглэлээр нэлээн цар хүрээтэй ажил хийгээч ээ гэсэн ийм саналыг хэлж байна.

Хуулийн төслийг дэмжиж байгаа.

**Г.Занданшатар**: Лүндээжанцан дарга асуултад хариулъя.

**Д.Лүндээжанцан**: Байнгын хорооны дарга маань юманд явчхаад байна. Одоо ороод ирнэ. Бид Эрдэнэ гишүүнтэй яг адилхан бодолтой байгаа юм. Өөрөөр хэлбэл энэ шашны баяр гэж ойлгохоос илүү бурхан багш НҮБ-ын тогтоолоор дэлхийн улс орнууд тэмдэглэдэг ийм шашин, ёс суртахууны өдөр гэдэг талаасаа илүү анхааръя гэж. Тэр өдөр бол мэдээж хэрэг буддын шашны байгууллагууд, сүм хийдүүд хурал ном хурдаг ийм уламжлал тогтоод удаж, тэр юм нь явах байх. Угаасаа жагсаал, ёс суртахууныг эрхэмлэсэн янз бүрийн ажлаа зохиодог. Түүнээс гадна төрийн бус байгууллагууд, сүсэгтэн олон, нийт ард иргэд бүгдээрээ энэ өдрийг хамгийн гол нь ёс суртахуунлаг өдөр, жилд ганц өдөр байя. Тэр өдөр нь тэр жилийнхээ нүгэл хилэнц, буянаа бодож, эргэцүүлдэг, ээж, аавынхаа ач буяныг боддог, тэгээд тэр өдөр нь архи уухгүй, махан хоол бага хэрэглэх ч байдаг юм уу, ингээд үр хүүхдээ зөв хүмүүжүүлэх, байгаль орчноо хамгаалах, мод цэцэг тарих, арчлах гэх мэтчилэнгээр ийм л өдөр байгаасай гэдэг үндэслэлээр энэ асуудлыг ярьдаг юм байна.

Бид христосын мэндэлсэн өдөр гээд шинэ жил үндсэндээ эхэлсэн явж байна. Гадаад орнуудад улаан өндөгний баяр гээд олон төрлийн юм байдаг. Бид бүхэн наурызын баярыг хамтарч тэмдэглэдэг. Ийм учраас аль ч оронд байгаа улсууд олон шашинтай, тэр болгондоо хүндэтгэлтэй хандаад, бие биенийгээ ойлгоод, ойлголцоод, тэгээд дэлхий дахины энхтайван, байгаль орчин, уур амьсгалын өөрчлөлттэй тэмцэх, ёс суртахууны хүнлэг энэрэнгүй, нигүүлсэнгүй үзлийг сурталчлах энэ өргөн хүрээнд харах нь зүйтэй юмаа.

Түүнээс биш энэ шашны өдөр учраас тэр өдөр ном хураад өнгөрдөг тийм өдөр төдий биш юмаа гэж. Өргөн хүрээнд нь харж ажил зохиох шаардлага байгаа. Ийм өдрийг манай Их Хурлын гишүүд дэмжээд, Төрийн байгуулалтын байнгын хороо батлах саналыг оруулаад явж байгаа. Үүнийг хаа хаанаа зөв ойлгох байх. Зөвхөн бид сүүлийн 30-аад жилд алдсан нэг гол зүйл бол ёс суртахууны асуудал дээр том орхигдуулсан гэдэг. Улс орон хөгжсөн, ардчилал хөгжиж гүнзгийрч байна. Эдийн засгийн хүч чадал сайжраад, ард түмний аж амьдрал дээшилнэ. Гэтэл цаана нь үлдээд байгаа гол юм бол хувь хүний ёс суртахууны асуудал хамгийн чухал болоод байгаа учраас энэ дээр анхаарал тавья гэдэг үндсэн дээр энэ нийтээр тэмдэглэх баяр ёслолын өдрийн хуульд өөрчлөлт орж байна гэж ингэж Байнгын хороон дээр яригдсан гэдгийг би та бүхэнд мэдээлье.

**Г.Занданшатар:** Одоо санал хураалт явуулна. Гишүүд асуулт асууж, хариулт авч дууслаа.

Энэ хууль батлагдвал амралтын өдрийн тоог цөөлөх, энэ баярыг тэмдэглэхдээ архи дарсгүй, эрүүл саруул, нийгэмд тустай, нийгмийн ёс суртахууныг өндөрт өргөхөд чиглэгдсэн арга хэмжээ болгон тэмдэглэх талаар анхаарах чиглэлийг гаргах шаардлагатай гэж Байнгын хороон дээр яригдсаныг танилцуулгаар ирүүлсэн байна.

Ингээд Байнгын хорооны саналаар Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай болон хамт өргөн мэдүүлсэн Хөдөлмөрийн тухай хуульд нэмэлт оруулах тухай хуулийн төслийг анхны хэлэлцүүлгээр нь батлах горимын санал гаргасныг дэмжье гэсэн саналын томьёоллоор санал хураалт явуулъя.

Санал хураалтад 44 гишүүн оролцож, 27 гишүүн дэмжиж, 61.4 хувийн саналаар санал дэмжигдлээ.

Байнгын хорооны анхны хэлэлцүүлгээр батлах горимын санал дэмжигдсэн тул Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төслийг бүхэлд нь баталъя гэсэн саналаар санал хураалт явуулъя.

Санал хураалт.

59.1 хувийн саналаар санал дэмжигдлээ. Хуулийн төсөл батлагдлаа.

Хуулийг уншиж танилцуулъя.

Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай

1 дүгээр зүйл. Нийтээр тэмдэглэх баярын болон тэмдэглэлт өдрүүдийн тухай хуулийн 4 дүгээр зүйлд доор дурдсан агуулгатай 4.1.10 дахь заалт нэмсүгэй:

1/4 дүгээр зүйлийн 4.1.10 дахь заалт:

“4.1.10.зуны тэргүүн сарын шинийн 15-ны Бурхан багшийн Их дүйчин өдөр.”

Эцсийн найруулга дээр саналтай гишүүн байна уу?

Эцсийн найруулгыг сонссонд тооцлоо.

Хамт өргөн мэдүүлсэн Хөдөлмөрийн тухай хуульд нэмэлт оруулах тухай хуулийн төслийг бүхэлд нь баталъя гэсэн саналаар санал хураалт явуулъя.

Санал хураалт.

Санал хураалтад 44 гишүүн оролцож, 29 гишүүн дэмжиж, 65.9 хувийн саналаар санал дэмжигдлээ.

Хуулийг уншиж танилцуулна.

Хөдөлмөрийн тухай хуульд нэмэлт оруулах тухай

1 дүгээр зүйл.Хөдөлмөрийн тухай хуулийн 76 дугаар зүйлд доор дурдсан агуулгатай 76.1.10 дахь заалт нэмсүгэй:

1/76 дугаар зүйлийн 76.1.10 дахь заалт:

“76.1.10.зуны тэргүүн сарын шинийн 15-ны Бурхан багшийн Их дүйчин өдөр.”

Эцсийн найруулга дээр саналтай гишүүн байна уу?

Эцсийн найруулгыг сонссонд тооцлоо.

Дараагийн асуудалд оръё.

Гишүүдээс завсарлагагүй хуралдах санал гаргасныг дэмжлээ.

***Долоо.Монгол Улсын Засгийн газар, Бүгд Найрамдах Франц Улсын Засгийн газар хоорондын Санхүүгийн хэлэлцээрийг соёрхон батлах тухай хуулийн төслийг хэлэлцэнэ.***

Хууль санаачлагчийн илтгэлийг Сангийн сайд Чимидийн Хүрэлбаатар танилцуулна. Индэрт урьж байна.

**Ч.Хүрэлбаатар**: Улсын Их Хурлын дарга, Улсын Их Хурлын эрхэм гишүүд ээ,

Онцгой байдлын байгууллагад агаараас аврах ажиллагаа явуулах нэгж байгуулах, нисдэг тэрэг, гал унтраах тусгай зориулалтын авто машин нийлүүлэх төслийг Бүгд Найрамдах Франц улсын 57 сая 985 мянган еврогийн зээлийн хүрээнд хэрэгжүүлэхээр Монгол Улсын Засгийн газар, Бүгд Найрамдах Франц Улсын Засгийн газар хоорондын Санхүүгийн хэлэлцээрт 2019 оны 10 дугаар сарын 16-ны өдөр зураад байна.

Бүгд Найрамдах Франц Улсын Засгийн газрын зээл нь дараах нөхцөлтэй байна. Үүнд, зээлийн хүү жилийн 0.08 хувь, зээлийн эргэн төлөлтийн хугацаа 30 жил, жилийн үндсэн төлбөрөөс чөлөөлөгдөх хугацаа 10 жил, хөнгөлөлтийн төвшин 60.3 хувь байна. Тус хэлэлцээр нь Олон улсын гэрээний тухай хуулийн 8 дугаар зүйлийн 8.1.2-т заасны дагуу Улсын Их Хурлаар заавал соёрхон батлуулах Олон улсын гэрээ тул хэлэлцэн шийдвэрлэж өгөхийг хүсье.

Баярлалаа.

**Г.Занданшатар**: Хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн Оюундарь танилцуулна. Оюундарь гишүүнийг индэрт урьж байна.

**Н.Оюундарь**: Улсын Их Хурлын дарга, эрхэм гишүүд ээ,

Улсын Их Хурлын Төсвийн байнгын хороо, Эдийн засгийн байнгын хороо, Аюулгүй байдал, гадаад бодлогын байнгын хорооны 2019 оны 10 дугаар сарын 08-ны өдрийн хуралдаанаар урьдчилан зөвшилцсөн Санхүүгийн хэлэлцээр соёрхон батлах тухай хуулийн төслийг Монгол Улсын Засгийн газраас 2019 оны 12 дугаар сарын 13-ны өдөр Улсын Их Хуралд өргөн мэдүүлснийг Аюулгүй байдал, гадаад бодлогын байнгын хороо 2019 оны 12 дугаар сарын 17-ны өдрийн хуралдаанаараа хэлэлцлээ.

Байнгын хорооны хуралдаанаар хуулийн төслийг хэлэлцэх үед асуулт асуух, үг хэлэх гишүүд гараагүй болно.

Хуулийн төслийг Байнгын хорооны хуралдаанд оролцсон гишүүдийн олонх дэмжиж, соёрхон батлах нь зүйтэй гэж үзсэн болно.

Улсын Их Хурлын эрхэм гишүүд ээ,

Санхүүгийн хэлэлцээр соёрхон батлах тухай хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн, хуулийн төслийг баталж өгөхийг Та бүхнээс хүсье.

Анхаарал хандуулсанд баярлалаа.

**Г.Занданшатар**: Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух гишүүн байна уу.

Болорчулуун гишүүнээр тасаллаа.

Ажлын хэсгийн гишүүдийг танилцуулъя. Сангийн сайд Ч.Хүрэлбаатар, Сангийн яамны Хөгжлийн санхүүжилтийн газрын дарга И.Батхүү, мөн яамны Хөгжлийн санхүүжилтийн газрын зөвлөх Т.Ундрам, Онцгой байдлын ерөнхий газрын дарга Т.Бадрал, мөн газрын Гал түймэртэй тэмцэх газрын дарга Ц.Нямбаяр.

Отгонбилэгийн Содбилэг гишүүн асуулт асууна.

**О.Содбилэг**: Би Онцгой байдлын ерөнхий газраас асуух гэсэн юм. Энэ зээлээр авах гээд байгаа онгоцнууд Монголд байдаг биз дээ. Заавал ингэж зээл тавьж онгоц авах шаардлага юунд байгаа юм бол нэгдүгээрт.

Хоёрдугаарт, энэ их өндөр үнэтэй техник машин авч ашиглахад, ашиглалтын зардлаа яаж тооцож байна вэ? Яагаад гэвэл Аюулгүй байдал, гадаад бодлогын байнгын хороон дээр Онцгой байдлын ерөнхий газрын төсөв жил бүхэн орохоор үнэхээр манай Онцгой байдлын ерөнхий газар хангалттай төсөв өгдөггүй. Байнгын хороон дээрээ дэмжигдээд, Төсвийн байнгын хороон дээр очоод хасагддаг. Энэ их өндөр үнэтэй нисдэг тэрэгнүүдийг аваад зүгээр нэг

агаарын шүүлтүүрийг хүртэл солиход нэлээн өндөр өртөгтэй шүү дээ. Энэ урсгал зардал яаж тооцоолоод байгаа юм бэ?

Дотооддоо Монголд ороод ирсэн ийм онгоцууд хувийн хэвшилд байгаа. Тэд нар нь бараг нисдэггүй аэродром дээр сууж байхад, Онцгой байдлын ерөнхий газар хамтраад ажиллаж болдоггүй юм уу? Дотоодын аж ахуйн нэгж байгууллагатайгаа. Одоо дахиж нисгэгчид бэлтгэх үү? Нэмж төсөв зардал гарах уу? Ийм байгаа зүйлээ заавал зээл тавьж авах шаардлага байна уу гэсэн ийм үндсэн зарчмын асуудал байна. Үүнд хариулт авъя.

**Г.Занданшатар**: 87 дугаар микрофон, Онцгой байдлын ерөнхий газрын дарга, хошууч генерал Бадрал асуултад хариулна.

**Т.Бадрал**: Эрхэм гишүүдийн амрыг эрье. Содбилэг гишүүний асуултад хариулъя. Хоёр асуулт асуулаа гэж ойлголоо. Яг энэ төрлийн онгоц Монгол Улсад байгаа. Хоёр гэж ярьдаг боловч нэг нь ашиглагддаг юм билээ. Хувийн салбарт байгаа тийм нисдэг тэрэг. Яагаад энэ нисдэг тэргийг сонгож авсан юм бэ гэдэг нь, нэгдүгээрт, 4500 -аас дээш өндөрт авран эрэн хайх үйл ажиллагаа явуулах чадалтай, урсгал зардлын хувьд харьцангуй бага зардалтай ийм байгаа. Тийм учраас энэ онгоцуудыг сонгож авсан.

Таны асуулт, яагаад энэ дотоодод байхад үүнийг яагаад ашиглаж болохгүй юм бэ гэж. Энэ хувийн аж ахуйн нэгжид байгаа, төлбөртэй үйлчилгээ. Цагийн төлбөртэй үйлчилгээ нь 3-5 мянган долларын үнэтэй, ийм төлбөртэй байдаг. Хоёрдугаарт, хувийн онгоцтой хамтарч ажиллая гэсэн тохиолдолд яг шаардлагын үед энэ өөрөө байхгүй болчихдог ийм тохиолдлууд байгаа. Бид захиалга өгье гэсэн боловч өөр тийшээ явчихсан байдаг, ийм байдаг. Тэгэхээр Онцгойгийн алба шуурхай дуудлага аваад гарах ийм зориулалттай байдаг учраас энэ нисдэг тэрэгнүүдийг авъя гэдэг асуудлыг ерөнхийдөө шийдсэн.

Дараагийн нэг асуудал, манай энэ хувийн салбарт байгаа онгоц өөрөө авран, эрэн хайх чиглэлийн тусгай тоноглолууд байдаггүй. Өндрөөс аврах ажиллагаа, шөнийн гэрэлтүүлэг, тэгээд усны сав дээр, доороос дүүжлэх энэ асуудал байдаггүй учраас тусгай тоноглолтой нисдэг тэрэгнүүдийг авах зайлшгүй шаардлага урган гарч байгаа.

Дараагийн асуудал мэдээжийн хэрэг алсын түргэн тусламжид явах эмнэлгийн тоног төхөөрөмжөөр тоноглогдоогүй ийм байдаг. Эдгээр онгоцнууд бүгд тоноглогдоод бүрэн хангасан байдаг. Урсгал зардлын хувьд ерөнхийдөө урсгал зардлыг Сангийн яаманд танилцуулсан. Урсгал зардлын хэмжээ энэ З онгоцыг жил болгон авч явахад тодорхой хэмжээний зардал гардаг. Өнөөдрийн байдлаар ойролцоогоор жилдээ 3 орчим тэрбум төгрөгний зардал гарч байгаа. Энэ урсгал зардал нь төсөвт суугаад эхэлчихсэн байгаа.

Нисгэгч нарын хувьд ерөнхийдөө энэ төсөл маань өөрөө дангаараа онгоц худалдан авах төсөл биш. Энэ бол худалдаж, худалдан авахаас гадна 12 нисэгчийг зэрэг бэлтгэх, 12 техникчийг зэрэг бэлтгэх, авионикийн болон бусад инженерүүдийг зэрэг бэлтгэх ийм сургалт нь хамтдаа явж байгаа. З жилийн хугацаанд хэрэгжих ийм төсөл. Францын нисгэгч нар өөрсдөө энд ирж З жил ажиллаад, З жилийн дараа албан ёсоор бүх боловсон хүчин бэлтгэсний дараа хүлээлгэж өгөх ийм шийдлээр явж байгаа.

Мэдээжийн хэрэг зөвхөн нисдэг тэрэгний асуудал биш, энэ бол дэд бүтцийн асуудал байдаг. Анги, сургалтын байр бүгд ороод иж бүрнээр ийм төсөл юм байгаа гэдгийг танд танилцуулах байна.

**Л.Энх-Амгалан:** Болорчулуун гишүүн.

**Х.Болорчулуун**: Онцгой байдалд З нисэх онгоц, 1 бага оврын онгоц үндсэндээ 4 онгоц, 40-өөд машин авах нь ээ. Би ерөнхийдөө онцгой байдлын нисдэг тэрэг байх ёстой гэж боддог. Гэхдээ үнэ нь бусадтай харьцуулахад ямар вэ? Жишээ нь Оросынхтой гэж асуумаар байна. Нийт 57 сая евро гэж байгаа, бас үнэтэй харагдаж байна л даа, манай Монгол Улсын зээл нэмэгдээд л байна. Үр дүнтэй ашиглах ёстой. Тэгээд энэ бүгд Улаанбаатарт байх юм уу? Жишээ нь Дорнодод тал хээрийн түймэр хамгийн их гардаг, тэнд хамгийн хүн эрсэддэг. Онцгой байдлын албан хаагч эрсэддэг, 5-ын 5 албан хаагч нэг дор шатаж байсан, зөвхөн Дорнод аймагт шүү дээ. Талын түймэр гэдэг бол үнэхээр хүндрэлтэй. Түүнээс гадна Дорнодын нэг онцлог нь өргөн уудам нутагтай. Баян-Уулд салбартай байдаг, Халх голд салбартай байгаа. Ийм салбартай аймаг өөр байдаг юм уу? Онцгой байдлын, тэр талаас хариулаад. Ер нь бүгдийг Улаанбаатарт төвлөрүүлэх биш бас онцлог газруудад, баруун, зүүн аймгуудад байх ёстой юм шиг санагдаж байна. Энэ талаар цаашдаа хэрэглэх талаасаа төлөвлөлт юу байна вэ гэж асуумаар байна.

**Л.Энх-Амгалан**: Бадрал генерал 87 дугаар микрофон.

**Т.Бадрал**: Болорчулуун гишүүний асуултад хариулъя. Нэгдүгээрт хаана байрлах вэ гэдэг асуудал байна. Ерөнхийдөө манайд хуурайшилтын үе нь хавар, намар байдаг. Үндсэн бааз нь Улаанбаатар хотод энэ З онгоц байрлана. Бага оврын онгоц ерөнхийдөө сургалтын үед хэрэглэгддэг, тэр бол аврах, эрэн хайх үйл ажиллагаанд хэрэглэгдэхгүй. Үлдсэн З онгоц энэ үйл ажиллагаанд ашиглагдана.

Бид нар ялангуяа энэ хавар, намрын түймрийн нөхцөлд энэ онгоцуудыг бүсийн төвүүд дээрээ байрлуулна. Одоогоор манай онцгой байдлын бүсийн төв Дорнод аймаг, Ховд, Орхон, Өмнөговь гэсэн 4 газарт байгаа. Тийм учраас цаг агаарынхаа нөхцөлд тааруулаад, тараан байршуулаад, ерөнхий байрлал нь Улаанбаатар хотод байхаар яригдаж байгаа. Яагаад тараан байршуулж байгаа вэ гэхээр ерөнхийдөө цаг хугацаа хэмнэх үүднээс дуудлага авахад маш хурдан гарах ийм зорилготой байгаа.

**Л.Энх-Амгалан**: Болорчулуун гишүүн нэмж 1 минут тодруулъя.

**Х.Болорчулуун**: Дорнодод нэг битгий хэл онгоц байх боломжтой. Байр сав бэлэн, нэмж авах шаардлагагүй. Оросын цагаан онгоцны байр байж байгаа. Тэгэхээр боломжит газар шүү, хамгийн их хээрийн түймэр гардаг, осол гардаг, үүнийг та нар цаашдаа хэрэглэхдээ анхаараарай гэж захья.

**Л.Энх-Амгалан**: Үг хэллээ. Гишүүд ээ, одоо санал хураалт. Чуулганы танхимдаа орж ирье.

Гишүүд асуулт асууж, үг хэлж дууслаа.

Байнгын хорооны саналаар, Санхүүгийн хэлэлцээрийг соёрхон батлах тухай хуулийн төслийг баталъя гэсэн саналаар санал хураалт явуулъя.

39 гишүүн оролцож, 21 гишүүн зөвшөөрч, 53.8 хувийн саналаар энэ санал дэмжигдэж байна.

Хуулийн төсөл батлагдлаа, гишүүд, ажлын хэсэгт баярлалаа.

Монгол Улсын хууль

Санхүүгийн хэлэлцээрийг соёрхон батлах тухай

1 дүгээр зүйл. Монгол Улсын Засгийн газар, Бүгд Найрамдах Франц Улсын Засгийн газар хооронд 2019 оны 10 дугаар сарын 16-ны өдөр байгуулсан Санхүүгийн хэлэлцээрийг Монгол Улсын Засгийн газрын өргөн мэдүүлснээр соёрхон баталсугай гэсэн ийм тогтоол байна.

Тогтоолын эцсийн найруулга дээр саналтай гишүүд байна уу? Алга байна.

Дараагийн асуудалд оръё.

***Ес. Санхүүгийн хамтын ажиллагааны ерөнхий хөтөлбөрийн тухай хэлэлцээрийн нэмэлт, өөрчлөлтийг соёрхон батлах тухай хуулийн төсөл***

Хууль санаачлагчийн илтгэлийг Сангийн сайд Хүрэлбаатар танилцуулна.

**Ч.Хүрэлбаатар**: Улсын Их Хурлын дэд дарга, Улсын Их Хурлын эрхэм гишүүд ээ,

Сонгино дахь Биокомбинат улсын төсөвт үйлдвэрийн газрын шинэчлэлийн төслийн төсөвт өртгийг 25 сая ам доллараас 557 сая ам доллар болгон нэмэгдүүлэхээр Монгол Улсын Засгийн газар, Унгар Улсын Засгийн газар хооронд байгуулсан Санхүүгийн хамтын ажиллагааны ерөнхий хөтөлбөрийн тухай хэлэлцээрийн нэмэлт өөрчлөлтөд 2019 оны 11 дүгээр сарын 20-ны өдөр гарын үсэг зураад байна.

Унгар Улсын Засгийн газрын хөнгөлөлттэй зээл нь дараах нөхцөлтэй. Үүнд, зээлийн хүү нь “0” хувь, зээлийн эргэн төлөлтийн хугацаа нь 17.5 жил, зээлийн үндсэн төлбөрөөс чөлөөлөгдөх хугацаа 4 жил, хөнгөлөлтийн төвшин 40.47 хувь байна.

Олон улсын гэрээний тухай хуулийн 8 дугаар зүйлийн 8.1.2, 26 дугаар зүйлийн 26.3-т заасны дагуу нэмэлт, өөрчлөлт нь Улсын Их Хурлаар заавал соёрхон батлуулах шаардлагатай тул хэлэлцэн шийдвэрлэж өгөхийг хүсье.

Баярлалаа.

**Л.Энх-Амгалан**: Хүрэлбаатар сайдад баярлалаа. Хуулийн төслийн талаар Аюулгүй байдал, гадаад бодлогын байнгын хорооны санал, дүгнэлтийг Байнгын хорооны дарга Аюурсайхан танилцуулна.

**Т.Аюурсайхан**: Улсын Их Хурлын дарга, эрхэм гишүүд ээ,

Төсвийн байнгын хороо, Эдийн засгийн байнгын хороо, Аюулгүй байдал, гадаад бодлогын байнгын хороо хуралдаанаар тус тус урьдчилан зөвшилцсөн Санхүүгийн хамтын ажиллагааны ерөнхий хөтөлбөрийн тухай хэлэлцээрийн нэмэлт, өөрчлөлтийг соёрхон батлах тухай хуулийн төслийг Монгол Улсын Засгийн газраас 2019 оны 12 дугаар сарын 13-ны өдөр Улсын Их Хуралд өргөн мэдүүлснийг Аюулгүй байдал, гадаад бодлогын байнгын хороо 2019 оны 12 дугаар сарын 17-ны өдрийн хуралдаанаараа хэлэлцлээ.

Хуулийн төслийг хэлэлцэх үед Улсын Их Хурлын гишүүд асуулт асууж, үг хэлээгүй болно.

Хуулийн төслийг Байнгын хорооны хуралдаанд оролцсон гишүүдийн олонх дэмжиж, соёрхон батлах нь зүйтэй гэж үзлээ.

Улсын Их Хурлын эрхэм гишүүд ээ,

Санхүүгийн хамтын ажиллагааны ерөнхий хөтөлбөрийн тухай хэлэлцээрийн нэмэлт, өөрчлөлтийг соёрхон батлах тухай хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн, уг хуулийн төслийг баталж өгөхийг Та бүхнээс хүсье.

Анхаарал тавьсанд баярлалаа.

**Л.Энх-Амгалан:** Аюурсайхан гишүүнд баярлалаа. Ажлын хэсэг хүрэлцэн ирсэн байгаа. Түрүүчийн Сангийн яамны бүрэлдэхүүн, энэ дээр Хүнс, хөдөө аж ахуй, хөнгөн үйлдвэрийн яамны Гадаад хамтын ажиллагааны хэлтсийн дарга Д.Бадруун, Мал эмнэлгийн ерөнхий газрын дарга Д.Түмэндэмбэрэл, “Биокомбинат” Улсын төсөвт үйлдвэрийн газрын захирал Б.Цолмон нар хүрэлцэн ирсэн байна.

Хууль санаачлагчийн илтгэл болон Байнгын хорооны санал дүгнэлттэй холбогдуулан асуух асуулттай гишүүд байна уу? Алга байна.

Санал хураалт явуулъя.

Байнгын хорооны саналаар Санхүүгийн хамтын ажиллагааны ерөнхий хөтөлбөрийн тухай хэлэлцээрийн нэмэлт, өөрчлөлтийг соёрхон батлах тухай хуулийн төслийг баталъя гэсэн саналаар санал хураалт явуулъя.

40 гишүүн оролцож, 21 гишүүн зөвшөөрч, 52.5 хувийн саналаар энэ санал дэмжигдэж байна.

4 гишүүний карт ажилласангүй. Протоколд оруулж байгаа юм. Улсын Их Хурлын гишүүн Ц.Нямдорж, Я.Содбаатар, Х.Болорчулуун, Х.Баделхан нарын карт уншигдаагүй байна, үүнийг протоколд оруулаарай.

Тогтоолын төсөл батлагдсан учраас тогтоолын төслийг уншиж танилцуулъя.

Монгол Улсын хууль.

Санхүүгийн хамтын ажиллагааны ерөнхий хөтөлбөрийн тухай хэлэлцээрийн нэмэлт, өөрчлөлтийг соёрхон батлах тухай

1 дүгээр зүйл. Санхүүгийн хамтын ажиллагааны ерөнхий хөтөлбөрийн тухай Монгол Улсын Засгийн газар, Унгар Улсын Засгийн газар хоорондын хэлэлцээрийн нэмэлт, өөрчлөлтийг Монгол Улсын Засгийн газрын өргөн мэдүүлснээр соёрхон баталсугай.

Хуулийн эцсийн найруулга дээр саналтай гишүүд байна уу?

Алга байна. Ингээд тогтоол батлагдаж байна.

Дараагийн асуудал.

***Ес.“Эдийн засгийн удирдлагыг дэмжих хөтөлбөр”-ийн хоёр дахь шатны Хөгжлийн бодлогын санхүүжилтийн хүрээнд Монгол Улс, Олон улсын ассоциаци хоорондын Санхүүжилтийн хэлэлцээр болон Монгол Улс, Олон улсын хөгжлийн сэргээн босголт хөгжлийн банк хоорондын Зээлийн гэрээг соёрхон батлах тухай хуулийн төсөл.***

Хууль санаачлагчийн илтгэлийг Сангийн сайд Хүрэлбаатар танилцуулна.

**Ч.Хүрэлбаатар**: Улсын Их Хурлын дэд дарга, Улсын Их Хурлын эрхэм гишүүд ээ,

Монгол Улсын Засгийн газраас Олон улсын валютын сантай хамтран хэрэгжүүлж байгаа өргөтгөсөн санхүүжилтийн хөтөлбөрийн санхүүжилтийн багцын нэг хэсэг болох Эдийн засгийн удирдлагыг дэмжих хөтөлбөрийг Дэлхийн банктай хамтран хэрэгжүүлж, З үе шаттай хөгжлийн бодлогын санхүүжилт авахаар тогтсон билээ.

Хөтөлбөрийн 2 дахь шатны санхүүжилт болох 100 сая ам долларын төсвийн дэмжлэгийг Дэлхийн банкны 2 эх үүсвэрээс авахаар харилцан тохиролцож, Монгол Улс Олон улсын хөгжлийн ассоциаци хоорондын санхүүжилтийн хэлэлцээр болон Монгол Улс, Олон улсын Сэргээн босголтын хөгжлийн банк хоорондын зээлийн гэрээг 2019 оны 9 дүгээр сарын 13-ны өдөр байгуулсан.

Олон улсын гэрээний тухай хуулийн 8 дугаар зүйлийн 8.1 дэх хэсгийн дагуу энэхүү санхүүжилтийн хэлэлцээр болон зээлийн гэрээ нь гадаад улсын болон олон улсын банк, санхүүгийн байгууллагаас авах зээлийн ерөнхий нөхцөлийн талаарх олон улсын гэрээ тул Улсын Их Хурлаар заавал соёрхон батлуулах шаардлагатай юм.

Санхүүжилтийн хэлэлцээр болон зээлийн гэрээг соёрхон батлах тухай хуулийн төслийг Монгол Улсын Засгийн газар 2019 оны 12 дугаар сарын 11-ний өдрийн Улсын Их Хурлын Аюулгүй байдал, гадаад бодлогын байнгын хорооны 2019 оны 12 дугаар сарын 17-ны өдрийн хуралдаанаар тус тус хэлэлцэн дэмжээд байна.

Хуулийн төслийг хэлэлцэн шийдвэрлэж өгөхийг хүсье. Баярлалаа.

**Л.Энх-Амгалан**: Хүрэлбаатар сайдад баярлалаа. Хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн Бадмаанямбуугийн Бат-Эрдэнэ гишүүн танилцуулна. Таныг индэрт урьж байна.

**Б.Бат-Эрдэнэ**: Улсын Их Хурлын дарга, эрхэм гишүүд ээ,

Улсын Их Хурлын Төсвийн байнгын хороо, Эдийн засгийн байнгын хороо, Аюулгүй байдал, гадаад бодлогын байнгын хорооны 2019 оны 09 дүгээр сарын 12-ны өдрийн хуралдаанаар урьдчилан зөвшилцсөн “Эдийн засгийн удирдлагыг дэмжих хөтөлбөр”-ийн хоёр дахь шатны Хөгжлийн бодлогын санхүүжилтийн хүрээнд Монгол Улс, Олон улсын хөгжлийн ассоциаци хооронд байгуулсан Санхүүжилтийн хэлэлцээр болон Монгол Улс, Олон улсын сэргээн босголт, хөгжлийн банк хооронд байгуулсан Зээлийн гэрээ соёрхон тухай хуулийн төслийг Монгол Улсын Засгийн газраас 2019 оны 11 дүгээр сарын 11-ний өдөр Улсын Их Хуралд өргөн мэдүүлснийг Аюулгүй байдал, гадаад бодлогын байнгын хороо 2019 оны 12 дугаар сарын 17-ны өдрийн хуралдаанаараа хэлэлцлээ.

Байнгын хорооны хуралдаанаар хуулийн төслийг хэлэлцэх үед асуулт асуух, үг хэлэх гишүүд гараагүй болно.

Хуулийн төслийг Байнгын хорооны хуралдаанд оролцсон гишүүдийн олонх дэмжиж, соёрхон батлах нь зүйтэй гэж үзсэн.

Улсын Их Хурлын эрхэм гишүүд ээ,

Санхүүжилтийн хэлэлцээр болон Зээлийн гэрээ соёрхон батлах тухай хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн, хуулийн төслийг баталж өгөхийг Та бүхнээс хүсье.

Анхаарал тавьсанд баярлалаа.

**Л.Энх-Амгалан**: Бат-Эрдэнэ гишүүнд баярлалаа. Хууль санаачлагчийн илтгэл болон Байнгын хорооны санал, дүгнэлттэй холбогдуулан асуух асуулттай гишүүд байна уу? Алга байна.

Одоо санал хураалт явуулъя.

Байнгын хорооны саналаар, Санхүүжилтийн хэлэлцээр болон Зээлийн гэрээ соёрхон батлах тухай хуулийн төслийг баталъя гэсэн саналаар санал хураалт явуулъя.

41 гишүүн оролцож, 21 гишүүн зөвшөөрч, 51.2 хувийн саналаар энэ санал дэмжигдэж байна.

2 гишүүний карт уншигдаагүй байна. Улсын Их Хурлын гишүүн Б.Бат-Эрдэнэ, Х.Нямбаатар, Д.Цогтбаатар нар саналыг дэмжсэнд тооцож, протоколд үлдэх ёстой юм байна.

Хуулийн төсөл батлагдлаа. Хуулийн төслийн эцсийн найруулгыг уншиж сонсгоё.

Монгол Улсын хууль.

Санхүүжилтийн хэлэлцээр болон Зээлийн гэрээ соёрхон батлах тухай

1 дүгээр зүйл. Эдийн засгийн удирдлагыг дэмжих хөтөлбөрийн 2 дахь шатны Хөгжлийн бодлогын санхүүжилтийн хүрээнд Монгол Улсын Засгийн газар, Олон улсын хөгжлийн ассоциаци хооронд 2019 оны 9 дүгээр сарын 13-ны өдөр байгуулсан Санхүүжилтийн хэлэлцээр болон Монгол Улсын Засгийн газар, Олон улсын сэргээн босголт, хөгжлийн банк хооронд байгуулсан зээлийн гэрээг Монгол Улсын Засгийн газрын өргөн мэдүүлснээр соёрхон баталсугай.

Эцсийн найруулга дээр саналтай гишүүд байна уу? Алга байна.

Дараагийн асуудалд оръё.

***Арав.Монгол Улсын Засгийн газар, Бүгд Найрамдах Энэтхэг Улсын Экспорт-Импортын банк хоорондын зээлийн хэлэлцээр соёрхон батлах тухай хуулийн төсөл.***

Хууль санаачлагчийн илтгэлийг Сангийн сайд Хүрэлбаатар танилцуулна.

**Ч.Хүрэлбаатар**: Улсын Их Хурлын дэд дарга, Улсын Их Хурлын эрхэм гишүүд ээ,

Монгол Улсын Засгийн газар, Бүгд Найрамдах Энэтхэг улсын Экспорт-Импортын банк хооронд байгуулсан 1 тэрбум ам.долларын зээлийн хүрээнд Газрын тос боловсруулах үйлдвэр барих төслийг хэрэгжүүлж эхлээд байна. Төслийн зөвлөх үйлчилгээ үзүүлэх компаниар шалгарсан БНЭУ-ын “Инженерс Индиа Лимитед” компаний боловсруулсан ТЭЗҮ-ээр газрын тос боловсруулах үйлдвэрийн хөрөнгө оруулалтын зардалд нийт 1 тэрбум 236 сая ам доллар байхаар тооцоо гарсан.

Энэ ажлын хүрээнд Монгол Улсын Засгийн газар, Бүгд Найрамдах Энэтхэг улсын Экспорт-Импортын банк хооронд 2019 оны 10 дугаар сарын 09-ний өдөр 236 сая ам.долларын зээлийн хэлэлцээрийг байгуулаад байна.

Иймд Зээлийн хэлэлцээрийг Монгол Улсын Олон улсын гэрээний тухай хуулийн дагуу Улсын Их Хурлын нэгдсэн чуулганаар соёрхон батлуулах шаардлагатай тул асуудлыг хэлэлцэн шийдвэрлэж өгөхийг хүсье. Баярлалаа.

**Л.Энх-Амгалан**: Хүрэлбаатар сайдад баярлалаа. Хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн Бадмаанямбуугийн Бат-Эрдэнэ танилцуулна.

**Б.Бат-Эрдэнэ**: Улсын Их Хурлын дэд дарга, эрхэм гишүүд ээ,

Төсвийн байнгын хороо, Эдийн засгийн байнгын хороо, Аюулгүй байдал, гадаад бодлогын байнгын хорооны хуралдаанаар тус тус урьдчилан зөвшилцсөн Монгол Улсын Засгийн газар, Бүгд Найрамдах Энэтхэг Улсын Экспорт-Импортын банк хоорондын зээлийн хэлэлцээрийг соёрхон батлах тухай хуулийн төслийг Монгол Улсын Засгийн газраас 2019 оны 12 дугаар сарын 02-ны өдөр өргөн мэдүүлснийг Аюулгүй байдал, гадаад бодлогын байнгын хороо 2019 оны 12 дугаар сарын 17-ны өдрийн хуралдаанаараа хэлэлцлээ.

Хуулийн төслийг хэлэлцэх үед Улсын Их Хурлын гишүүдээс асуулт асууж, үг хэлээгүй болно.

Хуулийн төслийг Байнгын хорооны хуралдаанд оролцсон гишүүдийн олонх дэмжиж, соёрхон батлах нь зүйтэй гэж үзлээ.

Улсын Их Хурлын эрхэм гишүүд ээ,

Монгол Улсын Засгийн газар, Бүгд Найрамдах Энэтхэг Улсын Экспорт-Импортын банк хоорондын зээлийн хэлэлцээрийг соёрхон батлах тухай хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн, уг хуулийн төслийг баталж өгөхийг Та бүхнээс хүсье.

Анхаарал тавьсанд баярлалаа.

**Л.Энх-Амгалан**: Бат-Эрдэнэ гишүүнд баярлалаа. Ажлын хэсэг хүрэлцэж ирсэн байна. Сангийн сайд Ч.Хүрэлбаатар, Сангийн яамны Хөгжлийн санхүүжлтийн газрын дарга И.Батхүү, мөн яамны Хөгжлийн санхүүжилтийн газрын Зээл, тусламжийн бодлогын хэлтсийн мэргэжилтэн Б.Энх-Амар, Уул уурхай, хүнд үйлдвэрийн яамны Хүнд үйлдвэр, газрын тосны бодлогын хэрэгжилтийг зохицуулах газрын Газрын тосны хэлтсийн дарга Ч.Чулуунбат, Монгол газрын тос боловсруулах үйлдвэр төрийн өмчит ХХК-ний Дотоод хяналтын албаны дарга О.Энхбаяр, Монгол газрын тос боловсруулах үйлдвэр төрийн өмчит ХХК-ний Санхүү, эдийн засгийн албаны дарга Б.Чинтуяа нар хүрэлцэж ирсэн байна.

Хууль санаачлагчийн болон Байнгын хорооны санал, дүгнэлттэй холбогдуулан асуух асуулттай гишүүд байна уу? Алга байна.

Санал хураалт явуулъя.

Байнгын хорооны саналаар Зээлийн хэлэлцээрийг соёрхон батлах тухай хуулийн төслийг баталъя гэсэн саналаар санал хураалт явуулъя.

Санал хураалт.

39 гишүүн оролцож, 22 гишүүн зөвшөөрч, 56.4 хувийн саналаар энэ санал дэмжигдлээ.

Ингээд хуулийн төсөл батлагдаж байна.

Хуулийн төсөл батлагдсан учраас тогтоолыг уншиж танилцуулъя.

Монгол Улсын хууль.

Зээлийн хэлэлцээр соёрхон батлах тухай

1 дүгээр зүйл. 2019 оны 10 дугаар сарын 09-ний өдөр байгуулсан Монгол Улсын Засгийн газар, БНЭУ-ын Экспорт-Импорт банк хоорондын зээлийн хэлэлцээрийг Монгол Улсын Засгийн газрын өргөн мэдүүлснээр соёрхон баталсугай.

Эцсийн найруулга дээр саналтай гишүүд байна уу? Алга байна.

Ингээд тогтоол батлагдлаа. Ажлын хэсэгт баярлалаа.

Дараагийн асуудал.

***Арван нэг.Монгол Улсын Засгийн газар, Бүгд Найрамдах Австри Улсын Засгийн газар хоорондын*** ***Санхүүгийн хамтын ажиллагааны хэлэлцээр соёрхон батлах тухай хуулийн төсөл.***

Хууль санаачлагчийн илтгэлийг Сангийн сайд Хүрэлбаатар танилцуулна.

**Ч.Хүрэлбаатар**: Улсын Их Хурлын дэд дарга, Улсын Их Хурлын эрхэм гишүүд ээ,

Монгол Улсын Засгийн газар, Бүгд Найрамдах Австри Улсын Засгийн газар хоорондын З дахь удаагийн 40 сая еврогийн санхүүгийн хамтын ажиллагааны хэлэлцээрийг Вена хотноо 2019 оны 9 дүгээр сарын 20-ны өдөр, Улаанбаатар хотноо 2019 оны 9 дүгээр сарын 25-ны өдөр гарын үсэг зурж, байгуулаад байна.

Энэхүү хэлэлцээрийн хүрээнд олгогдох хөнгөлөлттэй зээл нь дараах нөхцөлтэй байна. Зээлийн хүү нь “0” хувь, зээлийн хугацаа нь 16-26.5 жил, зээлийн үндсэн төлбөрөөс чөлөөлөгдөх хугацаа нь 5-12 жил, санхүүгийн хамтын ажиллагааны хэлэлцээрийн хүрээнд дэд бүтэц, хотын усан хангамж, эрүүл ахуй, бохир ус, хог хаягдал, төмөр замын болон замын хөдөлгөөний аюулгүй байдал, боловсрол, мэргэжлийн боловсролын сургалт, эрүүл мэнд, иргэний хамгаалалт, хөдөө аж ахуй, нийгмийн бусад дэд бүтцийн салбарын хөгжлүүдэд төслүүдийг хэрэгжүүлэх боломжтой.

Санхүүгийн хамтын ажиллагааны хэлэлцээр нь Олон улсын гэрээний тухай хуулийн дагуу заавал соёрхон батлуулах олон улсын гэрээ тул асуудлыг хэлэлцэн шийдвэрлэж өгнө үү. Баярлалаа.

**Л.Энх-Амгалан**: Хүрэлбаатар сайдад баярлалаа.

Байнгын хорооны санал, дүгнэлтийг Улсын Их Хурлын гишүүн Бадмаанямбуугийн Бат-Эрдэнэ танилцуулна.

**Б.Бат-Эрдэнэ**: Улсын Их Хурлын дэд дарга, Улсын Их Хурлын эрхэм гишүүд ээ,

Төсвийн байнгын хороо, Эдийн засгийн байнгын хороо, Аюулгүй байдал, гадаад бодлогын байнгын хорооны хуралдаанаар тус тус урьдчилан зөвшилцсөн Монгол Улсын Засгийн газар, Бүгд Найрамдах Австри Улсын Засгийн газар хоорондын Санхүүгийн хамтын ажиллагааны хэлэлцээрийг соёрхон батлах тухай хуулийн төслийг Монгол Улсын Засгийн газраас 2019 оны 12 дугаар сарын 02-ны өдөр өргөн мэдүүлснийг Аюулгүй байдал, гадаад бодлогын байнгын хороо 2019 оны 12 дугаар сарын 17-ны өдрийн хуралдаанаараа хэлэлцлээ.

Хуулийн төслийг хэлэлцэх үед Улсын Их Хурлын гишүүдээс асуулт асууж, үг хэлээгүй болно.

Хуулийн төслийг Байнгын хорооны хуралдаанд оролцсон гишүүдийн олонх дэмжиж, соёрхон батлах нь зүйтэй гэж үзлээ.

Улсын Их Хурлын эрхэм гишүүд ээ,

Санхүүгийн хамтын ажиллагааны хэлэлцээрийг соёрхон батлах тухай хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн, уг хуулийн төслийг баталж өгөхийг Та бүхнээс хүсье.

Анхаарал тавьсанд баярлалаа.

**Л.Энх-Амгалан**: Бат-Эрдэнэ гишүүнд баярлалаа.

Ажлын хэсэг өмнөх ажлын хэсэг байгаа.

Хууль санаачлагчийн илтгэл болон Байнгын хорооны санал, дүгнэлттэй холбогдуулж асуух асуулттай гишүүд байна уу?

Мөнх-Оргил гишүүн.

**Ц.Мөнх-Оргил**: Баярлалаа. Энэ Австрийн Засгийн газрын зээлийг болдог бол жишээ нь мань мэтийн нүдээр харахад соёл урлаг, театр Австричуудын өөрсдийнх нь сайн мэддэг юм руу нь зарцуулах бололцоо байна уу? Ер нь улс, улсаас авч байгаа зээл, буцалтгүй тусламжийг чанаржуулж, төрөлжүүлж байгаа тийм бодлого баримталж байна уу? Жишээ нь, Австриуд жишээ нь ямар санаа хэлдэг байсан бэ гэхээр, бид нарын хийж чаддаг юм бол театр, бид нарын хийж чаддаг юм бол тайз, бид нарын хийж чаддаг юм бол гэрэлтүүлэг. Тэгэхээр танай урлаг ийм хөгжсөн газар бид нар өөрсдийнхөө буцалтгүй тусламж, хөнгөлөлттэй зээлийг ийш нь чиглүүлж баймаар байна, та нар энэ дээр анхаарч үзээч ээ гэдэг хүсэлт тавьдаг байсан.

Тэгэхээр Сангийн сайдаас асуухад, цаашдаа энэ Австрийн зээлийг театр урлаг руу, эдний өөрсдийнх нь сонирхоод байгаа, чадаад байгаа юм руу нь авах бололцоо байна уу?

**Л.Энх-Амгалан**: Сангийн сайд Хүрэлбаатар

**Ч.Хүрэлбаатар**: Мөнх-Оргил гишүүний хэлж байгаа зүйлтэй санал нэг байна. Яг энэ чиглэлээр Австриас бидэнд санал тавьсан. Тэгээд бид үүнийг бүрэн дэмжиж байгаа. Тийм ч учраас та бүгдэд сая уншиж танилцуулсан хэсэг дээр нийгмийн бусад дэд бүтцийн салбарын төслүүдийг хэрэгжүүлэх боломжтой гээд. Урьд нь үүнийг оруулж ирэхэд төвөгтэй байдаг байсан юм билээ. Одоо нэмж ажиллах салбарыг нэмснээрээ одоо соёлын салбаруудыг оруулж ирэх ийм боломжтой болж байгаа. Энэ чиглэлд нь анхаарал тавьж байгаа. Баярлалаа.

**Л.Энх-Амгалан**: Гишүүд асуулт асууж, үг хэлж дууслаа.

Санал хураалт явуулъя.

Байнгын хорооны саналаар Санхүүгийн хамтын ажиллагааны хэлэлцээрийг соёрхон батлах тухай хуулийн төслийг баталъя гэсэн саналаар санал хураалт явуулъя.

40 гишүүн оролцож, 25 гишүүн зөвшөөрч, 62.5 хувийн саналаар энэ санал дэмжигдлээ.

Хуулийн төсөл батлагдлаа. Ажлын хэсэгт баярлалаа.

Одоо тогтоолыг уншиж танилцуулъя.

Монгол Улсын хууль.

Санхүүгийн хамтын ажиллагааны хэлэлцээрийг соёрхон батлах тухай

1 дүгээр зүйл. Бүгд Найрамдах Австри Улсын Вена хотод 2019 оны 9 дүгээр сарын 20-ны өдөр, Монгол Улсын Улаанбаатар хотод 2019 оны 9 дүгээр сарын 25-ны өдөр гарын үсэг зурсан Монгол Улсын Засгийн газар, Бүгд Найрамдах Австри Улсын Засгийн газар хоорондын санхүүгийн хамтын ажиллагааны хэлэлцээрийг Монгол Улсын Засгийн газрын өргөн мэдүүлснээр соёрхон баталсугай.

Тогтоолын эцсийн найруулга дээр саналтай гишүүн байна уу? Алга байна.

Дараагийн асуудалд оръё.

***Арван хоёр.Эрүүгийн хуульд нэмэлт, өөрчлөлт оруулах тухай, Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай, Шүүхийн шийдвэр гүйцэтгэх тухай хуульд нэмэлт, өөрчлөлт оруулах тухай, Зөрчлийн тухай хуульд нэмэлт, өөрчлөлт оруулах тухай, Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслүүд болон хамт өргөн мэдүүлсэн бусад хуулийн төслүүдийн анхны хэлэлцүүлгийг үргэлжлүүлэн явуулъя.***

Дүгнэлт байхгүй, шууд санал хураалт явуулна.

Ажлын хэсгийг оруулаарай.

Байнгын хорооноос гаргасан зарчмын зөрүүтэй саналын томьёоллоор шууд санал хураалгаж эхэлнэ.

Ирцээ бүрдүүлье, Содбаатар дарга.

Бэлгийн дарамт учруулсан хүнд хүлээх хариуцлагыг чангатгах тухай хууль баталж байхад эмэгтэй гишүүд бүгдээрээ байх ёстой юм байна гэж Байнгын хорооны дарга Нямбаатар хэлж байна.

Содбаатар, Саранчимэг бүлгийн дэд дарга нар ирцээ бүрдүүл.

Түрүүн Их Хурлын дарга үргэлжлүүлээд хуралдъя гээд алх цохичихсон, чуулганаа сунгачихсан.

Засгийн газраас өргөн барьсан хууль байгаа, Засгийн газрын гишүүд.

Ирцээ бүрдүүлье. Бүлгийн дэд дарга Содбаатар, Саранчимэг, Ардчилсан намын зөвлөл.

Ёс зүйн дэд хорооны дарга Бат-Эрдэнэ гишүүний микрофоныг нээ дээ.

Нямбаатар Байнгын хорооны дарга Байнгын хорооныхоо ирцийг бүрдүүлэх үү? Нямдорж сайд аа, Засгийн газрын гишүүд ээ дуудуулах уу? Засгийн газраас өргөн барьсан хууль шүү дээ.

Нийгмийн хамгийн их анхаарал татаж байгаа хууль шүү дээ, хөөн хэлэлцэх хугацаатай холбоотой.

Ажлын хэсгийг танилцуулж байя. Ажлын хэсэг хүрэлцэж ирсэн байна. Чинбат-Улсын ерөнхий прокурорын орлогч, Элбэгсайхан- Хууль зүй, дотоод хэргийн дэд сайд, Отгонжаргал- Цагдаагийн ерөнхий газрын тэргүүн дэд дарга, Бат-Орших-Улсын ерөнхий прокурорын туслах прокурор, Мониторингийн хэлтсийн дарга, Нямдаваа- Цагдаагийн ерөнхий газрын Хуулийн хэлтсийн дарга гэсэн ийм ажлын хэсэг хүрэлцэж ирсэн байна.

Нямбаатар дарга аа, санал хураалт. Засгийн газрын гишүүд орж ирье, Засгийн газраас өргөн барьсан хуулийн төсөл байгаа шүү дээ.

Засгийн газрын Хэрэг эрхлэх газрын дарга Оюун-Эрдэнэ сайд Засгийн газрынхаа гишүүдийн ирцийг бүрдүүл. Энэ Засгийн газраас өргөн барьсан хуулийн төсөл дээр бид нар санал хураалт явуулах гэж байна. Одоо танхимд Засгийн газрын гишүүдээс 4 байна. Засгийн газрын гишүүн, Шадар сайд Энхтүвшин, Байгаль орчны сайд Цэрэнбат, Уул уурхай, хүнд үйлдвэрийн сайд Сумъяабазар, Хүнс, хөдөө аж ахуй, хөнгөн үйлдвэрийн сайд Улаан, Зам, тээврийн сайд Б.Энх-Амгалан, Барилга, хот байгуулалтын сайд Баделхан.

Өнөөдөр гишүүдийн ирц муу байгаа тул өнөөдрийн чуулганы хуралдааныг өндөрлүүлж байна. Чуулганы хуралдаан өндөрлөлөө.

**Г.Занданшатар**: Эрхэм гишүүд ээ, баталсан хуулийн эцсийн найруулгыг сонсгоё.

Монгол Улсын Их Хурлын Сонгуулийн тухай хуулийн эцсийн найруулга дээр саналтай гишүүн байна уу? Нямбаатар гишүүн, Аюурсайхан гишүүн.

**Х.Нямбаатар**: Эцсийн найруулга дээр санал байна. Энэ нэр дэвшигч дараах материалуудыг бүрдүүлж, Сонгуулийн ерөнхий хороонд нэр дэвшихээ илэрхийлж бүртгүүлэх ийм шаардлагыг энэ хуулиар тавьсан. Энэ хуулийн гол үндсэн үзэл баримтлал нь шүүхийн шийтгэх тогтоолоор оногдуулсан ялаа эдэлж дуусаагүй хүмүүсийн тухайд нэр дэвших эрх нь хязгаарлагдаж байгаа. Тэгэхээр хорих ялын лавлагааг Цагдаагийн төв байгууллагаас авна гээд энэ хуульд оруулж байгаа юм.

Хоёр дахь нь, авлига, албан тушаалын хэргээр ял шийтгүүлсэн хүмүүс нэр дэвшихгүй. Түүнтэй холбоотой лавлагаагаа холбогдох байгууллагаас лавлагаа гаргуулж авна гээд энэ хуульд орчихсон. Тэгвэл хорихоос өөр төрлийн ял, тухайлбал торгуулийн ял, нийтэд тустай ажил хийлгэх ялаа бүрэн эдэлж дуусаагүй хүмүүс нэр дэвших эрх нь хязгаарлагдана. Түүнийгээ нотлохын тулд холбогдох байгууллагуудаас лавлагаа авах ёстой. Тэр лавлагаа нь яг өнөөдрийн зохицуулалтаар бол Шүүхийн шийдвэр гүйцэтгэх байгууллагын мэдээллийн санд хадгалагдаж байгаа.

Тэгэхээр би үүнийг протоколд тэмдэглүүлээд, Цагдаагийн төв байгууллага мэдээллийн сангаа Шүүхийн шийдвэр биелүүлэх гүйцэтгэх байгууллагын мэдээллийн сантай уялдуулж, нэр дэвшигчийн хүссэн лавлагааг гаргуулах ийм шаардлага үүснэ шүү гэдгийг би протоколд тэмдэглүүлье.

**Г.Занданшатар**: Аюурсайхан гишүүн.

**Т.Аюурсайхан**: Хуулийн 30.8 дахь заалтыг эхний болон эцсийн хэлэлцүүлэг дээр гишүүдийн саналаар дэмжсэн. Энэ дагалдах заалт тухайн хориглох заалттай холбогдуулаад холбогдох лавлагааг хаанаас авах вэ гэдэг дагалдах 33.2.10, 33.3.11-д дагалдах заалтууд байгаа. Үндсэн заалт дээрээ заасан хориглосон заалтыг хаанаас лавлагаа авах вэ гэдэг заалт явж байгаа юм. Тэгэхээр энэ дээр заавал Цагдаагийн төв байгууллагын төв мэдээллийн сангийн хариуцсан нэгжийн лавлагаа гэхгүй, холбогдох байгууллагын лавлагаа гэсэн найруулгын саналтай байгаа.

Учир нь юу вэ гэвэл, шүүхийн архив байна уу? Бусад Шүүхийн шийдвэр гүйцэтгэх ерөнхий газрын мэдээллийн сан байна уу, цагдаагийн байна уу, үүнийг нь холбогдох байгууллагаас нь гэдэг ийм утгаар нь оруулах нь зүйтэй байна. Хуулийг тогтвортой хэрэгжүүлэхийн тулд.

Хоёрдугаарт, энэ 30.8 дахь заалт, үндсэн заалттай нийцүүлэхийн тулд. Үүний зэрэгцээгээр зөвхөн ял шийтгүүлж байгаа, шийтгүүлсэн хүний лавлагаа биш, 30.8 чинь өөрөө ялаас ямар нэгэн шалтгаан, хөөн хэлэлцэх бусад шалтгаанаар чөлөөлсөн ч гэсэн энэ шүүхээр авлига, албан тушаалын гэмт хэрэг нь тогтоогдсон хүнийг нэр дэвшүүлэхийг хориглож байгаа учраас энэ утгаар нь авлига, албан тушаалын гэмт хэрэг үйлдсэн гэм буруутайд тооцож байсан эсэх талаарх холбогдох байгууллагын лавлагаа гэсэн томьёоллоор 33.2.10 болон 33.3.11 дээр энэ найруулгын саналыг дэмжиж байна.

**Г.Занданшатар**: Эцсийн найруулгатай холбогдуулж гишүүд санал хэллээ. Улсын Их Хурлын Тамгын газраас хэлж байгаагаар үүнийг протоколд тэмдэглүүлээд, ерөнхий агуулга нь хэлэлцүүлгийн үед Нямдорж сайд ялтай байх хугацааг Цагдаагийн байгууллагын мэдээллийн сангаас гаргана гэсэн санал гаргаж байсан, Хүрэлбаатар сайд бол нэр дэвшигчээс заавал шаардах шаардлагагүй, Сонгуулийн төв хороо холбогдох байгууллагуудын мэдээллийн сангаас шууд татаад авч байгаач ээ, ялтайд тооцсон, аль эсхүл авлига, хээл хахуулын хэргээр ял эдэлж байгаа юу, үгүй юу гэдэг нэр дэвшигчдийн талаарх тодорхойлолтоо өөрөө шууд авчихдаг, одоо орчин үед цахим болж байна. Ийм учраас олон бичиг баримт шаардах биш, өөрөө авчих бололцоотой юм гэсэн саналуудыг хэлж байсан. Тийм учраас протоколд үүнийг тэмдэглүүлээд, үүнийг Сонгуулийн ерөнхий хороо байгуулах, цагдаагийн байгууллагын мэдээллийн сан бол хорих ялтайгаас гадна бусад ял эдэлж байсан тухай мэдээллийг холбогдох байгууллагуудаас шүүхийн шийдвэр биелүүлэх газрын мэдээллийн сангаас татаж авч, журам гаргаж, журмаараа татаж аваад, нэгтгээд гаргаж өгдөг. Олон газраас нэр дэвшигчийг явуулж мэдээлэл авахуулаад байдаг биш нэг дороо нэгтгэж байгаад мэдээллийг өгдөг байдлаар зохицуулалтыг журам заавраараа зохицуулаад гаргах бололцоотой гэж үзэж, протоколд тэмдэглүүлэх саналыг хүлээж авлаа. Үүнийг протоколд тэмдэглэе.

Ингээд эцсийн найруулгыг сонссонд тооцлоо.

Дагалдан гарсан Сонгуулийн тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу?

Алга байна. Эцсийн найруулгыг сонссонд тооцлоо.

З.Сонгуулийн автоматжуулсан системийн хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу?

Алга байна. Эцсийн найруулгыг сонссонд тооцлоо.

4.Засгийн газрын тусгай сангийн тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу?

Алга байна. Эцсийн найруулгыг сонссонд тооцлоо.

5.Төрийн албаны тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу?

Алга байна. Эцсийн найруулгыг сонссонд тооцлоо.

6.Авлигын эсрэг хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу?

Алга байна. Эцсийн найруулгыг сонссонд тооцлоо.

7.Төрийн аудитын тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу?

Алга байна. Эцсийн найруулгыг сонссонд тооцлоо.

8.Зөрчлийн тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу?

Алга байна. Эцсийн найруулгыг сонссонд тооцлоо.

9.Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу?

Алга байна. Эцсийн найруулгыг сонссонд тооцлоо.

10.Эрүүгийн хэрэг хянан шийдвэрлэх тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу?

Алга байна. Эцсийн найруулгыг сонссонд тооцлоо.

Ингээд Сонгуулийн хууль эцэслэн батлагдлаа. Өнөөдөр ёсчлогдоно. Өнөөдрийн нэгдсэн хуралдаанаар хэлэлцэх асуудал дууссан тул хуралдаан өндөрлөснийг мэдэгдье.

Дууны бичлэгээс буулгасан:

ПРОТОКОЛЫН АЛБАНЫ

ШИНЖЭЭЧ Д.ЦЭНДСҮРЭН